Maziya- Valencia Match in League ge dhevana buru maadhama fashanee\nމާޒިޔާ- ވެލެންސިޔާ ފުރަތަމަ ބުރުގެ މެޗުގެ ތެރެއިން\nމާޒިޔާ- ވެލެންސިޔާ މެޗުން ލީގުގެ ދެވަނަ ބުރު މާދަމާ ފަށަނީ\n26 ޖެނުއަރީ 2021 - 22:52:36\nމާޒިޔާއާ ވެލެންސިޔާގެ މެޗުން ދިވެހި ޕްރިމިއާ ލީގުގެ ދެވަނަ ބުރުގެ ކުޅުން މާދަމާ ފެށޭނެއެވެ. މާޒިޔާއަކީ ފުރަތަމަ ބުރުން އެއްވަނަ ހޯދި ޓީމެވެ. އަދި ވެލެންސިޔާއަށް ފުރަތަމަ ބުރުން ލިބިފައިވަނީ ދެވަނަ އެވެ.\nމާޒިޔާއާ ވެލެންސިޔާގެ މެޗުން ދެވަނަ ބުރުގެ ކުޅުން ބުދަ ދުވަހު ހަވީރު ފެށޭ އިރު، ފުރަތަމަ ބުރުގައި މި ދެ ޓީމު ކުޅުނު މެޗު ނިމުނީ ލަނޑެއް ނުޖެހި އެއްވަރު ވެގެންނެވެ. މާޒިޔާ ފުރަތަމަ ބުރު ނިންމާލީ ހަތް މެޗުން ފަނަރަ ޕޮއިންޓް ހޯދައިގެންނެވެ. އެއްވެސް މެޗަކުން މާޒިޔާ ބަލިވެފައެއް ނުވެއެވެ. އެހެންނަމަވެސް މާޒިޔާވަނީ ތިން މެޗުން އެއްވަރުވެފައެވެ. މާޒިޔާ މޮޅުވީ ހަތަރު މެޗުންނެވެ.\nވެލެންސިޔާގެ ފުރަތަމަ ބުރުގެ ނަތީޖާއަށް ބަލާއިރު، އެ ޓީމު ކުޅުނު ހަތް މެޗުގެ ތެރެއިން ތިން މެޗުން މޮޅުވެ، ތިން މެޗު އެއްވަރުވެ އަދި އެއް މެޗުން ބަލިވެފައިވެއެވެ. ފުރަތަމަ ބުރުން ވެލެންސިޔާއަށް ލިބިފައިވަނީ ބާރަ ޕޮއިންޓެވެ. ބާރަ ޕޮއިންޓާ އެކު ޓޭބަލްގެ ދެވަނަ މަގާމުގައި ވެލެންސިޔާ އޮތް އިރު ބުދަ ދުވަހު ކުޅޭ މެޗުން މާޒިޔާ އަތުން މޮޅު ވެއްޖެ ނަމަ ވެލެންސިޔާއަށް ފަނަރަ ޕޮއިންޓާ އެކު ޕޮއިންޓްގެ ގޮތުން މާޒިޔާއާ އެއްވަރު ކުރެވޭނެއެވެ. ވެލެންސިޔާ ބަލި ވެއްޖެ ނަމަ މާޒިޔާއިން އެއްވަނައިގަ ހަ ޕޮއިންޓްގެ ލީޑެއް ހޯދާނެއެވެ.\nވެލެންސިޔާއާ މާޒިޔާ ކުޅޭ މެޗު ފެށުމަށް ހަމަ ޖެހިފައިވަނީ ބުދަ ދުވަހު ހަވީރު ހަތަރެއް ޖަހާއިރުއެވެ.\nވެލެންސިޔާ ކުޅުންތެރިޔަކު ވެސް ޕޮޒިޓިވްވެއްޖެ\nދަ ގްރާންޑޭ ކޮޅަށް މާޒިޔާއިން ފަސް ލަނޑު\nޓީސީ ބަލިކޮށް ވެލެންސިޔާއަށް ކުރިއަށް\nމަހްލޫފު މާޒިޔާ ކޯޗާ ބައްދަލުކޮށްފި


Miadhu COVID in rangalhuvee 90 meehun – Iru\nމިއަދު ކޮވިޑުން ރަނގަޅުވީ 90 މީހުން\nމިދިއަ 24 ގަޑިއިރުގެ ތެރޭގައި ރާއްޖެއިން ކޮވިޑް-19 ރަނގަޅުވީ 90 މީހުންނެވެ. ރާއްޖެއިން ރަނގަޅުވީ މީހުންގެ އަދަދަކީ 3،010 އެވެ.\nމިވަގުތު ރާއްޖޭގައި ކޮވިޑުން ރަނގަޅުނުވެ ތިބީ 2540 މީހުންނެވެ. ކޮވިޑްގައި 22 މީހަކު ވަނީ މަރުވެފައެވެ. މި ބަލީގައި އެންމެ ފަހުން މީހަކު މަރުވީ ރޭގެ ވަގުތެއްގައެވެ. އެޗްޕީއޭއިން ބުނީ ރޭ 1:45 ގައި މަރުވެފައިވަނީ އުމުރުން 61 އަހަރުގެ އަންހެނެއް ކަމަށެވެ. އެއީ ހުޅުމާލެ މެޑިކަލް ފެސިލިޓީގައި ފަރުވާ ހޯދަމުންދިޔަ މީހެކެވެ.\nއިތުރު މީހަކު މަރުވި އިރު ރާއްޖޭގައި ކޮވިޑް-19 ޖެހޭ މީހުންގެ އަދަދުތައް ރިކޯޑް މިންވަރަކަށް އުފުލިފައިވާތާ ތިން ހަފުތާއެއްހާ ދުވަސް ވެއްޖެ އެވެ. މިހާރު ވެސް އައިސޮލޭޝަނާއި ކަރަންޓީނުގައި ތިބި މީހުންގެ އިތުރުން ކޮވިޑް ޖެހިފައިވާ މީހުންގެ ތެރެއިން 150 މީހަކު ހޮސްޕިޓަލްތަކުގައި އެބަތިއްބެވެ.\nއެޑްމިޓްކޮށްފައިވާ މީހުންގެ ތެރެއިން 11 މީހަކު ތިބީ އައިސީޔޫގަ އެވެ. އޭގެ ތެރެއިން ހަތް މީހަކު ހުޅުމާލޭ މެޑިކަލް ފެސިލީޓީގެ އައިސީޔޫގަ އެވެ. ދެ މީހަކަށް ފަރުވާ ދެނީ ވެންޓިލޭޓަރުގައި ބާއްވައިގެންނެވެ. ޑީއެޗްގެ އައިސީޔޫގައިވެސް ދެ މީހަކު އެބަތިއްބެވެ.


Vaahaka: Biruveri Male' Dhathuru | Mihaaru\nބިރުވެރި މާލެ ދަތުރު\n20 ޖެނުއަރީ 2019 - 07:15 20 comments\nބުދަ ދުވަހާ ގުޅޭ\n"އަހަރެން މިރޭ ވަރަށް ފްރީ!" ސަތޫ ބުންޏެވެ. "ހިނގާ ކޮފީއަކަށް ދަމާ!"\nއަންހެންކުއްޖެއް ނަމަވެސް އެހާ އަވަހަށް ސަޔަށް ދައުވަތު ދިނުމުން ގަބޫލުކުރަން އަހަންނަށް އުނދަގޫވިއެވެ. ސަތޫއަކީ ފަސޭހައިން ރައްޓެހިވާ ކުއްޖެއް ކަމަށް ވެދާނެއެވެ. އެކަމަކު އަހަންނަކީ އެ ކަހަލަ މީހެއް ނޫނެވެ.\n"އަދި ތަންކޮޅެއް ބިޒީކޮށް މި އުޅެނީ. ފްރީވީމަ ބުނާނަން އިނގޭ." އަހަރެން ބުނީމެވެ.\nސިއްސައިގެންގޮސްފައި އަހަންނަށް ހޭލެވުނީ ކީއްވެގެންކަމެއް ނޭނގެއެވެ. ކޮޓަރި އޮތީ އަލިކޮށެވެ. އެނދު ކައިރީގައި ހުރި ކުޑަ މޭޒުމަތީގައި، އަހަރެން ގެނައި މައިލޯޕެކެޓު ހުއްޓެވެ. ބިސްކޯދު ޕަކެޓު ވެސް އޮތެވެ. އަހަރެން ކިޔަން ގެންގުޅުނު ފޮތް އުނގުމަތީގައި އޮތެވެ. އަހަންނަށް އިނދެވުނީ އެނދުގައި އިށީނދެލައިގެން ފާރުގައި ލެނގިލައިގެންނެވެ. ގަޑިން ދަންވަރު ދޭއްޖަހަނީއެވެ. އަހަރެން ތެދުވެ ހެދުން ބަދަލުކުރަން ހުއްޓައި ދޮރަށް ތަޅުދަނޑި ޖެހި އަޑުއިވުނެވެ. އަހަރެން ސިއްސައިގެންދިޔަ ވަގުތު ކުޑަކޮށް ހަޅޭއްލަވައިގަނެވުނެވެ. ވަގުތުން އަނގަމަތީގައި އަތްއެޅީމެވެ. އަދި ފަރުވާތެރިކަމާ އެކުގައި ދޮރަށް ބަލަހައްޓައިގެން ހުރީމެވެ. އިތުރު އަޑެއް ނީވެއެވެ. ދޮރެއް ނުވެސް ހުޅުވެއެވެ. ދެން ހިތަށްއެރިއެވެ. ތަޅުދަނޑި ޖެހީ އެ ދޮރަށް ބާއެވެ؟ ޖެހިގެން ހުރި ކޮޓަރީގެ ދޮރަށް ބާއެވެ؟ ނުވަތަ އެއީ ހަމަ ތަޅުދަނޑިޖެހި އަޑު ބާއެވެ؟ ދެވަނަ ފަހަރަށް އަޑު ނީވުމުން އެ ކަން ކަށަވަރު ކުރެވޭނެ އެއްވެސް ގޮތެއް ނެތެވެ.\nދެ ދުވަހަކު ސަތޫގެ ފިހާރައަށް ވަދެލުމުން ސަތޫ ވަރަށް ރައްޓެހިވިއެވެ. ދިރިއުޅުމުގެ ބައެއް ވާހަކަ ކިޔައިދޭން ފެށިއެވެ. އަހަރެން ވެސް އަހަރެންގެ ބައެއް ވާހަކަ ކިޔައިދޭން ފެށީމެވެ. ދުވަހަކަށް ވުރެ ދުވަހެއް އަހަރުމެންގެ އެކުވެރިކަން ދިޔައީ ބޮޑުވަމުން ބަދަހިވަމުންނެވެ.\n"ތި ގެ ރަނގަޅުތަ؟" ސަތޫ އެހިއެވެ.\n"ގޯހެއް ނޫން. ކީއްވެ ތިހެން ތި އެހީ؟" އަހަރެން ސުވާލުކުރީމެވެ.\n"ކަމެއް ނުވޭ!" ސަތޫ މާ ބޮޑު ތަފުސީލެއް ނުދިނެވެ. "ފެނޭ ތި ގެއަށް ވަރަށް ގިނަ ކުދިން އަންނަ ތަން. ވަރަށް އަވަހަށް އެހެން ތަނަކަށް ބަދަލުވާކަން ވެސް އެނގޭ. ހުރިހާ އެންމެން ވެސް މި ތަނަށް ވަންނާނެ. އެހެންވެ އެނގެނީ. އެ ސުވާލު ކުރާކަށް ނުކެރޭ. ފުރަތަމަ ފަހަރަށް މި އެހީ."\nއަހަރެންނަށް ކުރިމަތިވެގެން އުޅެނީ ވަހުމެކެވެ. އެހެންކަމުން ސަތޫއާ އެ ވާހަކަ ހިއްސާކުރާކަށް އެ ފަހަރަކު ނުކެރުނެވެ. އެކަމަކު އޭރު ވެސް އެ ވަހުމު ފިލާގޮތެއް ނުވެއެވެ. ގެއިން ނުކުންނައިރު ވެސް އަދި ގެއަށް ވަންނައިރު ވެސް މީހަކު ބަލާހެން ވަރަށް ހީވެއެވެ. އެ ކަން ކުރާ ވަކި މީހަކު ފާހަގައެއް ނުވެއެވެ. ޔަގީނުން ވެސް އަހަރެން ފަހަތްބަލައިލާއިރު އަހަންނާ ދިމާއަށް ބަލާ މީހަކު ނުފެނެއެވެ. މަދުމަދުން ޖައުފަރު ފެނެއެވެ. ޝައްކުވާ ކަހަލަ ގޮތަކަށް ނޫނެވެ. އެހެންވިޔަސް، އަހަންނަށް ޝައްކުވަނީ އޭނައަށެވެ. ހެއްކެއް ނެތެވެ. ޖައުފަރާ ބެހޭގޮތުން އަހަންނަށް ފެންނަ ހުވަފެން ފިޔަވައެވެ.\nޖައުފަރުގެ ބިރުވެރި ހުވަފެން ތިން ރެޔަކު އަހަންނަށް ފެނުނެވެ. އަހަރެން އޮންނަ ކޮޓަރީގެ ދޮރު ހުޅުވައިގެން ޖައުފަރު ވަންނަނިކޮށެވެ. ކިތަންމެ ފަހަރަކު އަހަރެންގެ ސިކުނޑިއަށް ވިސްނައިދީފީމެވެ. އެއީ ހުވަފެނެކެވެ. ބިލާހެކެވެ. އެހެންނަމަވެސް ސިކުނޑިން އެ މަންޒަރު ފުހެވޭ ގޮތެއް ނުވިއެވެ. ހިތުން އެ ބިރުވެރިކަން ފިލާ ގޮތެއް ވެސް ނުވިއެވެ. އާއިލާއާ ދުރުގައި އެކަނި އުޅޭ އަންހެނަކަށް ވީތީ އަހަރެންގެ ހާސްކަން ބޮޑުވާން ފެށިއެވެ. ކިލާހުގައި އުޅޭއިރު ވަރަށް ބޮލަށްފަސޭހައެވެ. ގެއަށް ވަންނައިރު އަހަރެންނަށް ހީވަނީ ބިރުވެރި ހޮހަޅައަކަށް ވަންނަހެންނެވެ.\nމާލޭގައި އުޅޭތާ ދެވަނަ ހަފުތާގެ މެދުތެރެއެވެ. އާދައިގެމަތިން ގެއަށްއައި މަގުމަތީގައި ސަތޫ އިންނަ ފިހާރައަށް ވަދެލީމެވެ. ކޮންމެ ދުވަހަކު ކަހަލަ ގޮތަކަށް ވަންނާތީ ސަތޫއާއި އަހަރެން ދައްކާނެ ވަރަށް ގިނަ ވާހަކަ ހުރެއެވެ. ކިތަންމެ އިރެއް ވިޔަސް އަހަރުމެންގެ ވާހަކަ ހުހެއްނުވެއެވެ. އަހަރެން ހިތަށްއެރިއެވެ. ސަތޫއަށް ވަރަށް ގިނަ މައުލޫމާތު އެނގޭނެއެވެ.\n"ތިހެން އުޅޭއިރު ކުއްޔަށްދޭ ކޮޓަރިއެއް އެނގިއްޖެއްޔާ ބުނައްޗޭ އިނގޭ،" އަހަރެން އެދުނީމެވެ. "ވަރިހަމަ ވިލިނގިލިން ވިޔަސް. ހުޅުމާލޭން ވިޔަސް."\n"އަހަނ! ޔޫ ވެސް ޗޭންޖުވަނީ؟ މިހާރު ތި އުޅޭ ތަން ކިހިނެއްވީ؟" ސަތޫ ސުވާލުކުރިއެވެ. "އިހަށް ދުވަހަކުއެއްނު އައީ. އެ ތަން ކަމުނުދަނީ؟"\n"އެ ތަން ވަރަށް ރަނގަޅު،" އަހަރެން ބުނީމެވެ. "ތަނުގަ ނެތް އެއްވެސް މައްސަލައެއް. އެކަމަކު އަހަންނަށް ހީވަނީ..."\nސަތޫއަކީ ޖައުފަރުގެ ތިމާގެ ކުއްޖަކަށް ނުވާނެބާއޭ އަހަރެން ހިތަށްއެރިއެވެ. އަހަރެން ދައްކާ ވާހަކަ ސަތޫ ރިކޯޑުކޮށްގެން ގޮސް އެ ޖައުފަރަށް ނީއްވާނެ ހެއްޔެވެ؟ ދެން ހިތަށްއެރިއެވެ. އަޑުއިއްވިއްޔާ ވާނީ ކީއްހެއްޔެވެ؟ އަހަރެން ދޮގެއްނަހަދާނަމެވެ.\n"އަހަންނަށް ހީވަނީ އެ ޖައުފަރު އަހަންނަށް ފާރަލާހެން،" ކިތަންމެ މޮޔަކަމަކަށް ވިޔަސް އަހަރެން ބުނީމެވެ. "ވަރަށް އެހެން ކަހަލަ ގޮތަކަށް އޭނަ ބަލަނީ. އަހަރެން މިހާރު ބިރުގަންނަން ފަށައިފި. ދެން ރޭގަނޑު ވަރަށް އަޑުއަޑު ވެސް އިވޭ. ކޮންމެ ފަހަރަކު ވެސް މޭގަނޑު އަތަށްލައިގެން ގެއަށް ވަންނަނީ."\n"ކުއްޔަށްދޭ ތަންތަން ބައިވަރު ހުންނާނެ،" ސަތޫ ވަރަށް ހަމަޖެހިލައިފައި ބުންޏެވެ. "އަހަރެން ވެސް ތަނެއް ކުއްޔަށްހިފައިގެން މި އުޅެނީ. އެ ތަނުގަ ވެސް ފަހަރެއްގަ ތަން ހުރެދާނެ. ގެނޭ ނަންބަރު. ތަނެއް ލިބޭގޮތް ވެއްޖެއްޔާ ގުޅާލާނަން. ދެން ބުނަން ވާހަކައެއް. ފިރިހެނުންނަކީ މިޔަރު ކަހަލަ އެއްޗެއް. ބުނެއެއްނު ބިރުގަނެގެން ތެޅިފޮޅިގެންފިއްޔާ މިޔަރު އެޓޭކްކުރާލެއް އަވަސްވާނޭ. ވީހާ ވެސް ބިރުނުގަންނަ ކަމަށް ހެދިގެން އުޅޭ. އޭރުން ނުކެރޭނެ ބެހޭކަށް."\nއަހަރެން ނަންބަރު ދިނީމެވެ. އެއްވެސް ބިރެއް، ޖެހިލުމެއް ނެތިއެވެ. ސަތޫ ވެސް ނަންބަރު ދިނެވެ.\nއަހަރެން ގެއަށް ގޮސް ކޮޓަރިއަށް ވަންތަނާ ފޯނު ރަނގަބީލުވާން ފެށިއެވެ. އަހަރެން ހީކުރީ ސަތޫ ކަމަށެވެ. ފޯނު ނެގީމެވެ. ގުޅީ ސަތޫއެއް ނޫނެވެ. ފޯނަށް އަރައިފައިއޮތީ ދަންނަ ނަންބަރެއް ނޫނެވެ. ހިތަށްއެރިއެވެ. ކުލީ ތަނެއް ލިބިގެން، ސަތޫ ބުނެގެން އަހަންނަށް ގުޅަނީކަމަށް ވެސް ވެދާނެއެވެ. ފޯނު ނެގީމެވެ.\n"ހަލޯ!" އަހަރެން ވާހަކަދެއްކީމެވެ.\n"ހަލޯ! ކިހިނެއްތަ ހާލު؟" ވާހަކަދެއްކީ ފިރިހެނެކެވެ. "މީ ޝަރީފު އިނގޭ. އެނގިއްޖެ؟"\n"ކޮން ޝަރީފެއްތޯ؟" އަހަރެން އެހީމެވެ. "އަޅުގަނޑު ނުދަންނަން ޝަރީފު ކިޔާ މީހެއް. ކިހިނެއްތޯވީ؟ ކިހިނެއްތޯ މި ނަންބަރު ލިބުނީ؟"\n"ދެންމެ ފިހާރަ ތެރޭގަ ހުރެފަ އެ ތާ ކައުންޓަރުގަ އިން ކުއްޖާއަށް ނަންބަރު ދިންއިރު، ފަހަތުގަ ހުރެފަ އަހަރެން ވެސް ނަންބަރު ނޯޓުކޮށްލީ." އެ މީހަކު ވަރަށް ފަޚުރުވެރިކަމާ އެކުގައި ބުންޏެވެ.\n"އެއީ ކީއްކުރަންތޯ މި ނަންބަރު ނޯޓުކުރީ؟" އަހަރެން ސުވާލުކުރީމެވެ.\n"ފޯނުންތަ ހުރިހާ ވާހަކައެއްދައްކަންވީ؟" ރައްޓެހި ރާގެއްގައި އޭނަ ބުންޏެވެ. "ހިނގާބަލަ ކޮފީއަކަށް ޖައްސާލަން."\nއަހަރެންގެ މެޔަށް ފިނިވެގެންދިޔައެވެ. ހިތަށްއެރިއެވެ. މާލެ މީ ކޮންކަހަލަ ތަނެއް ހެއްޔެވެ؟ ބައްދަލުވާ ފުރަތަމަ ފަހަރު ކޮފީއަށް ގެންދަން މީހުން އުޅެނީ ކީއްވެގެން ހެއްޔެވެ؟ އަންހެނެއް ފިރިހެނެއް ތަފާތެއް ނެތެވެ.\n"އަހަންނަކީ ތިހެން ގުޅާލާއިރަށް ކޮފީއަށް ދާ މީހެއް ނޫން،" އަހަރެން ބުނީމެވެ. "އޮފީހުން ކޯހެއް ހަދަންޖެހިގެން މާލެއައިސް މި އުޅެނީ ވެސް. އެހެންނޫން ނަމަ ނުވެސް އަންނާނެ މި ތާކަށް. އެހެންނޫނަސް ޒުވާންކުދިންނެއްނު ތިހެން ކޮފީއަށް ދަނީ. އަހަންނަކީ ބޮޑު ތިން ކުދިންގެ މަންމައެއް. މީހެއްގެ އަންބެއް."\n"މީހުންގެ އަނބިންނާ، ތިން ކުދިންގެ މަންމައިން ވެސް ކޮފީބޯނެއްނު! ނުބޯނެ؟" ޝަރީފު އުންމީދުކަނޑައެއްނުލައެވެ. "އެއީ ގޯސްކަމެއް ނޫނީ ހަރާންކަމެއް ނޫނެއްނު. އަހަރެން ދެކެން ނާސިހާ ރައްޓެހިންނާ އެއްކޮށް ކޮފީއަށް ދާތަން. ހަމަ ނުލާހިކު ގިނައިރު އަނގަތަޅަން ވެސް އިނދޭ."\nއަހަރެންގެ ޝައްކު ޔަގީނަށް ބަދަލުވިއެވެ. ކޮންމެވެސް މީހަކު އަހަންނަށް ފާރަލާކަން ސާބިތުވިއެވެ. ވަރަށް ބިރުގަތެވެ. އެ ހިސާބުން އޭނައަށް އަހަރެން ކުރި އިހުތިރާމު ކުޑަވިއެވެ.\n"އެހެންވީމަ ތީ ދޯ އަހަންނަށް ފާރަލާ މީހަކީ،" އަހަރެން ބުނީމެވެ. "ރައްޓެހިންނާ އެކީގަ ދިޔަސް ތީ ރައްޓެއްސެއް ނޫނެއްނު."\n"އެހެންވެތާ މި ގުޅީ،" ވިސްނައިދޭ ކަހަލަ ރާގެއްގައި ޝަރީފު ބުންޏެވެ. "ކޮފީއަކަށް ގޮސް އެކަކުއަނެކަކަށް އިންޓްރޮޑިއުސްވެލާ، ވާހަކަދައްކާލާ ހަދައިގެނެއްނު ރައްޓެއްސަކަށްވެވޭނީ. މި ކަހަލަ ތާކަށް އައިސް ތިހެން އެކަނި އުޅެނިކޮށް ކަމެއްދަމެއް ޖެހުނަސް ގުޅާލާނެ މީހަކު ހުރީމަ ކިހާ ފަސޭހަވާނެ. ކިހާ ރައްކާތެރިވާނެ."\nއަހަންނަކީ އެކަނި މާލެއައިސް އުޅޭ އަންހެނެއްކަން އެއްވެސް ހިލޭ ފިރިހެނަކަށް އެނގޭކަށް އަހަރެން ބޭނުމެއް ނޫނެވެ. އެކަމަކު އެ ސިއްރު ވެސް ބޭޒާރުވީއެވެ.\n"އަމައްޔާތް!" އަހަންނަށް ބުނެވުނެވެ. "އުޅޭ ވައްތަރެއް."\n"ކޮބައިތަ އަހަރެން ވައްތަރަކަށް އުޅެފަ؟" ޝަރީފުގެ ރާގު ވަރަށް އޮމާނެވެ. "ކޮފީއަކީ މިހާރު ވެސް ބޯއެއްޗެއްނު! މޭޒުގެ އަނެއް ފަރާތުގަ އަހަރެން އިނުމަކީ މައްސަލައެއް..."\n"އަހަންނަކަށް ކޮފީއަކަށް ނުދެވޭނެ." ވާހަކަ ކުރުކޮށްލައިފައި އަހަރެން ފޯނު ކަނޑައިލީމެވެ.\nއެ ކޯލަށް ފަހު އަހަރެންގެ ހިތްޝައްކު އިންތިހާއަށް ބޮޑުވިއެވެ. ބޭކާރު ފިކުރުތައް ގިނަވިއެވެ. ހިތަށްއެރިއެވެ. އެއީ ހަމަ ޝަރީފު ކިޔާ މީހެއް ހެއްޔެވެ؟ ނުވަތަ އަހަރެން އުޅޭ ގޭގެ ވެރިމީހާ ޖައުފަރު ހެއްޔެވެ؟ އޭނަ ދެ ފޯނު ގެންގުޅެނީ ހެއްޔެވެ؟ އަޑު ބަދަލުކުރަން ޖައުފަރު މޮޅީ ހެއްޔެވެ؟ ނުވަތަ އަހަރެން ސަތޫއަށް ނަންބަރުދިނުމާއެކު އެ ފަދަ ކޯލެއް އައުން އެއީ އިއްތިފާގެއް ހެއްޔެވެ؟ ޖައުފަރު އަތުގައި އަހަރެންގެ ނަންބަރު އޮންނާނެ ވެސް މެއެވެ. އަހަންނަށް ފާރަލަނީ ޖައުފަރު ފޮނުވައިގެންއުޅޭ މީހެއް ހެއްޔެވެ؟ އޭނަ ޖައުފަރަށް ޚަބަރުތައް ގެނެސްދެނީ ހެއްޔެވެ؟ ވަހުމުތައް ބޮޑުވެގެން ގޮސް މަގުހިނގަން އަހަންނަށް އުނދަގޫވިއެވެ. ފެންނަ ކޮންމެ މީހަކަށް ޝައްކުކުރެވުނެވެ. "ޝަރީފު" ކަމަށް ހީކުރެވުނެވެ. މާލެއަށް ފަރިތަ، ރައްޓެހިން ގިނަ މީހަކަށް އެއީ މައްސަލައަކަށް ނުވެދާނެއެވެ. އަހަންނަށް އެ ކަން ވަރަށް ބޮޑު މައްސަލައަކަށް ވިއެވެ. އެންމެ ބިރުގަތް ކަމަކީ، އަހަންނާ ޖެހިގެން ޝަރީފު ހުއްޓަސް އަހަންނަށް ނޭނގޭނެތީއެވެ.\nޖެހިގެން އައި ދުވަހު ކޮލެޖުގައި އަހަރެން ކިޔަވަން އިންދައި ޝަރީފު ގުޅިއެވެ.\nއިތުރު ލިޔުންތައް ދިގު ވާހަކަ ބިންމާ އިބްރާހީމް ވަހީދު ބިރުވެރި މާލެ ދަތުރު\n9 months ago 28


14 aharah fahu LinkedIn ah Mulhin aa look eh!\nސާދަ އަހަރަށް ފަހު ލިންކްޑިއަށް މުޅިންއާ ލުކެއް!\nދުނިޔޭގައި ސޯޝަލް މީޑިއާ އާއި ނުލާ އުޅުން މިވަނީ ދަތި ކަމަކަށް ވެގެންގޮސްފަ އެވެ. ކުޑަ ކުއްޖާއިން ފަށައިގެން އުމުރުން ދުވަސްވީ މީހުން ވެސް ވެގެން ގޮސްފައިމިވަނީ ކޮންމެވެސް ސޯޝަލް މީޑިޔާއެއްގައި އުޅޭ މީހަކަށެވެ. އެގޮތުން މިކަން މިހެން އޮތް އިރެއްގައި ސޯޝަލް މީޑިއާތަކުގެ އަދަދުވެސް ދަނީ ދުވަހަކަށް ވުރެ ދުވަހެއް އިތުރުވަމުންނެވެ. އަދި އެންމެ ކުރީއްސުރެ ހިދުމަތް ދެމުން އައި ސޯޝަލް މީޑިއާތަށް މިދަނީ ޒަމާނާއި އެއްގޮތަށް ބަދަލުވަމުންނެވެ. އެއްބަޔަކު ލޯގޯ އާއި އެހެނިހެން ނިޝާންތަކަށް ބަދަލު ގެންނައިރު އަނެއްބަޔަކު ކުންފުނީގެ ކުލަތަކަށް ބަދަލު ގެންނަނީ އެވެ. މި ނޫނަސް ޒަމާނާއި ގުޅޭ ހުރިހާ ބަދަލުތަކެއް ގެނެ އެވެ. އެހެނަސް ޒަމާނާއި އެއްގޮތަށް ބަދަލު ނުވި ސޯޝަލް މީޑިއާއެއް މިދިއަ ބުރާސްފަތި ދުވަހާއި ހަމައަށް އޮތެވެ.\nލިންކްޑްއިންއޭ ބުނުމުން އެއީ ކޮށްޗެއްކަން ނޭގޭނެ ފަރާތެއް މަދުވާނެ އެވެ. ހާއްސަކޮށް މަސައްކަތުގެ މާހައުލުގައި އުޅޭ އަދި ޕްރޮފެޝަނަލް ވަޒީފާއެއްއެއްގައި އުޅޭ ފަރާތަކަށް ލިންކްޑްއިން އެއީ އާނަމަކަށް ނުވާނެ އެވެ. ފަހަކާޖެހެންދެން ވެސް ބޮނޑި ވެފައިވާ ލޭޔައުޓަކަށް ފަރުމާ ކުރެވިގެން ހިދުމަތް ދިން މި ސޯޝަލް މީޑިއާއަށް މިވަނީ ބޮޑެތި ބަދަލުތަކެއް ގެނެސްފަ އެވެ. ކުރިން ނެތް ގިނަ ފީޗާތަކަކާއި އެކު ލިންކްޑްއިންގެ މަލަމަތި މިވަނީ އެއްކޮށް ބަލުވެފައެވެ. މި ބަދަލަކީ 2003 ވަނަ އަހަރަށްފަހު ލިންކްޑްއިންއިން ގެނައި އެންމެ ބޮޑު ބަދަލެވެ.\nލިންކްޑްއިންއިން ގިނަ އަހަރުތަކަށް ފަހު ގެނައި މި ލުކްގެ ސަބަބުން އެމީހުން ހީކުރި ގޮތާ މުޅިން ހިލާފަށް ގިނަ ބަޔެއްގެ ފާޑުކިއުންތަކާއި މިވަނީ ކުރިމަތިލާންޖެހިފަ އެވެ. ސަބަބަކީ މި ލުކް ވައްތަރުވީ ދުނިޔޭގެ އެއްވަނަ ސޯޝަލް މީޑިއާ ކަމުގައިވާ ފޭސްބުކްގެގެ ލުކާއި ކަމަށް ވާތީ އެވެ. ބަލާބެލުމުން ކިތަންމެ އެއްވަތަރު ކަމުގައި ވީނަމަވެސް ފޭސްބުކާ ތަފާތު ފީޗާތަކެއް ވަނީ މި އެޕްލިކޭޝަނުގައި ހިމެނިފައެވެ. އަމިއްލަ ކަންކަމަށްވުރެ މަސައްކަތުގެ މާހައުލުގައާއި ޕްރޮފެޝަނަލް ލައިފްއަށް ހާއްސަކޮށް ފީޗާތަށް ވަނީ ބައްޓަންކުރެވިފަ އެވެ.\nކުރީގެ ލުކްއާއި އެންމެ ތަފާތު ކަމަކަށް ފެނިގެންދަނީ މެސެޖިންއަށް އައި ބަދަލެއެވެ. ކުރީގެ ލިންކްޑްއިންއިން މެސެޖްތަކަށް ޖަވާބު ދިނުމަށާއި މެސެޖްތަށް ކުރުމަށް ވަކިން ޓެބްއަކަށް ދިޔަދިޔުން މިވަނީ މިހާރު ފޭސްބުކް ޑެކްސްޓޮޕް އެޑިޝަން އެކޭ އެއްފަދައިން ޕޮޕްއަޕް ތަކަކަށް ކޯޑް ކުރެވިފައެވެ. މިއީ ކޮންމެއަކަސް ގިނަ ބަޔަކު މިކަމަށް އިންތިޒާރު ކުރަމުންއައި ކަމެކެވެ. މި އާއިއެކު ފޭސްބުކްގް ނިއުސްފީޑް ބަލާލަމުން ޗެޓް ކޮށްލެވޭގޮތަށް ލިންކްޑްއިންވެސް މިވަނީ ބަދަލުވެފަ އެވެ.\nލިންކްޑްއިންގެ ކުރީގެ ލުކް:-\nލިންކްޑްއިން އަކީ 470 މިލިއަނާއި ގާތްކުރާ އަދަދަކަށް ޔޫސާސް ބޭނުން ކުރަމުންދާ ސޯޝަލް މީޑިއާއެކެވެ. މައިކްރޮސޮޕްޓްއަކީ ލިންކްޑްއިންގެ ބަލަދުވެރި ކުންފުންޏެވެ.\nއައިއޯއެސް ޑީފޯލްޓް އޯޑިއޯ ޕްލޭޔާ ބަދަލު ނުކުރެވޭނެ!


galehiri: އެސްޖެހި ގަނޑުވަރު ސައްޔިދު މާފަތް ކިލެގެފާނު\nއެސްޖެހި ގަނޑުވަރު ސައްޔިދު މާފަތް ކިލެގެފާނު\nއެސްޖެހި ގަނޑުވަރު (މިހާރުގެ އެސްޖެހި ގެ) ސައްޔިދު މާފަތް ކިލެގެފާނަކީ މަޝްހޫރު ބޮޑުހުޅުގައި އުޅުއްވި "ބޮޑުން" ގެ ތެރެއިން ބޭފުޅެކެވެ. ބޮޑުހުޅުގެ މައްސަލައިގައި ބިޑި އަޅައި އަނދަގޮނޑި ޖަހައި އަދަބު ލިބިވަޑައިގަތް ބޭފުޅެކެވެ. އޭގެ ފަހުގައި ހައްދުންމައްޗަށް އަރުވާލެއްވީއެވެ. އެ ކިލެގެފާނަކީ އަތިރީގޭ އިބްރާހީމް ދޮށިމޭނާ ކިލެގެފާނުގެ ބަފާކަލޭގެ އެކެވެ. އަޅުގަނޑު މިއުޅެނީ ސައްޔިދު މާފަތް ކިލެގެފާނާ ބޮޑުހުޅާ ހުރި ގުޅުމުގެ ގޮތުން ލިޔާކަށް ނޫނެވެ. އަދި ކިއެއްތަ އަޅުގަނޑު ތަޢާރަފު ކުރަން މިއުޅެނީ އެ ކިލެގެފާނެވެ. އެ ކިލެގެފާނުގެ މަތިކޮޅާއި ދަރިކޮޅެވެ.\nއެސްޖެހި ގަނޑުވަރު ސައްޔިދު މާފަތް ކިލެގެފާނުގެ ނަންފުޅެއް ކަމަށް ތާރީޚު ލިޔުއްވި ލިޔުންތެރީން އާންމުކޮށް ލިޔުއްވާފައި ހުންނަނީ : އެސްޖެހި ގަނޑުވަރު ސައްޔިދު ކިލެގެފާނު ނުވަތަ އެސްޖެހި ގަނޑުވަރު ސައްޔިދު މާފަތް ކިލެގެފާނު- މިހެންނެވެ. ޢަރަބި ނަންފުޅު ލިޔުއްވާފައެއް ނުހުރެއެވެ. ("މާލޭގެތޮށި" ފަތްތޫރަ 184 އަދި ބައްޕަގެ ހަނދާން،ޞ129،101 އަދި ބޮޑުހުޅުގެ ތާރީޚު،19،17) ރާއްޖޭގައި އާންމުކޮށް ސީދީންނަށް ކިޔައި އުޅޭ ހެން އެސްޖެހި ގަނޑުވަރު ސައްޔިދު ކިލެގެފާނަށް ކިޔާ ސީދީ- ނަންފުޅު ވެސް ދެ ގޮތަކަށް ލިޔެފައިވެއެވެ. ބައްޕަގެ ހަނދާނުގައި އެއީ ކުޑަ ސީދީ ކަމަށް ލިޔުއްވާއިރު ހެންވޭރުގޭ މުޙައްމަދު ޢަބްދުއްޞަމަދު ދީދީ އާއި މަލިމް މުޙައްމަދު ދީދީ ލިޔުއްވަނީ އެއީ ތުއްތުސީދީ އެވެ. (ބައްޕަގެ ހަނދާން، ޞ125؛ ދިވެހި ތާރީޚަށް އައު އަލިކަމެއް، ޞ536؛ "މާލޭގެތޮށި"، ފަތްތޫރަ 187، ޞ26)\nދިވެހި ތާރީޚަށް އައު އަލިކަމެއް- މި ފޮތުގެ އެތައް ތަނެއްގައި އެސްޖެހި ގަނޑުވަރު ސައްޔިދު މާފަތް ކިލެގެފާނުގެ ނަންފުޅު އައިސްފައި ވެއެވެ. އެ ފޮތުގައި ޢަރަބި ނަންފުޅު ދެ ގޮތަކަށް ލިޔެފައިވެއެވެ. އެއީ ސައްޔިދު ޙަސަން- މިގޮތަށާއި ސައްޔިދު މޫސާ- މިގޮތަށެވެ. ޙަސަން- އެ ފޮތުގެ ހަތަރު ތަނެއްގައި ވެއެވެ. (ޞ690،675،638،547) މޫސާ- މިގޮތަށް ނަންފުޅު އޮތީ އެންމެ ތާކުއެވެ. (ޞ546) މި ނޫން އިހުގެ ލިޔުމަކުން މިކިލެގެފާނުގެ ޢަރަބި ނަންފުޅު ނުފެނެއެވެ. ކޮލި ޙަސަން އަޙްމަދު މަނިކު ލިޔުއްވި -އަދި ޗާޕު ނުވާ- ނަސަބު ފޮތުގައި ސައްޔިދު މާފަތް ކިލެގެފާނުގެ ނަންފުޅު ލިޔުއްވާފައިވަނީ ސައްޔިދު ޙަސަން މާފަތް ކިލެގެފާނު މިގޮތަށެވެ. (ޞ108).\nއިބްރާހީމް ޝިހާބާއި މަލިމް މުޙައްމަދު ދީދީ އާއި މީރުބަހުރުގޭ މުޙައްމަދު ދީދީ އާއި ޢަބްދުލްޙަކީމް ޙުސައިން މަނިކު ފަދަ މާލޭގެ ހަރު ބޭފުޅުން ހިމެނިވަޑައިގަންނަވާ ކޮމެޓީއަކުން ލިޔުއްވި ފޮތެއްގައި އެސްޖެހި ގަނޑުވަރު ސައްޔިދު ކިލެގެފާނާ ބެހޭގޮތުން –އެ ކިލެގެފާނުގެ ޢަރަބި ނަންފުޅާއި ސީދީ-ނަންފުޅާ އަދި އެ ކިލެގެފާނުގެ ބައްޕައަކީ ކާކުގެ ބޭފުޅެއްތޯއާ- މިކަން ކަމާމެދު އެކި ގޮތްގޮތަށް ލިޔެފައިވާތީ ހައިރާންވެއެވެ. އެ ފޮތުގައިވާ ފަތްކޮޅުތަކުގައި ހުރި ނަންފުޅުތަކުގެ ތަފުސީލު ގެ ގޮތުގައި ކޮމެޓީން ލިޔުއްވި ލިޔުއްވުމަކީ "ތަޙްޤީޤީ ލިޔުމެއް" ނޫނެވެ. މި ކަންކަން އިތުރަށް ހޯއްދަވައި ތަޙްޤީޤު ކުރެއްވެން އޮތްއިރު ވެސް އެކަން ނުކުރައްވައި އެކި ގޮތްގޮތަށް ލިޔުއްވާފައި ވުމުން ކަންބޮޑުވާންޖެހެއެވެ.\nއިސްވެދިޔަ ގޮތްތަކަށް ވިސްނާއިރު ޤަބޫލު ކުރެވެނީ އެއީ އެސްޖެހި ގަނޑުވަރު ސައްޔިދު ޙަސަން މާފަތް ކިލެގެފާނު ކަމަށެވެ. އަދި މާފަތް ކިލެގެ ކަމަށް ކޮލި ލެއްވުމުގެ ކުރިން އެއީ އެސްޖެހި ގަނޑުވަރު ތުއްތުސީދީ އެވެ.\nއެސްޖެހި ގަނޑުވަރު ތުއްތުސީދީ ފަހުން އެސްޖެހި ގަނޑުވަރު ސައްޔިދު މާފަތް ކިލެގެފާނުގެ ބައްޕަ އަކީ އެސްޖެހި ގަނޑުވަރު ކަޅު ސީދީ އެވެ. މި ކަޅު ސީދީ އަކީ ކަޅު ކަލޭފާނެވެ. އެސްޖެހިގޭގައި އިންނެވި ބުރުނީގޭ މުޙައްމަދު ދީދީ ގެ ދަރިކަނބަލުން ޢާއިޝަތު ދީދީ ވެސް ވިދާޅުވީ ސައްޔިދު މާފަތް ކިލެގެފާނަށް އިހުގެ މީހުން ކިޔާކަމަށް ބުނާތީ އަހަނީ: އެސްޖެހި ގަނޑުވަރު ކަޅު ސީދީ ގެ ސީދީ އެވެ. މި ޢާއިޝާ ދީދީ އެސްޖެހި ގޭގައި އިންނެވީ ސައްޔިދު މާފަތް ކިލެގެފާނުގެ ދޮންސީދީގެ ދޮށީ ސީދީއާ ކައިވެނި ބައްލަވައިގެންނެވެ. ޙަސަން އަޙްމަދު މަނިކު ލިޔުއްވި ޗާޕު ނުވާ ނަސަބު ފޮތުގައި ވެސް ވަނީ އެސްޖެހި ގަނޑުވަރު ކަޅު ކަލޭފާނަކީ ކަޅު ސީދީ ކަމަށެވެ. (ޞ108)\nމިކަޅު ސީދީ ނުވަތަ ކަޅު ކަލޭފާނަކީ ކޮން ބޭފުޅެއްގެ ބޭފުޅެއްތޯ ހޯދައި ބަލާއިރު ދެ ގޮތަކަށް ލިޔެފައިވާތީ ފެނެއެވެ. އެއްގޮތަކީ މި ކަޅު ކަލޭފާނަކީ މަޝްހޫރު ދޮށީ ކަލޭފާނުގެ ބައްޕަ ކުޑަ ސީދީ (ސައްޔިދު ޚަޠީބު މުޙައްމަދު ބާޢަލަވީ) އާ އެއްބަފާ ބޭފުޅެކެވެ. (ދިވެހި ތާރީޚަށް އައު އަލިކަމެއް،ޞ690) އަނެއް ގޮތަކީ ދޮށީ ކަލޭފާނުގެ ބައްޕާ ކުޑަ ސީދީގެ ބޭފުޅެކެވެ.\n1- ހެންވޭރުގޭ މުޙައްމަދު ޢަބްދުއް ޞަމަދު ލިޔުއްވަނީ ކުޑަ ސީދީގެ ކަޅު ސީދީ- ކަމަށެވެ. (ނަސަބު ފަތެއް، ޗާޕު ނުވާ،ޞ19)\n2- މަރަދޫ މުދިންބޭގެ ނޯޓު- ލިޔުމުގައި ވެސް ވަނީ ކަޅު ކަލޭފާނަކީ ދޮށީ ކަލޭފާނާއި އެއްބަފާ ބޭފުޅެއް ކަމަށެވެ.\nއެސްޖެހިގަނޑުވަރު ކަޅު ސީދީ (ކަޅު ކަލޭފާނު) އަކީ މަރަދޫ މުދިންގޭ ކަތީބު މަނިކު ނުވަތަ މުޙައްމަދު ބޮޑު ނައިބު ތަކުރުފާނުގެ އާމިނާ މަނިކުގެ ބޭފުޅެކެވެ. މި އާމިނާ މަނިކެ ދެ މީހަކާ ކައިވެނި ބެއްލެވިއެވެ. ފުރަތަމަ ކައިވެނި ބެއްލެވީ ހޮޅުދޫ ނެވިންގޭ ދޮންކޮއްކޯ އާއެވެ. ނެވިން ގެއްލުމުން ދެން ކައިވެނި ބެއްލެވީ މުޙައްމަދު ކުޑަ ސީދީ އާއެވެ. ލިބިވަޑައިގަތީ ދޮށީ ކަލޭފާނާއި ކަޅު ކަލޭފާނާ (ކަޅު ސީދީ) އާއި އަދި ވެސް ދެ ބޭފުޅެކެވެ. (މަރަދޫ މުދިންބޭގެ ނޯޓު)\nދާދި ފަހުން ވޮނަދޮނަ ރާއްޖެ- "މޫނު ފޮތުން" (ފޭސްބުކް) ގެ މި ސަފުހާއިން ފެނުނު ޗާޓެއްގައި ކަޅުކަލޭގެފާނަކީ ސައްޔިދު މުޙައްމަދުލް ޙުސައިނީ(ކުޑަ ސީދީ) ގެ ބޭފުޅެއްކަމަށާ އަދި ކަޅު ކަލޭގެފާނުގެ އަރަބި ނަންފުޅަކީ ޢަބްދުﷲ ކަމަށް ލިޔެފައިވެއެވެ. އަދި ކަޅު ސީދީ އަކީ އެސްޖެހި ގަނޑުވަރު ސައްޔިދު މާފަތް ކިލެގެފާނު ކަމަށާއި މިއީ ކަޅު ކަލޭގެފާނުގެ ދަރިކަލެއްކަމަށާއި މި ކަޅު ސީދީގެ ޢަރަބި ނަންފުޅަކީ އަޙްމަދު ކަމަށް ވެސް ލިޔެފައިވެއެވެ.\nމި ލިޔުމުގައި އެވާ އެސްޖެހި ގަނޑުވަރު ކަޅު ސީދީ އަކީ ސައްޔިދު މާފަތް ކިލެގެފާނު ކަމަށާއި ޢަރަބި ނަންފުޅަކީ އަޙްމަދު ކަމަށް ލިޔެފައިވާ ލިޔުން، ފެންނަން ހުރި އިތުބާރު ހުރި ލިޔުންތަކާ ތަފާތެވެ. މިއީ ކޮން ދުވަސްވަރެއްގެ ލިޔުމެއްކަމެއް ނޭނގެއެވެ. ޗާޓުގައި ތާރީޚެއް ނެތެވެ.\nއެސްޖެހި ގަނޑުވަރު ކަޅު ސީދީ ތިން ކައިވެނިފުޅެއް ކުރެއްވި ކަމަށް ނަސަބުގެ ލިޔުންތަކުން ފެނެއެވެ. އެއް ކައިވެނިފުޅަކީ މުލީގޭ ބޮޑު އިސްމާޢީލު ދީދީ މާފަތް ކިލެގެފާނުގެ ފާޠިމާ ދީދީ އާ ކުރެއްވި ކައިވެނިފުޅެވެ. ލިބިވަޑައިގަތީ އެސްޖެހިގަނޑުވަރު ތުއްތުސީދީ (ސައްޔިދު މާފަތް ކިލެގެފާނު) އާއި ވެލާނާގޭގައި އިންނެވި ސިއްތި އެވެ. މި ސިއްތި އަކީ ވެލާނާ މަނިކުފާނުގެ އަނބިކަނބަލުންނެވެ. މި ސިއްތި އަވަހާރަވީ ހިޖުރައިން 1348 ވަނަ އަހަރުއެވެ.(މާލޭ ހުކުރު މިސްކިތް،ޞ399) އަނެއް ކައިވެނިފުޅަކީ ފޫޅުމާގޭ މަރިޔަމް ދީދީ އާ ކުރެއްވި ކައިވެނިފުޅެވެ. މި ބަނޑުފުޅުން ލިބި ވަޑައިގަތީ ފޫޅުމާގޭ ސިއްތިއެވެ. ތިން ވަނަ ކައިވެނިފުޅަކީ އަލިމަސްގޭ ދޮންދީދީ އާ ކުރެއްވި ކައިވެނި ފުޅެވެ. ލިބިވަޑައިގަތީ އަލިމަސްގޭ ސިއްތީއެވެ. މި ބޭފުޅަކީ އެއްގަމުގޭ އިބްރާހީމް ފާމުލަދޭރި ކިލެގެފާނުގެ މާމަ (މަންމަގެ މަންމަ) އެވެ\nކަޅު ސީދީގެ ފޫޅުމާގޭ ސިއްތި އަކީ ލޯޖެހި ގަނޑުވަރު ސިއްތިކަމަށް ފެނެއެވެ. ކަޅު ސީދީގެ އާއިލާ ލިޔެފައި މިވަނީ ކޮލި ޙަސަން މަނިކުގެ ނަސަބު ފޮތުންނެވެ. އެހެން ލިޔުމަކުން ކަޅު ސީދީ ގެ އާއިލާ ލިޔެވިފައިވާތީއެއް ނުފެނެއެވެ.\nމަރަދޫ މުދިންބޭގެ ލިޔުމުގައި އާމިނާ މަނިކެ "ބޭރުން ދުރުވި ސައްޔިދު ބޭކަލަކާ" ކައިވެނި ބައްލަވައިގެން ލިބުނު ބޭފުޅުންގެ ތެރޭގައި "ވެލިދޫގޭ ސިއްތީގެ މަންމަ" ހިމެނިވަޑައިގަންނަވާ ކަމަށް ލިޔުއްވާފައިވެއެވެ. މިގޮތުގައި އަލިމަސްގޭ ސިއްތިއަކީ ދޮށީ ކަލޭފާނުގެ ބައްޕާ ކުޑަ ސީދީގެ ބޭފުލެކެވެ. ނަމަވެސް މި ގޮތް ޤަބޫލެއް ނުކުރެވެއެވެ. ރަނގަޅުގޮތެއް ކަމަށް ފެންނަނީ ޙަސަން މަނިކު ލިޔުއްވާ ގޮތެވެ. އަޙްމަދު ޝަފީޤު ވިދާޅުވާ ގޮތުގައި ވެސް އަލިމަސްގޭ (ހ.ޑައިމަންޑް ވިލާ) އަކީ އެސްޖެހި ގަނޑުވަރު ކަޅު ސީދީ ގެ ގެއެކެވެ. އަދި އަލިމަސްގޭ ކުޑަ ސިއްތިއެއް ވެސް އުޅުއްވިއެވެ. އެއީ އަލިމަސްގޭ ސިއްތިއާ ރާއްޖޭގެ ފަނޑިޔާރުކަން ކުރެއްވި ސިލޯނުގައި ދިރިއުޅުއްވި ޝައިޚު ޢަލީ ކައިވެނި ބައްލަވައިގެން ލިބިވަޑައިގަތް ބޭފުޅެކެވެ. މި އަލިމަސްގޭ ކުޑަ ސިއްތިއާ މާޖެހި ގަނޑުވަރު މަނިއްޕުޅު (ޙަސަން ނޫރައްދީނު ރަދުން2) ގެ ދޮށީ ގޮމާގެ މަންމަ އެވެ.\nއެސްޖެހި ގަނޑުވަރު ކަޅު ސީދީގެ ސައްޔިދު މާފަތް ކިލެގެފާނުގެ ދެބަނޑުގެ ބޭފުޅުން ތިއްބެވިއެވެ. އެއީ ދެބަނޑަށް2ދަރިކަލުންނާއި3އަންހެން ދަރިކަނބަލުންނެވެ. އެއް އަނބިކަނބަލަކީ ގަލޮޅުގޭ ޢަލީ ދޮށިމޭނާ ކިލެގެފާނުގެ ސަންފާދީދީ އެވެ. މި ސަންފާދީދީގެ މަންމަ އަކީ ގަމު ޢަލި މަނިކުފާނުގެ ޚަދީޖާ މަނިކުފާނެވެ. މި ބަނޑުފުޅުން ލިބިވަޑައިގަތީ ތުއްތުސީދީ (މުޙައްމަދު) އާއި ދޮންދީދީ އާއި ތުއްތުސިއްތި(ތުއްތުދީދި ނުވަތަ ސިއްތިދީދި) އެވެ. މި ދޮންދީދިއާއި ފުރަތަމަ ކައިވެނި ބެއްލެވީ އަތިރީގޭ އިބްރާހީމް ދޮށިމޭނާ ކިލެގެފާނެވެ. ބޭފުޅަކު ނެތެވެ. ދެން ދޮންދީދީ އާ ކައިވެނި ބެއްލެވީ ކަކާގޭ ދޮހުއްތީދީ (މޫސާދީދީ)އެވެ. ލިބިވަޑައިގަތީ ކަކާގޭ ޅަދީދީ އެވެ. މިއީ މޫނިމާގޭ ސީދީ އާއި އައްޝައިޚު މުޙައްމަދު ނަޞިރު މަނިކު ކައިވެނި ބައްލަވައިގެން އުޅުއްވި ދޮންދީދީގެ މަންމަ އެވެ. މިއީ ދެބަފާ ދެ ބޭފުޅުންނެވެ. ދޮށީ ދޮންދީދީ އެވެ. ތުއްތުސިއްތި ނުވަތަ ތުއްތުދީދިއާ ކައިވެނި ބެއްލެވީ މާންދޫގޭ ދޮށީ މަނިއްޕުޅެވެ. ދެ ގޮމައެއް ލިބިވަޑައިގަތެވެ.\nއެސްޖެހި ގަނޑުވަރު ސައްޔިދު މާފަތް ކިލެގެފާނުގެ އަނެއް ކައިވެނި ފުޅަކީ ހަމަ ގަލޮޅުގޭ ޢަލީ ދޮށިމޭނާ ކިލެގެފާނުގެ އާމިނާ ދީދީއާ ކުރެއްވި ކައިވެނިފުޅެވެ. މިއީ އާމިނާ ދީދީގެ ދެވަނަ ކައިވެނިފުޅެވެ. އާމިނާ ދީދީގެ ފުރަތަމަ ކައިވެނިފުޅަކީ ރޯނުގޭ އިބްރާހީމް ދީދީ އާ ކުރެއްވި ކައިވެނިފުޅެވެ. އިބްރާހީމް ދީދީ އަވަހާރަވުމުން އާމިނާ ދީދީ އާ ކައިވެނި ބެއްލެވީ ސައްޔިދު މާފަތް ކިލެގެފާނެވެ. މި އާމިނާ ދީދީ އަކީ މުޙައްމަދު އަމީނުގެ މާމަ (މަންމަގެ މަންމަ) އެވެ. މި ބަނޑުފުޅުން ސައްޔިދު މާފަތް ކިލެގެފާނަށް ލިބިވަޑައިގަތީ ހަންޑި ގަނޑުވަރު ތުއްތުސިއްތި (ސަކީނާ) އާއި ދޮންސީދީ އެވެ. ހަންޑި ގަނޑުވަރަކީ ހ.ހިތިލާގެ އެވެ. މި ތުއްތުސިއްތި ކައިވެނި ބެއްލެވީ މީރުބަހުރުގޭ މުޙައްމަދު އިސްމާޢީލު ދީދީ އާއެވެ. ހަންޑި ގަނޑުވަރު ތުއްތުސިއްތި އަވަހާރަވީ ހިޖުރައިން 1377 ވަނަ އަހަރުގައެވެ. މީލާދީން އެއީ 1957 ވަނަ އަހަރެވެ. ދޮންސީދީ ކައިވެނި ބެއްލެވީ ދޮންމަނިކުގެ އަލިދީދީ ގަލޮޅުގޭ ޢަލީ ދޮށިމޭނާ ކިލެގެފާނުގެ ޙައްވާ ދީދީ އާ ކައިވެނި ބައްލަވައިގެން ލިބިވަޑައިގަތް ފާޠިމާ ދީދީ އާއެވެ. ލިބިވަޑައިގަތީ ދޮށީ ސީދީ އާއި ތުއްތުސީދީ އެވެ. ދޮންސީދީ އަވަހާރަވުމުން މި ފާޠިމާ ދީދީ އާ ކައިވެނި ބެއްލެވީ ޝައިޚު އިބްރާހީމް ރުޝްދިލް އަޒްހަރީއެވެ. ބޭފުޅަކު ނެތެވެ. މި ފާޠިމާ ދީދީ އަވަހާރަވީ ހިޖުރައިން 1372 (މީލާދީން 1952) ގައެވެ. ދޮންސީދީ އަވަހާރަވީ ހިޖުރައިން 1336 ވަނަ އަހަރުއެވެ. އެއީ މީލާދީން 1917 ވަނަ އަހަރެވެ.\nއަދި އެސްޖެހި ގަނޑުވަރު ސައްޔިދު މާފަތް ކިލެގެފާނު ޢަލީ ދޮށިމޭނާ ކިލެގެފާނުގެ ޙައްވާ ދީދީ އާ ވެސް ކައިވެނި ބެއްލެވިއެވެ. ބޭފުޅަކު ލިބިވަޑައިގެން ތުއްޕުޅުއިރު އަވަހާރަވީ އެވެ. މި ވާހަކަ ވިދާޅުވީ ބުރުނީގޭ މުޙައްމަދު ދީދީގެ ޢާއިޝާ ދީދީއެވެ. އެހެން ކަމުން އެސްޖެހި ގަނޑުވަރު ސައްޔިދު މާފަތް ކިލެގެފާނު ޢަލީ ދޮށިމޭނާ ކިލެގެފާނުގެ ތިން ބޭފުޅުންނާ -ތިން ބެއިންނާ- ކައިވެނި ބެއްލެވީއެވެ.\nއެސްޖެހިގަނޑުވަރު ތުއްތުސީދީއަށް މާފަތް ކިލެގެ ކަމަށް ކޮލި ލެވުނީ ހިޖުރައިން 1313 ވަނަ އަހަރުގެ ތެރޭގައެވެ. އެ އަހަރުގެ ޝަޢުބާން މަހުގެ ތެރޭގައި ކަމަށް ފެނެއެވެ. (ބައްޕަގެ ހަނދާން،ޞ125) މީލާދީން އެއީ 1896 ވަނަ އަހަރުގެ ޖަނަވަރީ މަހުތެރެއެވެ. އެއީ އިބްރާހީމް ނޫރައްދީނު ރަދުންގެ ފުރަތަމަ ރަސްކަމުގެ ތެރޭގައެވެ.\nބޮޑުހުޅުގައި ހައްދުންމައްޗަށް އަރުވާލެއްވީމާ އަހަރެއްހައި ދުވަހު ހުންނެވުމަށް ފަހު މާލެ ގެންނަވައި އޭގެ ފަހުން ހުންނެވީ ރަށުގެ އިއްޒަތްތެރިއެއްގެ ގޮތުގައެވެ. މުރީދު ކަމާއި މަތިގޭ ބަނޑޭރިކަމުގައި ހުންނެވީއެވެ. އަދި އިބްރާހީމް ދޮށިމޭނާ ކިލެގެފާނު ބޮޑުބަނޑޭރި (ޚަޒާންދާރު) ކަމުގައި ހުންނެވި އިރު އަތްދަށު ބަނޑޭރިއަކަށް ވެސް ހުންނެވިއެވެ. އެއީ ނޫރައްދީނު ބަނޑާރައިންގެ ރަސްކަމުގައެވެ. (ދިވެހީންގެ ވާހަކަ، ޞ69) 1316 ވަނަ އަހަރު ޖުމާދިލް އައްވަލު މަހު 21 ދުވަހު (މީލާދީން އެއީ 1898 ވަނަ އަހަރު އޮކްޓޫބަރު މަހުގެ7ވީ ހުކުރު ދުވަހެވެ.) ބުންބާ މީހުންގެ ބަނގަލާ ބޯޓެއްގައި ޙައްޖަށް ވަޑައިގަތުމަށް ފުރާވަޑައިގަތެވެ. އަރިހުގައި ދަރިކަލުން ދޮންސީދީ ވެސް ގެންދެވިއެވެ. މި ބޭފުޅުން ގޮވައިގެން ވަޑައިގަތީ މީރުބަހުރު އިސްމާޢީލު ދީދީއެވެ. ފަރުޟު ޙައްޖު އަދާ ކުރެއްވުމަށް ފަހު އެނބުރި ވަޑައިގަތް މަގުމަތީގައި ޔަމަނުގެ ޢަދަނުގައި ތިއްބަވަނިކޮށް ބޭރަށް ހިންގުމުގެ އާލާސްކަންފުޅު ކިލެގެފާނަށް ޖެހިވަޑައިގެން އެ އާލާސްކަންފުޅުގައި ޢަދަނުގައި އަވަހާރަވީއެވެ. ދޮންސީދީ އެނބުރި ރާއްޖެ ވަޑައިގަތީއެވެ. (ބައްޕަގެ ހަނދާން،ޞ130) އެސްޖެހި ގަނޑުވަރު ސައްޔިދު ޙަސަން މާފަތް ކިލެގެފާނު (ތުއްތުސީދީ) އަށް މާތް ރަސްކަލާންގެ ހެޔޮ ރަޙްމަތް ލައްވާށިއެވެ. އާމީން.\nއަލްއުސްތާޛު މުޙައްމަދު ވަޙީދު ނަދްވީ\n1- މަލިމް މުޙައްމަދު ދީދީ: "މާލޭގެތޮށި"، ފަތްތޫރަ 183 ޖޫން 1994 އަދި ފަތްތޫރަ 184 ޖުލައި 1994\n2- .ދޮންތުއްކަލާ: ބައްޕަގެ ހަނދާން، ޗާޕުކުރި ތަނާއި އަހަރު ނެތް\n3- ކޮލި ޙަސަން އަޙްމަދު މަނިކު: ނަސަބު ފޮތެއް ، ޗާޕު ނުވާ، ތާރީޚު ނެތް\n4- ދިވެހި ތާރީޚަށް އައުއަލިކަމެއް، 1990 ދެވަނަ ޗާޕު، ދިވެހިބަހާއި ތާރީޚަށް ޚިދުމަތް ކުރާ ޤައުމީ މަރުކަޒު\n5- ޢަބްދުލްޙަކީމު ޙުސައިން މަނިކު: ބޮޑުހުޅުގެ ތާރީޚު ، 1981މ. (1401ހ.)\n6- މަރަދޫ މުދިންބޭގެ ނޯޓު، ދިވެހިބަހާއި ތާރީޚަށް ޚިދުމަތް ކުރާ ޤައުމީ މަރުކަޒުގެ އާރކައިވް\n7- މުޙައްމަދު ޢަބްދުއްޞަމަދު ދީދީ: ނަސަބު ފޮތެއް، ޗާޕު ނުވާ، ތާރީޚު ނެތް


Konme aailaa eh ge meehakah viyas gaanoonu hingaane: Shainee\nކޮންމެ އާއިލާއެއްގެ މީހަކަށް ވިޔަސް ގާނޫނު ހިނގާނެ: ޝައިނީ\nމިނިސްޓަރު ޑރ. މުހައްމަދު ޝައިނީ: ޝައނީ ވިދާޅުވީ ގާނޫނުގެ ކުރިމަތީ ވަކ ިމީހަކަށް ވަކި ތަފާތެއް ނުވާނެ ކަމަށް. -- އަވަސް ފައިލް ފޮޓޯ\nމި ސަރުކާރުގައި ކޮންމެ މީހަކާ ދޭތެރޭވެސް އަމަލު ކުރާނީ ހަމަހަމަކޮށް ގާނޫނާ އެއްގޮތްވާ ގޮތުގެ މަތިން ކަމަށާއި ގާނޫނު ތަންފީޒު ކުރުމުގައި އެއްވެސް މީހަކު ތަފާތު ނުކުރާނެ ކަމަށް ފިޝަރީޒް މިނިސްޓަރު ޑރ. މުހައްމަދު ޝައިނީ ވިދާޅުވެއްޖެ އެވެ.\nޝައިނީ މިރޭ ވިދާޅުވީ ގާނޫނުގެ ކުރިމަތީގައި ވަކި އާއިލާއަކަށް ނިސްބަތްވާ ވަކި މީހަކަށް ވީތީ ނުވަތަ ވަކި ހައިސިއްޔަތެއް އޮތް މީހެއް ނަމަވެސް އެއްވެސް ތަފާތެއް ނެތި މި ސަރުކާރުން އަމަލު ކުރާނެ ކަމަށާއި ހަގީގީ ޑިމޮކްރަސީ އަކީ އެއީ ކަމަށެވެ.\nޝައިނީ މިހެން ވިދާޅުވެފައިވަނީ ދިއްގަރު ދާއިރާގެ މެންބަރު އަދި ރައީސް މައުމޫނުގެ ދަރިކަލުން ފާރިސް މައުމޫން މިއަދު ފުލުހުން ހައްޔަރު ކޮށްފައިވަނިކޮށެވެ. ފާރިސް ހައްޔަރުކުރުމުގެ ކުރިން ފުލުހުން ވަނީ ފާރިސް ދިރިއުޅޭ އެޕާޓްމަންޓް ބަލާ ފާސްކޮށްފަ އެވެ. އަދި ފާރިސް ހައްޔަރުކޮށްފައިވަނީ ރައްޔިތުން މަޖިލީހުގެ މެންބަރުންނަށް ފާރިސް ރިޝްވަތު ދެއްވި ކަމަށް ބުނެ ތަހުގީގް ކުރަމުންދާ މައްސަލައިގަ އެވެ. ފާރިސް އަކީ ރައީސް އަބްދުﷲ ޔާމީންގެ ކޮއްކޯފުޅެކެވެ.\nމީގެ އިތުރުން ޖުމްހޫރީ ޕާޓީގެ ލީޑަރު ގާސިމް އިބްރާހީމްގެ މައްޗަށްވެސް ރިޝްވަތު ދިނުމުގެ ހުށަހެޅިކަމުގެ ދައުވާ އާއި ރަސްމީ ހައިސިއްޔަތުން ކުރަން ޖެހޭ ކަންކަމަށް ނުފޫޒު ފޯރުވަން އުޅުން އަދި ވޯޓް ދޭން ހުރި މީހަކަށް ނުރަނގަޅު ނުފޫޒެއް ފޯރުވަން އުޅުނު ކަމަށް ތުހުމަތުކޮށް ޝަރީއަތް ވަނީ ފަށާފަ އެވެ.\nޑރ. މުހައްމަދު ޝައިނީ ފާރިސް މައުމޫން


Amihla office thah ves bandhukuran angaifi – Iru\nކޮވިޑް ޖެހޭ މީހުންގެ އަދަދު ރެކޯޑް އަދަދަކަށް އިތުރުވެފައި ވާތީ އެ ބަލި ކޮންޓްރޯލްކުރަން، މާލެ ސަރަހައްދުގައި ހިންގާ އަމިއްލަ އޮފީސްތައް ވެސް ބަންދުކުރުން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އަންގައިފި އެވެ.\nޑިރެކްޓާ ޖެނެރަލް އޮފް ފަބްލިކް ހެލްތު މައިމޫނާ އަބޫބަކުރު ސޮއިކުރައްވައި ނެރުނު އިއުލާނެއްގައި ބުނީ މިއަދުން ފެށިގެން ވަކި ގޮތެއް އަންގަންދެން މާލެ ސަރަހައްދުގައި ހުންނަ ދައުލަތުގެ އޮފީސްތަކުގެ އިތުރުން، އަމިއްލަ ވިޔަފާރިތަކާއި ކުންފުނިތަކާއި އޮފީސްތަކަށް މުވައްޒަފުން ހާޒިރުކޮށްގެން މަސައްކަތް ނުކުރުމަށް އަންގާ ކަމަށެވެ.\nމި އިއުލާނުގައި ބުނެފައި ވަނީ ކޮންމެހެން ނުކުމެގެން ކުރަންޖެހޭ ޒަރޫރީ ބޭނުންތަކަށް ފިޔަވައި، މުވައްޒަފުން މަސައްކަތައް ނުނެރުމަށް އަންގާ ކަމަށެވެ. ގޭގައި ތިބެގެން މަސައްކަތް ކުރެވޭނެ އިންތިޒާމު ހަމަޖެއްސުމަށް ވެސް އަންގާފައިވެ އެވެ. އަދި އޮންލައިންކޮށް ހިދުމަތްތައް ދިނުމަށް ވެސް އެދިފައިވެ އެވެ.\nކޮވިޑް ޖެހޭ މީހުންގެ ރިކޯޑް އަދަދަކަށް އިތުރުވެ، ސަރުކާރު އޮފީސްތައް ބަންދުކޮށް ގޭގައި މަސައްކަތް ކުރާ ގޮތަށް ރައީސް އޮފީހުން ނިންމީ މިދިޔަ ބުދަ ދުވަހު އެވެ. ރައީސް އޮފީހުގެ އެންގުމުގައިވާ ގޮތުން، ރައީސް އެންގެވީ ސަރުކާރުގެ މުވައްޒަފުން ގޭގައި ތިބެގެން ކުރެވެން ހުރި މަސައްކަތް ކުރުމަށާއި ސަރުކާރުގެ އިދާރާތަކުން އޮންލައިންކޮށް ދެވެން އޮތް ހުރިހާ ހިދުމަތެއް އެ ގޮތަށް ދިނުމަށެވެ.\nއަލީ ވަހީދުގެޝަރީއަތް މިއަދު ބާއްވަނީ\nކޮވިޑުން ރައްކާތެރިވުމަށް ރާއްޖޭގައި އަނެއްކާވެސް ޚާއްސަ ފިޔަވަޅުތަކެއް އެޅީ އެ ބަލި ޖެހޭ މީހުންގެ އަދަދު ވަރަށް ބޮޑަށް އިތުރުވުމުންނެވެ.


19 Vana majileehuge mi aharuge massaikkai thah maadhamaa fashanee Jabir ge garaarakun | Hathaavees\n19ވަނަ މަޖިލީހުގެ މިއަހަރުގެ މަސައްކަތްތައް މާދަމާ ފަށަނީ ޖާބިރުގެ ގަރާރަކުން\nނަވާރަވަނަ ރައްޔިތުންގެ މަޖިލީހުގެ މިއަހަރުގެ ފުރަތަމަ ދައުރުގެ މަސައްކަތްތައް ފެށުމަށް ތައްޔާރުވެއްޖެއެވެ. އެގޮތުން މަޖިލީހުގެ އިދާރާއިން ވަނީ މާދަމާގެ ޖަލްސާގެ އެޖެންޑާވެސް އާއްމުކޮށްފައެވެ.\nޖަލްސާގެ އެޖެންޑާގައިވާ ގޮތުން ސަރުކާރުގެ ފަރާތުން ހަތަރު ބިލެއް މާދަމާ އަލަށް ތައާރަފު ކުރެއެވެ. އެއީ ހިންނަވަރު ދާއިރާގެ މެންބަރު ޖީހާން މަހުމޫދާއި މަތިވެރި ދާއިރާގެ މެންބަރު ހަސަން ޒަރީރު ހުށަހަޅުއްވާ ޖިނާއީ އިޖުރާއަތުގެ ގާނޫނަށް އިސްލާހު ގެނައުމުގެ ދެ ބިލެވެ. އަލަށް ތައާރަފު ކުރާ އިތުރު ދެ ބިލުގެ ތެރޭގައި ހިމެނެނީ ފުލުހުންގެ ބިލަކާއި ނަފްސާނީ ސިއްހަތުގެ ބިލެވެ.\nމީގެއިތުރުން މާދަމާގެ ޖަލްސާގައި ކާށިދޫ ދާއިރާގެ މެންބަރު އަބްދުﷲ ޖާބިރު ގަރާރެއް ހުށަހަޅުއްވައެވެ. ރާއްޖޭގެ ކަނޑުތަކުގައި އުޅޭ ނުރައްކާތެރި މިޔަރުތަކުގެ ސަބަބުން މަސްވެރިންނަށް ލިބޭ ގެއްލުންތަކާއި، އަނިޔާތައް ހުއްޓުވުމަށް އަޅަންޖެހޭ ފިޔަވަޅުތައް އެޅުމާ ބެހޭ ގޮތުން ހުށަހަޅާ ޤަރާރުގެ ފުރަތަމަ ކިޔުންވެސް މާދަމާގެ މަޖިލީހުގެ ޖަލްސާގެ އެޖެންޑާގައި ވަނީ ހިމަނާފައެވެ.\nމަޖިލީހުގެ ގަވާއިދު ބުނާ ގޮތުން ނަމަ ކުއްލި މައްސަލައެއް ނުވަތަ ގަރާރެއް މަޖިލީހަށް ހުށަހަޅާފައި އޮތް ކަމަށްވާ ނަމަ މަޖިލީހުގައި އެދުވަހަކު އެންމެ ފުރަތަމަ ކުރިޔަށް ގެންދަންވާނީ އެ ގަރާރެއް ނުވަތަ ކުއްލި މައްސަލައަކަށް ބަހުސް ކުރުމެވެ.\nރައްޔިތުންގެ މަޖިލިސް މިއަހަރަށް ހުޅުވުމަށް ބޭއްވި ޖަލްސާގައި ރިޔާސީ ބަޔާން އިއްވަވާ ރައީސް ސޯލިހު މިއަދު ވިދާޅުވީ ސަރުކާރުގެ ފަރާތުން މިއަހަރު ރައްޔިތުންގެ މަޖިލީހަށް 56 ބިލެއް ހުށަހަޅުއްވާނެ ކަމަށެވެ. ސަރުރުން ވަނީ މިދިޔަ އަހަރު 49 ބިލެއް މަޖިލީހަށް ފޮނުވާފައެވެ. އޭގެތެރެއިން 27 ބިލެއް މަޖިލީހުން ވަނީ ފާސްކޮށްފައެވެ.\nPrevious އަނެއްކާވެސް ކުޑަ ކުއްޖަކަށް ޖިންސީ ގޯނާ ކޮށްގެން މީހަކު ހައްޔަރުކޮށްފި\nNext އިޔާޒު ވިދާޅުވަނީ ބިދުއެއް ކަމަށް، ހުސައިން ވިދާޅުވީ ސުންނަތެއް ކަމަށް


ފްރާންސާއި އިޓަލީ ނުރައްކާތެރި ހާލަތެއްގައި – DhiDaily\nފްރާންސާއި އިޓަލީ ނުރައްކާތެރި ހާލަތެއްގައި\nއާދަޔާ ހިލާފަށް ބޯކޮށް ވާރޭ ވެހި ފްރާންސާއި އިޓަލީގައި ފެންބޯޑުވެ ގިނަ ބައެއް ނުރައްކަލުގެ ހާލަތަށް ވެއްޓިއްޖެއެވެ.\nމޫސުން ދިރާސާ ކުރާ ފަރާތްތަކުން ބުނެފައި ވަނީ މި ދެ ގައުމަށް ކުރަމުންދާ ވިއްސާރައިގެ ސަބަބުން 1 އަހަރު ދުވަހު މެދުނުކެނޑި ވާރޭ ވެހުމުން ފެންބޮޑުވުން މި ދެގައުމަށް 1 ދުވަސް ތެރޭ ކުރިމަތި ވެފައި ވާކަމަށެވެ. ވިއްސާރާގެ އަސަރުކޮށް ފެންބޮޑުވެފައި ވަނީ މި ދެގައުމު ގުޅޭ ބޯޑަރު ކާރިއަށެވެ.\nމިހާތަނަށް ފެންބޮޑުވުމުގެ ސަބަބުން2މީހަކު މަރުވެފައި ވާއިރު 25 މީހަކު ވަނީ ވީނުވީ ނޭނގި ގެއްލިފައެވެ. މީހުން ސަލާމަތް ކުރަން އުޅޭ ފަރާތްތަކަށްވެސް ބޯކޮށް ވިއްސާރަ ވުމުގެ ސަބަބުން ވަނީ މީހުން ސަލާމަތް ކުރުމަށް ބޮޑެތި ގޮންޖެހުން ތަކެއް ކުރިމަތި ވެފައެވެ. އެހެން ނަމަވެސް ދެގައުމުގެ އަސްކަރީޔާއިންވެސް ބުނެފައިވަ ވަނީ މީހުން ސަލާމަތް ކުރުމަށް ކުރެވެން ހުރި ހުރިހާ ކަމެއް މެދުކެނޑުމެއް ނެތި ކުރަމުން ދާނެ ކަމަށެވެ.\nބޭރުގެ ނޫސްތަކުން ރިޕޯޓް ކޮށްފައިވާގިތުގައި، މި ދެގައުމަށް ކުރަމުންދާ ވިއްސާރާގެ ސަބަބުން ކޯރުތައް ފުރި ފެންބޮޑުވުމުން މިހާތަނަށް ގިނަ ގެތަކެއް ވަނީ ވެއްޓިފައި ކަމަށާއި، ބައެއް ސަރަހައްދު ތަކުގެ ފާލަންތަށްވެސް ވެއްޓިފައި ވާކަމަށެވެ. އަދި މިދިޔަ ހުކުރު ދުވަހުން ފެށިގެންދާ ކުރަމުންދާ ވިއްސާރާގައި މިހާތަނަށް ފްރާންސާއި އިޓަލީ ގުޅުނު ސަރަޙައްދަށް 630 މިލިމީޓަރުގެ ވާރޭ ވެހިފައިވާ ކަމަށް އިދާރާތަކުން ބުނެއެވެ. އާންމު ގޮތެއްގައި އެއް އަހަރު ތެރޭގައި ވާރޭވެހޭ މި މިންވަރަށް އެ ސަރަޙައްދަށް ވާރޭވެހިފައި ވަނީ އެންމެ ރެއެއްގެ ތެރޭގައި ކަމަށްވެސް އިދާރާތަކާއި ހަވާލާދީ ބޭރުގެ ނޫސްތަކުން ވަނީ ރިޕޯޓް ކޮށްފައެވެ.\nމީގެ އިތުރުން އިދާރާތަކުން ބުނެފައިވަނީ މިއީ 1958 ވަނަ އަހަރަށް ފަހު މިހާވަރަށް ވިއްސާރަ ކުރާ ފުރަތަމަ ފަހަރު ކަމަށާއި، ވިއްސާރައިގެ ސަބަބުން މި ސަރަހައްދު ތަކުގެ އޮފީސްތަކާއި ސުކޫލްތައް ވަގުތީގޮތުން ބަންދުކޮށްފައި ވާކަމަށެވެ.


ޝާހީ އާއިލާގެ އާ މެމްބަރުންނަށް ނަން ކަނޑައެޅުމުގައި ހުންނަ ގަވާއިދުތައް - DhiDaily\nޝާހީ އާއިލާގެ އާ މެމްބަރުންނަށް ނަން ކަނޑައެޅުމުގައި ހުންނަ ގަވާއިދުތައް\nއިނގިރޭސިވިލާތުގެ ޝާހީ އާއިލާއަކީ މުޅި ދުނިޔޭގައިވެސް އެންމެ ނުފޫޒުގަދަ އެއް އާއިލާއެވެ. އެހެންކަމުން އެ އާއިލާއަށް އާ މެމްބަރެއް އުފަންވާއިރަށް އެ ބޭފުޅަކަށް ކިޔާނެ ނަމަކީ ވަރަށް ގިނަ ވިސްނުމެއް ކަމަށް ހުސްކުރާ ކަމެކެވެ. އެގޮތުން އާ ބޭފުޅެއް އެ އާއިލާއަށް އުފަންވުމާއެކު ނަމެއް ކަނޑައެޅުމުގައި ވަރަށް ގިނަ ގަވާއިދުތަކަކަށް އަމަލު ކުރަން ޖެހެއެވެ.\nކޮންމެހެން ފަހަތުގެ ނަމެއް ނުވަތަ ސާ-ނޭމް އެއް އިންނާކަށް ނުޖެހޭނެ\nޕްރިންސް ވިލިއަމް އާއި ކޭޓް މިޑްލްޓަންގެ ތިން ބޭފުޅުން ތިބެއެވެ. އެއީ ޕްރިންސް ޖޯޖް އާއި ޕްރިންސެސް ޝާލޮޓް އަދި ޕްރިންސް ލުއީ އެވެ. އެއިން އެއްވެސް ބޭފުޅެއްގެ ސާނޭމްއެއް ނީންނާނެއެވެ. އެހެންނަމަވެސް ބައެއް ހާލަތްތަކުގައި ސާނޭމްގެ ގޮތުގައި ”ކެމްބްރިޖް“ ބޭނުންކުރާނެއެވެ. އެއީ އެ ބޭފުޅުންގެ މަންމަ އާއި ބައްޕާފުޅާ ގުޅޭ ލަގަބެވެ.\nއެހެންނަމަވެސް ބައެއް ހާލަތްތަކުގައި ބޭފުޅުންގެ ނަމުގެ ފަހަތަށް އިތުރު ނަމެއް ވަނީ އިތުރު ކޮށްފައެވެ. އެގޮތުން މޭގަން އާއި ޕްރިންސް ހެރީގެ ފުރަތަމަ ދަރިކަލުން އާޗީގެ ނަމުގެ ފަހަތުގައި މައުންޓް ބެޓެން ވިންޑްސާ ބޭނުންކުރެއެވެ.\nކޮންމެ ބޭފުޅެއްގެ ނަމުގައި ތިން ނަމެއް އިންނަން ޖެހޭނެ\nބޭފުޅުންގެ ސާނޭމް އެއް ނެތް ނަމަވެސް އެ ބޭފުޅުންގެ ނަން ތިން ނަމަށް ދިގު ދަންމާލަން ޖެހޭނެއެވެ. އެގޮތުން ޕްރިންސް ޖޯޖް އާއި ޕްރިންސެސް ޝާލޮޓް އަދި ޕްރިންސް ލުއީވެސް ތިން ނަން އިނދެއެވެ. ޕްރިންސެސް ޔޫޖީނީއަށް ލިބިވަޑައިގެންނެވި ދަރިކަނބަލަށްވެސް ވަނީ ތިން ނަމެއް ދެވިފައެވެ. އެއީ އޯގަސްޓް ފިލިޕް ހޯކް އެވެ.\nނަން ދިނުމުގެ ކުރީން ރާނީއަށް އަންގަން ޖެހޭނެ\nއާ މެމްބަރަކަށް ނަން ކިޔާއިރު އެކަން ރާނީ އެލިޒަބެތަށް އަންގަން ޖެހޭނެއެވެ. އެހެންނަމަވެސް ނަން ކަނޑައެޅުމުގައި ރާނީގެ ހުއްދަ ހޯދާކަށް ނުޖެހެނޭއެވެ. އެގޮތުން އެ ވާހަކަތަކަކީ ނުރަސްމީ ވާހަކަތަކަކަށް ވާއިރު ނަމެއް ކަނޑައެޅުމުން ރާނީގެ ހިޔާލެއް ނުދެއްވާ ކަމަށް މައުލޫމާތު ލިބެއެވެ. އެހެންނަމަވެސް އެ ނަމަކީ ރާނީއަށް ކަމު ނުދާ ނަމަކަށް ވާނަމަ އެކަމަށް ބަލައިގެން ގިނަ ފަހަރު ނަން ބަދަލު ކުރާ ކަމަށް ބުނެއެވެ.


ވީޑިއޯ: ދިވެހިންނާއި، ބަރަކާތްތެރި ޒަމްޒަމްފެން – Ilm\nވީޑިއޯ: ދިވެހިންނާއި، ބަރަކާތްތެރި ޒަމްޒަމްފެން\nޒަމްޒަމް ފެނަކީ ބަރަކާތްތެރި ފެނެކެވެ. އެފެނުގައި މާތް ﷲ ވަނީ ބަލިތަކަށް ޝިފާ ލައްވާފައެވެ. އަދި އެފެން ވަނީ ކެއުމަށްވެސް ފުދޭނެ ފެނެއް ކަމުގައި ލައްވާފައެވެ. އަދި އެއީ ބަނޑުހައި ހޫނުކަން ފިލުވައިދޭ ފެނެއްވެސް މެއެވެ.\nއަޅުގަނޑުމެންގެ ދިވެހި ރާއްޖެއަކީ މުސްލިމުން އުޅޭ ގައުމަކަށްވާއިރު، އަޅުގަނޑުމެންގެ ތެރެއިން ހަމަ ކޮންމެ މީހަކުވެސް ޒަމްޒަމްފެން ބުއިމަށް ބޭނުންވެއެވެ. އަދި ޒަމްޒަމްފެން ބުއިމަށް ލިބިއްޖެނަމަ އަޅުގަނޑުމެން އުފާކުރެއެވެ.\nމިކަން ތިރީގައިވާ ވީޑިއޯއިން ނިކަން ރަނގަޅަށް ދައްކުވައިދެއެވެ.\nމިއީ ޒަމްޒަމްފެނުގެ ފެށުން އައިގޮތާއި އެވަޅުކޮޅު ތަރައްޤީވަމުން އައިގޮތާއި މިހާރު އެފެން ބޭނުންކުރެވެމުންދާގޮތް ދައްކުވައި ދިނުމަށް މަސްޖިދުލް ޙަރާމާއި މަސްޖިދުއް ނަބަވީގެ ރަސްމީ ޔޫޓިއުބް ޗެނަލުގައި ޢާއްމުންނަށް ދޫކޮށްލާފައިވާ ވީޑިއޯއެކެވެ. މިވީޑިއޯއިން ޒަމްޒަމްފެނާއި ގުޅޭ ވަރަށްގިނަ މަޢުލޫމާތު ލިއްބައިދޭނެއެވެ.


SunOnline: Higuain akee mihaaru mulhin thafaathu myheh: Sarri\nހިގުއައިން އަކީ މިހާރު މުޅިން ތަފާތު މީހެއް: ސަރީ\nޢަބްދުﷲ އައިމަން 02 Nov 2019, 13:24\nޔުވެންޓަސްގެ ފޯވާޑް ގޮންޒާލޯ ހިގުއައިން --- ފޮޓޯ// ޖޯ ރައިޓް\nޔުވެންޓަސްގެ ފޯވާޑް ގޮންޒޯލޯ ހިގުއައިން ޗެލްސީގައި ކުޅުމަށް ފަހު އެނބުރި އައި އިރު އޭނަގެ ވިސްނުން އިހުނަށް ވުރެން ތޫނު ކަމަށް އެ ޓީމުގެ ކޯޗު މޯރިީޒިއޯ ސަރީ ބުނެފި އެވެ.\nވޭތުވެ ދިޔަ ސީޒަނުގައި ޗެލްސީއަށް ކޯޗުކަން ކޮށްދިން ތަޖުރިބާކާރު ކޯޗު ސަރީ ވަނީ އޭރު ކުލަބުގެ ފޯވާޑް ލައިން ވަރުގަދަ ކުރުމަށް ޔުވެންޓަސްއާ ދެމެދު ލޯން އެއްބަސް ވުމެއްގެ ދަށުން ހިގުއައިން އެ ޓީމަށް ގެންގޮސްފަ އެވެ. ނަމަވެސް ހިގުއައިން އަށް ޗެލްސީގައި ރަނގަޅު ކުޅުމެއް ދެއްކޭ ގޮތެއް ނުވި އެވެ. ފަހުން ފަހުން މެޗުތަކުގައި ވެސް ނުކުޅެ ބެންޗުގައި އިންނަން ޖެހުނެވެ. އެގޮތުގައި ސީޒަން ނިމުމާ އެކު ހިގުއައިން ވަނީ އެނބުރި ޔުވެންޓަސްއަށް ބަދަލުވެފަ އެވެ.\nއޭނާ ޗެލްސީގައި 18 މެޗު ކުޅުނު އިރު ޖެހުނީ އެންމެ ފަސް ގޯލެވެ. މިއީ ސްޓްރައިކަރެއް ބޮޑު ކުލަބެއްގައި ގޯލު ޖެހުމުގެ ރޭޓަށް ބަލައި އިރު ވަރަށް ވެސް ދަށް އަދަދަކެވެ.\nހިގުއައިން އެނބުރި ޔުވެންޓަސްއަށް ދިޔަ އިރު އޭނަގެ ފަހަތުން ސަރީ ވެސް ވަނީ ޔުވެންޓަސްގެ ކޯޗު ކަމާ ހަލާވުވެފަ އެވެ. ކުރިއެކޭ ޙިލާފަށް، ހިގުއައިން އަންނަނީ ޔުވެންޓަސްގައި ތަފާތު ކުޅުމެއް ދައްކަމުންނެވެ. މުހިއްމު ގިނަ ގޯލުތަކެއް ވެސް ޖަހަ އެވެ. ސަރީ ބުނީ ހިގުއައިންއަށް މިއައި ބަދަލުތަކަކީ އޭނާ ޗެލްސީގެ ހިތްދަތި ދުވަސްތަކަށް ފަހު އޭނާގެ ވިސްނުމަށް އައި ބަދަލެއް ކަމަށެވެ. އަދި ކުޅުމުން ވެސް އެ އަސަރު ފެންނަން ފެށީ ކަމަށެވެ.\n"ގޮންޒާލޯ އަކީ ހުނަރުވެރި، ތަފާތު ކުޅުންތެރިއެއް. އޭނާ މިދިޔަ ސީޒަންގައި ހިތްދަތި ގޮތްތަކެއް ދިމާވި އިރު ބައެއް ފަހަރު ހިތްހަމަ ނުޖެހޭ ކަންތައް ތަކެއް ކުރި. ނަމަވެސް މި ސީޒަނުގައި އޭނަގެ ޓްރެއިނިންގް ތަކަށް ބަލާލުމުން ވެސް ބޮޑު ތަފާތެއް ފެނޭ. ވަރަށް ގަޔާ ވެގެން، ކަމާ ވެގެން މިހާރު އުޅެނީ،" ސަރީ ބުންޏެވެ.\nސަރީ ބުނީ، ހިގުއިންއަށް އައި ބަދަލުތަކަކީ އޭނަގެ މޯޓިވޭޝަން ރަނގަޅު ވުމުން އައި ބަދަލުތަކެއް ކަމަށެވެ. އެގޮތުން މިހާރު އޭނާ ހުރީ ވަރަށް މޯޓިވޭޓް ވެފައި ކަމަށާއި މި ސީޒަނުގައި ތަފާތު ދައްކާނެ ކަމުގެ ޔަގީންކަން އެބައޮތް ކަމަށެވެ.\nއުމުރުން 31 އަހަރުގެ ހިގުއިން ލީގުގައި މިހާތަނަށް ތިން ގޯލު ޖެހި ނަމަވެސް އޭނާ ވަނީ ދާދި ފަހުން ޓޮރީނޯއާ ދެކޮޅަށް ކުޅުނު މެޗުގައި ބޮލަށް އަނިޔާވެފަ އެވެ. އެހެން ނަމަވެސް އޭނާ މިހާރު ހުރީ ފިޓްކޮށް ކަމަށް ސަރީ ވަނީ ބުނެފަ އެވެ. ސަރީ އަކީ ހިގުއިން ކުރިން ނަޕޮލީއަށް ކުޅުނު އިރު ވެސް އޭނާއަށް ކޯޗުކަން ކޮށްދިން ކޯޗެވެ. އޭރުން ސުރެއް ސަރީ އަންނަނީ ހިގުއައިންއަށް ބޮޑު ތައުރީފެއް ކުރަމުންނެވެ.\nޔުވެންޓަސްގެ ދެ ކުޅުންތެރިޔަކު ކޮރޯނާއިން ރަނގަޅު ވެއްޖެ


Engine huttunu dhoanyakah MNDF eheetherikan foarukohdheefi\nއައްޑޫ ސިޓީގެ ގަމުގެ އިރު ދެކުނުން އެއްނޯޓިކަލް މޭލު ބޭރުން ދަތުރުކުރަމުންދިޔަ ދޯންޏެއްގެ އިންޖީނު ހުއްޓުމާ ގުޅިގެން އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންއިން އެ ދޯންޏަށް އެހީތެރިކަން ފޯރުކޮށްދީފިއެވެ.\nމިހާދިސާގެ މަޢުލޫމާތު އިއްޔެގެ ހަވީރު 16:30 ހާއިރު އެމްއެންޑީއެފް ސަދަން އޭރިއާއަށް ލިބުމާއެކު އެދޯންޏަށް އެހީތެރި ވުމުގެ މަސައްކަތް ވަނީ ފަށާފައެވެ. 8 މީހުންނާއެކު ދަތުރުކުރި "ރެހެންދި" ނަމަކަށް ކިޔާ 40 ފޫޓްގެ މި ދޯނި އިންޖީނު ހުއްޓިފައި ވަނީ ދަތުރުކުރަމުން ދަނިކޮށް ތެޔޮ ހުސްވެގެންނެވެ.\nމިހާދިސާގައި އިންޖީނު ހުއްޓުނު ދޯންޏަށް އެހީތެރިކަން ފޯރުކޮށްދިނުމަށް އެމްއެންޑީއެފް ސަދަން އޭރިއާ ކޯސްޓްގާޑް ސްކޮޑްރަންގެ ލޯންޗް ވަނީ ދޯނި އޮތް އެސަރަހަށްދަށް ގޮސް ދޯނީގެ ވެރިފަރާތުން ހަމަޖެއްސި ތެޔޮ ސ.ފޭދޫއިން އެ ދޯންޏަށް ގެންގޮސްދިނުމުގައި އެހީތެރިވެދީފައެވެ.\nމިހާދިސާގައި އެއްވެސް މީހަކަށް ގެއްލުމެއް ލިބިފައި ނުވާއިރު މި ދޯނި އިއްޔެގެ އިރުއޮއްސި 18:10 ހާއިރު ވަނީ ސަލާމަތްތެރިކަމާއެކު ސ.މަރަދޫއަށް ގޮސްފައެވެ.\nއެމްއެންޑީއެފް ސަދަން އޭރިއާ\nއައްޑޫ އާ ހޮސްޕިޓަލް ސަރަހައްދުގައި އަލިފާން ރޯވެ އަނދަނީ\nހިތަދޫ ކުނިގޮނޑުގައި ރޯވި އަލިފާންގަނޑު ސިފައިން ނިއްވާލައިފި\nމީދޫ އަލްމާ ބޯޓު ފަރަށް އަރައިފި\nއެމްއެންޑީއެފް ސަދަންއޭރިއާގެ އާ ކޮމާންޑަރ ރަސްމީގޮތުން މަގާމާ ހަވާލުވެވަޑައިގެންފި\nފީނަން އުޅެނިކޮށް ހާލު ދެރަވި މީހުންގެ ތެރެއިން އެކަކު ނިޔާވެއްޖެ


Baikiloaahvure gina masthuvaa thakehchaaeku meehaku hahyarukohfi – Iru\nއދ. ފެންފުށީ ގެއެއް ބަލައި ފާސްކޮށް އެ ގޭގެ ތެރެއިން ބައި ކިލޯއަށްވުރެ ގިނަ މަސްތުވާތަކެތި ހޯދައި މީހަކު ހައްޔަރު ކޮށްފި އެވެ.\nފުލުހުން ވިދާޅުވީ މިމައްސަލައާ ގުޅިގެން ހައްޔަރުކޮށްފައިވަނީ 39 އަހަރުގެ ދިވެހި ފިރިހެނެއް ކަމަށެވެ. އެމީހާ ހައްޔަރުކޮށްފައިވަނީ މަސްތުވާތަކެތީގެ ނުރައްކާތެރި ބާވަތެއްކަމަށް ޝައްކުކުރެވޭ ކްރިސްޓަލް މެތު ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސްއަށާއި ފެންފުށީ ޕޮލިސް ސްޓޭޝަނަށް ލިބުނު މައުލޫމާތަކާއި ގުޅިގެން އދ. މާމިގިލި ޕޮލިސް ސްޓޭޝަނާއި ފެންފުށި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން މިމަހުގެ 8 ވަނަ ދުވަހު ހިންގި އޮޕަރޭޝަނެއްގައި އޭނާ ދިރިއުޅެމުންދާ ގެއިންނެވެ.\nފުލުހުން ހިންގި މި އޮޕަރޭޝަނުގައި ކޯޓު އަމުރެއްގެ ދަށުން އޭނާ ދިރިއުޅެމުންދާ ގެ ބަލައިފާސްކުރިއިރު، އޭނާ އުޅެމުންދާ ކޮޓަރި ތެރެއިން މަސްތުވާތަކެތީގެ ބާވަތެއްކަމަށްވާ ކްރިސްޓަލް މެތުކަމަށް ބެލެވޭ އެއްޗެއްހުރި ރަބަރު ދެ ކޮތަޅާއި، ރަބަރު ޕެކެޓެއް ފެނިފައިވާކަމަށް ފުލުހުން ވިދާޅުވެއެވެ. މިތަކެތީގެ ވަގުތީ ބަރުދަނަކީ 536.2 ގްރާމްކަމަށް ފުލުހުން މަޢުލޫމާތުދެއެވެ.\nފެންފުށީގެ އެ ގެއިން އަތުލި ޑްރަގުގެ ބަރުދަނުގައި 536.2 ގްރާމް ހުއްޓެވެ. އެގެއިން ހައްޔަރު ކުރި 39 އަހަރުގެ މިހާއަކީ އދ. އަތޮޅުގައި ޑްރަގު ވިޔަފާރި ކުރުމުގައި އިސްކޮށް ހަރަކާތްތެރިވާ ކަމަށް ތުހުމަތުވާ މީހެއް ކަމަށް ވެސް ފުލުހުން ބުންޏެވެ.\nކޯޓުން އޭނާގެ ބަންދަށް މިހާރު 15 ދުވަސް ދީފައި ވެއެވެ.\nމިމައްސަލަ އދ. ފެންފުށއްޓާއި، މަހިބަދޫ ޕޮލިސް ސްޓޭޝަން ގުޅިގެން ތަހުގީގު ކުރަމުން ދާކަމަށް ފުލުހުން ވިދާޅުވެއެވެ.


Student loan ah 720 furusathu hulhuvaalaifi - AO News\nސްޓޫޑެންޓް ލޯނަށް 720 ފުރުސަތު ހުޅުވައިލައިފި\nސްޓޫޑެންޓު ލޯނު ދޫކުރުމުގައި އެޑްމިިނިސްޓްރޭޓިވް ފީގެ ގޮތުގައި ނަގަމުން އަންނަ އިންޓްރެސްޓު ކުޑަކޮށް، ސްޓޫޑެންޓް ލޯނަށް 720 ފުރުސަތު ހުޅުވައިލައިފިއެވެ.\nރާއްޖެއާއި ރާއްޖެއިން ބޭރުން މަތީ ތަޢުލީމާއި ތަމްރީނު ހޯދުމަށް އަލަށް ހުޅުވާލި މި ފުރުސަތުތައް، މިނިސްޓާ އޮފް ހަޔާ އެޑިޔުކޭޝަން ޑރ. އިބްރާހިމް ހަސަން މިއަދު ވަނީ އިއުލާންކުރައްވައިފިއެވެ. މިއަދު އިއުލާނުކޮށްފައިވަނީ އަލަށް ކިޔަވަން ފަށާ ދަރިވަރުންނަށް 417 ފުރުސަތާއި މިހާރު ވެސް ކިޔަވަމުން އަންނަ ދަރިވަރުންނަށް 303 ފުރުސަތެވެ.\nހިލޭ ޑިގްރީ ސްކީމްގެ ދަށުން މިހާރު ކިޔަވަމުން އަންނަ ދަރިވަރުންނަށް ވެސް ލޯނަށް ކުރިމަތިލެވޭނެ ކަމަށް މިނިސްޓަރު ވިދާޅުވިއެވެ. މިއީ އެ ކުދިންގެ ކޯސް ފީގެ އިތުރުން ކުރަން ޖެހޭ އިތުރު ހަރަދުތައް ކުރުމަށްޓަކައި ގެނެވޭ ބަދަލެއް ކަމަށް މިނިސްޓަރ ވިދާޅުވިއެވެ. މީގެ ތެރެއިން ރާއްޖޭގައި އެމްބީބީއެސް ކިޔަވަމުން އަންނަ ދަރިވަރުންނަށް 40 ސްލޮޓު ވަނީ ރިޒާވްކޮށްފައެވެ.\nމިނިސްޓަރު ވިދާޅުވީ މިއަދު އިއުލާނު ކުރެވުނު ފުރުސަތުތަކުގައި އެންމެ ބޮޑު ބަދަލަކަށް ގެނެސްފައިވާނީ ކުރިން އެޑްމިޝަން ފީގެ ގޮތުގައި ނަގަމުން އައި ތިން އިންސައްތައިގެ އިންޓްރެސްޓު، އެއް އިންސައްތައަށް ކުޑަކުރުން ކަމަށެވެ.\nމީގެ އިތުރުން މި އަހަރުގެ ލޯނު ސްކީމުގައި ރާއްޖެއިން މާސްޓާސް ތައުލީމު ހާސިލް ކުރުމަށް ވެސް ދޫކުރެވޭނެ ކަމަށް މިނިސްޓަރު ވިދާޅުވިއެވެ.\nމި ފުރުސަތުތަކަށް ކުރިމަތިލުމުގެ ފުރުސަތު ހަމަވާނީ އަންނަ މާޗު މަހުގެ ތިން ވަނަ ދުވަހުގެ 01:00 އަށެވެ.


Male' ''muizzu'' kuran Muizzu mayor kamah vaadhakuranee - One Online\nޕީޕީއެމް/ޕީއެންސީ އެއްވުމެއްގައި މުއިއްޒު ވާހަކަދައްކަވަނީ -- ވަން ފޮޓޯ: މުހައްމަދު އައުޒަމް\nމާލެ "މުއިއްޒު" ކުރަން މުއިއްޒު މޭޔަރު ކަމަށް ވާދަކުރަނީ\nމާލެ ސިޓީ "މުއިއްޒު" ކުރުމުގެ ޝިއާރާއެކު ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު މާލެ ސިޓީގެ މޭޔަރު ކަމަށް ވާދަކުރައްވާނެ ކަމަށް ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nކުރީގެ ރައީސް އަބްދުﷲ ޔާމީން އަބްދުލްޤައްޔޫމަށް އިއްވާފައިވާ ހުކުމާ ދެކޮޅަށް އަޑުއުފުލުމަށް ޕްރޮގްރެސިވް ކޮންގްރެސް ކޯލިޝަނުން މިރޭ ބޭއްވި ޖަލްސާގައި އަދުރޭ ވަނީ މޭޔަރު ކަމަށް މުއިއްޒު ވާދަކުރައްވާނެކަން އިއުލާންކުރައްވައިފައެވެ.\nއަދުރޭ ވިދާޅުވީ މާލެއަށް ބޮޑު ބަދަލެއް އަންނަން ޖެހޭ ކަމަށާއި އެ ބަދަލު ގެނެވޭނީ މާލެ "މުއިއްޒު" ކޮށްގެން ކަމަށެވެ. އަދި ކޮންމެ ގޮތެއް ހަދައިގެން ވެސް ކުރިއަށްއޮތް ލޯކަލް ކައުންސިލް އިންތިހާބުގައި މާލެ "މުއިއްޒު" ކުރަން ޖެހޭ ކަމަށް ވެސް އޭނާ ވިދާޅުވިއެވެ.\n"އަޅުގަނޑު މިރޭ އިއުލާންކުރަން ޑރ. މުހައްމަދު މުއިއްޒު އިރާދަކުރެއްވިއްޔާ މި އަންނަ ލޯކަލް ކައުންސިލް އިންތިހާބުގައި މާލޭގެ މޭޔަރަކަށް ވާދަކުރައްވާނެ. އެމަނިކުފާނު އިރާދަކުރެއްވިއްޔާ މާލޭގެ މޭޔަރުކަން ކާމިޔާބުކުރައްވާނެ. އަޅުގަނޑުމެން މިރޭ އެމަނިކުފާނުގެ ޝިއާރު ނުވަތަ ސްލޯގަން އިއުލާނުކުރާނަން. އެމަނިކުފާނު ނުކުމެވަޑައިގަންނަވާނީ މާލެ މުއިއްޒު ކުރަން. އެމަނިކުފާނުގެ ޝިއާރަކީ މުއިއްޒު ކުރުން،" އަދުރޭ ވިދާޅުވިއެވެ.\nއަދުރޭ ވިދާޅުވީ ލޯކަލް ކައުންސިލް އިންތިހާބުގެ ކެމްޕޭނަށް ލަސްތަކެއް ނުވެ ރަށްރަށަށް ދަތުރުތައް ފަށާނެ ކަމަށާއި ޕްރޮގްރެސިވް ކޮންގްރެސް ކޯލިޝަނުން އެ އިންތިހާބު ކާމިޔާބުކުރާނީ ރައްޔިތުންގެ ލޯތްބާއި އިހުތިމާއެކު ކަމަށެވެ. އަދި އޮޅުވާލުމެއް އޮޅުވާލައިގެން އިންތިހާބު ކާމިޔާބުކުރަން ބޭނުން ނުވާ ކަމަށް ވެސް އޭނާ ވިދާޅުވިއެވެ.\nއަންނަ އަހަރުގެ އޭޕްރީލް ހަތަރެއްގައި ބާއްވާ ކައުންސިލް އިންތިހާބުގައި ޕްރޮގްރެސިވް ކޮންގްރެސް ކޯލިޝަނުން ހުރިހާ ދާއިރާއަކަށް ވާދަކުރުމަށް ވަނީ ނިންމައިފައެވެ. އެ އިންތިހާބުގައި އެ ކޯލިޝަނުން ވާދަކުރުމަށް ނިންމާފައިވަނީ ޕީޕީއެމްގެ ނަން މަތީގައެވެ.\nގުޅޭ ޓެގު މާލެ ޕީޕީއެމް ޑރ. މުހައްމަދު މުއިއްޒު އަބްދުއްރަހީމް އަބްދުﷲ (އަދުރޭ) ޕީޕަލްސް ނެޝަނަލް ކޮންގްރެސް ލޯކަލް ކައުންސިލް އިންތިޚާބު


Baresdhoo Project gai ves Bodethi khiyaanaai thakeh! – adduLIVE\nބަރެސްދޫ ޕްރޮޖެކްޓުގައިވެސް ބޮޑެތި ޚިޔާނާތްތަކެއް!\nApr 03, 2019, 13:57 މުހައްމަދު އައިމަން\nކުރީގެ ރައީސް ޢަބްދުﷲ ޔާމީންގެ ސަރުކާރުން މޯލްޑިވްސް އިންޓަގްރޭޓެޑް ޓޫރިޒަމް ޑިވްލޮޕްމަންޓް ކޯޕަރޭޝަން (އެމްއައިޓީޑީސީ)ގެ ތެރެއިން ހިންގި ދެ ޕްރޮޖެކްޓަށް ނެގި ފައިސާއަށްވެސް ވީ ނުވީއެއް ނޭނގިފައިވާ ކަމަށް އެ ކުންފުނިން ބުނެފިއެވެ.\nއެ ކުންފުނީގެ އާ މެނޭޖުމަންޓުން މިއަދު ފުރަތަމަ ފަހަރަށް ނޫސްވެރިންނާއި ބައްދަލުކުރައްވާ ވަނީ އެ ކުންފުނީގެ ތެރެއިން ހިންގި ޕްރޮޖެކްޓުތަކުގެ ތަފްޞީލް ނޫސްވެރިންނާއި ހިއްސާކޮށްފައެވެ. އެމްއައިޓީޑީސީގެ އާ މެނޭޖިން ޑިރެކްޓަރު، މުހައްމަދު ރާއިދު ވިދާޅުވީ އެ ކުންފުނީގެ ފައިސާ ކުރީގެ މެނޭޖުމަންޓުން ހޭދަކޮށްފައިވަނީ މާލިއްޔަތު ގާނޫނާއި ކަމަށެވެ. އެމްއައިޓީޑީސީއަކީ ކުރީގެ ރައީސް ޢަބްދުﷲ ޔާމީންގެ ސަރުކާރުން އުފެއްދި ކުންފުންޏެވެ. މި ކުންފުނިން މިހާތަނަށް ދެ މަޝްރޫޢު ކުރިއަށް ގެންގޮސްފައިވާއިރު އެންމެ ފުރަތަމަ ކުރިއަށް ގެންދިޔައީ ލ. ބަރެސްދޫ މަޝްރޫޢެވެ.\nބަރެސްދޫ މަޝްރޫޢަކީވެސް ޢަބްދުﷲ ޔާމީންގެ ސަރުކާރުން 2014ވަނަ އަހަރުގެ ތެރޭގައި އިފްތިތާހް ކުރި މަޝްރޫޢެކެވެ. އެ މަޝްރޫޢު އެންމެ ފުރަތަމަ ކުރިއަށް ގެންދިޔައީ އެމްއެމްޕީއާރްސީގެ ތެރެއިންނެވެ. އެ މަޝްރޫޢު އެމްއެމްޕީއާރްސީން ކުރިއަށް ގެންދިޔައިރު 19 ފަރާތަކަށް ބިން މިލްކު ކުރެވޭ ގޮތަށް ބަރެސްދޫއިން ވަނީ ބިން ވިއްކާފައެވެ. ބިން ވިއްކައިގެން 34.6 މިލިއަނަށްވުރެ ގިނަ ރުފިޔާ ވަނީ ހޯދާފައެވެ. ރާއިދު ވިދާޅުވީ ބިން ވިއްކާފައިވަނީ ވެސް ދިވެހިރާއްޖޭގެ ހެދިފައިވާ ޤާނޫނުތަކާއި މުޅިން ޚިލާފަށް ކަމަށެވެ.\nއެމްއައިޓީޑީސީ އުފެއްދުމަށްފަހު ސަރުކާރުން ވަނީ ބަރެސްދޫ މަޝްރޫޢު އެމްއެމްޕީއާރްސީން ނެގުމަށްފަހު އެމްއައިޓީޑީސީއަށް ދީފައެވެ. ރާއިދު ވިދާޅުވީ އެމްއައިޓީޑީސީން އެ މަޝްރޫޢާ ހަވާލުވުމަށްފަހު 19 ފަރާތަކަށް ބަރެސްދޫއިން ބިން ކުއްޔަށް ދީފައިވާ ކަމަށެވެ. އަދި ބިން ކުއްޔަށް ދީގެން 21 މިލިއަން ރުފިޔާ ލިބިފައިވާ ކަމަށް އޭނާ ވިދާޅުވިއެވެ.\nރާއިދު ވިދާޅުވީ އެމްއެމްޕީއާރްސީން ބިން ވިއްކައިގެން ލިބުނު 34 މިލިއަނުގެ ތެރެއިން އެމްއައިޓީޑީސީއަށް ދީފައިވަނީ އެންމެ 14 މިލިއަން ކަމަށެވެ. ބާކީ ތިބި ފައިސާތަކަށް ވީނުވީއެއް ނޭނގޭ ކަމަށްވެސް ރާއިދު ވިދާޅުވިއެވެ. ރާއިދު ވިދާޅުވީ އެމްއައިޓީޑިސީން ހިންގި ޚިޔާނާތްތަކުގެ ސަބަބުން އެ ކުންފުނި މުޅިން ދަރަނިވެރިވެފައިވާ ކަމަށެވެ.


ރޯދައިގެ ޖަޒާދެއްވުން ވަނީ ﷲގެ ޙަޟުރަތަށް ޚާއްޞަ ވެގެންނެވެ.\nރަމަޟާން 1442 - ރޯދައިގެ ޖަޒާ ދެއްވުން\nރޯދަވެރިޔާއަށް ލިބޭ ނިޢުމަތުގެ ތެރޭން ޚާއްޞަވެގެންވާ އެއް ނިޢުމަތަކީ ސުވަރުގެ ވަނުމަށްޓަކައި އޭނާއަށް ވަކި ދޮރުކޮޅެއް ޚާއްޞަވުން\nރޯދަވެރިން އެންމެން ސުވަރުގެ ވަނުމާއެކު ރައްޔާން ދޮރުކޮޅު ބަންދު ކުރެވޭނެ\n16 އޭޕްރިލް 2021 | ހުކުރު 11:02\nހުކުރު ޚުތުބާ އަޑުއަހަނީ\nބަރަކާތްތެރި ރޯދަ މަހުގެ ޚާއްޞަ ސިފަތަކުގެ ތެރެއިން މަތިވެރި މާތްﷲ ލައްވާފައިވާ އެއް ސިފައަކީ ރޯދައިގެ ޖަޒާ ދެއްވުމުގައި އެއިލާހުގެ ޙަޟުރަތަށް އޭގެ ޖަޒާ ޚާއްޞަ ކުރެއްވުމެވެ. އަދި ޖަޒާ ދެއްވުމުގައި ކަނޑައެޅިގެންވާ ޙައްދެއް މިންވަރެއް ނެތި ޖަޒާ ދެއްވުމެވެ.\nއިމާމު ބުޚާރީއާއި މުސްލިމު އެދެބޭކަލުންގެ ސަނަދުން رَسُولُ اللَّهِ صَلَّى اللَّهُ عَلَيْهِ وَسَلَّمَ ގެ އަރިހުން ރިވާކުރަށްވާފައިވާ ޤުދުސިއްޔަ ޙަދީޡެއްގައި މިފަދައިން އައިސްފައި ވެއެވެ. މަތިވެރި މާތް ﷲ ވަޙީ ކުރެއްވިއެވެ. "އާދަމުގެ ދަރިޔާގެ އެންމެހައި ޢަމަލަކަށް ސަވާބު ދެއްވުމުގައި، ދިހަ ސަވާބުން ފެށިގެން ހަތް ސަތޭކައާ ދެމެދަށް ތިމަން ﷲ ވަނީ ގުނަ ކުރަށްވާފައެވެ. އެހެނަސް ރޯދައިގެ ސަވާބު ފިޔަވައެވެ. މިހެނީ ރޯދައަކީ ތިމަން އިލާހަށް ޚާއްޞަ އަޅުކަމެކެވެ. އެކަމުގެ ޖަޒާ ދެއްވާހުށީ ސީދާ ތިމަން އިލާހުއީމެވެ. ތިމަން އިލާހުގެ އަޅާ އޭނާގެ އެންމެހައި އެދުންތަކަކާއި ކެއުންބުއިން ދޫކޮށްލައިގެން އުޅުނީ ހަމައެކަނި ތިމަން އިލާހުގެ ޙައްޤުގައެވެ. ދަންނާށެވެ. ރޯދަ ވެރިޔާއަށް ދެ އުފަލެއް ލިބިގެން ވެއެވެ. އެއް އުފަލަކީ ރޯދަވީއްލާ ވަގުތު އޭނާ އިޙްސާސުކުރާ އުފަލެވެ. ދެވަނަ އުފަލަކީ އޭނާ ހައްދަވައި ގެންގުޅުއްވާ އިލާހުގެ ޙަޟުރަތަށް އޭނާ ޙާޟިރުވާ ހިނދު އެއިލާހުގެ ޙަޟުރަތުން އޭނާއަށް ލިބެނިވި ނިޢުމަތްތަކުގެ އުފަލެވެ."\nރޯދަވެރިޔާއަށް ލިބޭ ނިޢުމަތުގެ ތެރޭން ޚާއްޞަވެގެންވާ އެއް ނިޢުމަތަކީ ސުވަރުގެ ވަނުމަށްޓަކައި އޭނާއަށް ވަކި ދޮރުކޮޅެއް ޚާއްޞަވުމެވެ. އެއީ "ރައްޔާނު" ކިއުނު ދޮރުކޮޅެވެ. ހަމައެކަނި އެނިޢުމަތް ވެސް އޭނާއަށް ފުދޭނެއެވެ. އެދޮރުކޮޅުން ރޯދަވެރިއަކަށް ނޫނީ ނުވަދެވޭނެއެވެ. ރޯދަވެރިން އެންމެން ސުވަރުގެ ވަނުމާއެކު ރައްޔާން ދޮރުކޮޅު ބަންދު ކުރެވޭނެއެވެ. އޭގެކުރިން އިޢުލާން ކުރެވެމުން ދާނެއެވެ. ރޯދަ ވެރިއަކު އެބައުޅޭހެއްޔެވެ؟ ރޯދަ ވެރިއަކު އެބައުޅޭހެއްޔެވެ؟ ރޯދަވެރިއަކު އުޅޭނަމަ އަވަހަށް ސުވަރުގެ ވަންނާށެވެ.\nރޯދައިގެ މަތިވެރިކަން މިހާ ދަރަޖައަށް ގޮސްފައި އޮންނަ ހިނދު މިބަރަކާތްތެރި މައްސަރުގެ މައްޗަށް ތިމާގެ ޢަމަލު ގިނަކޮށް ގަދަވެގަންނަން ޖެހެއެވެ. އެމައްސަރު ތިމާގެ މުށުތެރެއަށް ލައިގެން ތިމާގެ މާތް، ހެއު ޢަމަލުތަކުން އެމައްސަރުގެ ފަސްބައި ބަންޑުން ޖައްސައިލަން ޖެހެއެވެ. ގިނަގުނަވެގެންވާ އުޖޫރަތަކުން ތިމާގެ ޚަޒާނާ ފުރާލަން ޖެހެއެވެ. ތިމާގެ ޢަމަލުން ދީލަތިވަންތަ މަތިވެރި މާތް ﷲގެ ދީލަތިކަމުގެ ފަރުދާ ވީދާލަން ޖެހެއެވެ. ދަންނާށެވެ! ރޯދަމަހުގެ ރޯދައަކީ ޣަނީމަތެކެވެ. އެޣަނީމާ ލިބިގަތުމުގައި ހިއްވަރާއި މިންނަތާއެކު މަސައްކަތް ކުރަންޖެހެއެވެ. ދުޢާ ކުރުމާއި ޞަދަޤާތް ދިނުމާއި ރޯދަވެރިންނަށް ރޯދަ އިފްޠާރު ފޯރުކޮށް ދިނުމާއި މުހުތާދުންނާއި މިސްކީނުންނަށް ހެއުފޯރުކޮށް ދިނުމެވެ. ޤުރުއާން ކިޔެވުމާއި ޛިކުރު ކުރުމެވެ. ތަރާވީޙު ނަމާދު ކުރުމާއި ދަމުނަމާދު ކުރުމެވެ. ﷲގެ ރަޙްމަތާއިގެން މަލާއިކަތުން އެއްވަނަ އުޑަށް ފައިބައި ވަޑައިގަންނަވާ ހިނދު އެރަޙްމަތް ލިބިގަތުމަށްޓަކައި ގިނަގުނަ ދުޢާކޮށް ﷲ އަށް ދެންނެވުމެވެ.\nމިހުރިހާ ކަންތައްތަކުގެ އިތުރުން ތިމާއަށް ކެރިކުޅަދާނަވީ މިންވަރަކުން ރޯދަމަހު ކަޢުބަތު ﷲ ގެފުޅަށް ޢުމްރާއަށް ދެވޭތޯ ބަލަންޖެހެއެވެ. ދަންނަވަންތޯއެވެ؟ ރޯދަމަހު ޢުމްރާއެއް ނަޞީބުވުމަކީ ކީރިތި ރަސޫލާގެ އަރިހު ޙައްޖުވުން ފަދަ ކަމެކެވެ. އެހެނަސް މިބަލި މަޑުކަމުގެ ދުވަސްވަރު ޢުމްރާއަށް ދިއުމުގެ މަގު ފަހި ނުވިކަމުގައި ވިއަސް ﷲގެ ޙަޟުރަތުން ފުރިހަމަ ޖަޒާ ދެއްވާނެކަމަށް އުއްމީދު ކުރަންޖެހެއެވެ. މިހެނީ ﷲ ޖަޒާ ދެއްވަނީ ތިމާގެ އިޚްލާޞްތެރި ނިޔަތަށެވެ. ހަމައެއާއެކު ގިނަގިނައިން ނިކަމެތިންނަށް އޯގާތެރިވުމާއި ވީހާވެސް ބޮޑަށް ރޯދަ މަހު ތިމާގެ އަތަކީ ދީލަތި ކަމުން ފުރިފައިވާ އަތަކަށް ހެދުމަކީ ވަރަށް މުހިންމު ކަމެކެވެ.\nއަޅުގަނޑުގެ ދުޢާއަކީ މާތް ﷲ ސުބްޙާނަހޫ ވަތަޢާލާ އަޅަމެން އެންމެންނަށް މިބަރަކާތްތެރި މާތް މޫސުމުގެ ބޭނުން ފުރިހަމަ ގޮތުގައި ހިފުމުގެ ތައުފީޤު ދެއްވުމެވެ. އެއިލާހުގެ ރަޙްމަތުގެ ޚަޒާނާ އަޅަމެންގެ މައްޗަށް އޮއްސަވާ ލެއްވުމެވެ. އާމީން!


Bilehdhoo vevu kone nimifai, ehves gehllumeh nulibey: Council\nރާއްޖެ - ބިލެއްދޫ\nބިލެއްދޫގައި ވެވު ކޮނެނިމިފައި، އެއްވެސް ގެއްލުމެއް ނުލިބޭ: ކައުންސިލް\nއެތަން ނުކޮންނަން އަންގާފައެއް ނުވޭ\nއެތަން ހިމާޔަތް ކުރުމަކީ ރަށު މީހުންގެ ޒިންމާއެއް\nކ. މާލެ 10 މެއި 2019 | ހުކުރު 08:20 11,929\nބިލެއްދޫގައި ހުރި ވެވު - އެމްއެންޑީއެފް\nފ. ބިލެއްދޫގައި މީހުން އިހު ޒަމާނުގައި ބޭނުންކުރި ވެވު ކޮނެނިމިފައިވާ ކަމަށާއި، އެތަނަށް އެއްވެސް ގެއްލުމެއް ނުލިބޭ ކަމަށް އެރަށުގެ ކައުންސިލުން ބުނެފިއެވެ.\nރާއްޖެއެމްވީއަށް އެރަށު ކައުންސިލް ރައީސް އިހުސާން ވިދާޅުވީ ވެވު އެއީ ބިލެއްދޫ ރައްޔިތުންގެ ތަނެއް ކަމަށާއި، އެތަން ހިމާޔަތް ކުރުމަކީ އެރަށުގެ ރައްޔިތުންގެ ޒިންމާއެއް ކަމަށެވެ. އިހުސާން ވިދާޅުވީ ވެވު ހިމާޔަތް ކުރާނަމުގައި އެތަން ވަޅުލާފައި ބާއްވަން ބޭނުންވާ ނުވާ ކަމަށާއި، އެތަން ހެރިޓޭޖް މިނިސްޓްރީގެ ސަމާލުކަން ލިބުނީ ވެސް އެތަން ކޮންނަން ފެށި ހިސާބުން ކަމަށެވެ.\nއިހުސާން ވިދާޅުވީ އެތަން ކޮނުނީ ވަރަށް ބަލައިގެން ކަމަށާއި، އެތަނަށް އެއްވެސް ގެއްލުމެއް ނުލިބޭނެ ކަމަށެވެ. އަދި ވިދާޅުވީ ހައިމާކު ބޭނުންކުރީ އެތަނުގެ މަތީގަ އިން ރުކެއް ނުގުމަށް ކަމަށާއި، އެކަން ވެސް ކުރީ ބަލަން ޖެހޭ ކަންކަން ބެލުމަށްފަހު ކަމަށެވެ.\n''އުދައްޔާ ފަކީރާ ބޭނުންކޮށްގެން ކޮނުނީ ވަރަށް ބަލައިގެން. މުޅިތަން އޮތީ ގަސްބޯވެ ވަލަށްވެފަ. އެނޫން ގޮތަކަށް އެކަމެއް ނުކުރެވޭނެ. އަޅުގަނޑުމެން އެތަން ހިމާޔަތް ކުރަން ބޭނުންވެގެން ދުވަސްވީ މީހުން ގާތު އަހާގެން އެތަން ހޯދީ'' އިހުސާން ވިދާޅުވިއެވެ.\nވެވު ނުކޮނުމަށް ހެރިޓޭޖް މިނިސްޓްރީން އަންގާފައިވާ ކަމަށް ދެކެވޭ ވާހަކަތަކަށް އިޝާރާތް ކުރައްވާ އިހުސާން ވިދާޅުވީ އެތަން ނުކޮނަން މިނިސްޓްރީން އަންގާފައި ނެތް ކަމަށާއި، ފަތުރަމުން ދަނީ ދޮގު ވާހަކަތަކެއް ކަމަށެވެ. ނަމަވެސް ވެވު މަތިން ރުށް ނަގާ މަންޒަރު ފެންނަ ފޮޓޯތައް އާންމުވި ހިސާބުން މިނިސްޓްރީގެ ބޭފުޅަކު ގުޅައި މައުލޫމާތު ސާފު ކުރި ކަމަށް އޭނާ ވިދާޅުވިއެވެ.\nނަމަވެސް ހެރިޓޭޖް މިނިސްޓްރީން ބުނީ ވެވު ކޮށްނަމުންދާ ކަމުގެ މައުލޫމާތު ލިބުމާއެކު އެތަން ނުކޮނުމަށް އެދި ސިޓީ ފޮނުވާފައިވާ ކަމަށެވެ.\nމިމައްސަލައާ ގުޅިގެން ހެރިޓޭޖް މިނިސްޓަރު ޔުމްނާ މައުމޫން ކަންބޮޑުވުންފާޅު ކުރައްވާ ކުރެއްވި ޓްވީޓެއްގައި ވިދާޅުވީ އާސާރީ ތަންތަން ކޮންނަން ވާނީ އެ ތަނެއް ރައްކާތެރިކޮށް ބެލެހެއްޓޭނެ ގޮތެއް ރޭވުމަށް ފަހު ކަމަށެވެ. އަދި އެފަދަ ތަންތަން ކޮންނަން ވާނީ ތަނަށް ގެއްލުން ނުވާނެ ގޮތަކަށް ‘އާކިޔޮލިޖިކަލް' އުސޫލުތަކާ އެއްގޮތަށް ކަމަށެވެ.\nއާސާރީ ތަންތަން ކޮންނަން ވާނީ އެ ތަނެއް ރައްކާތެރިކޮށް ބެލެހެއްޓޭނެ ގޮތެއް ރޭވުމަށް ފަހު. އަދި އެފަދަ ތަންތަން ކޮންނަން ވާނީ ތަނަށް ގެއްލުން ނުވާނެ ގޮތަކަށް ‘އާކިޔޮލިޖިކަލް' އުސޫލުތަކާ އެއްގޮތަށް. @HeritageMv @MACH_MV @lgaMaldives @PlanningMV @TourismMv pic.twitter.com/CAzbVUrUmk\n— Yumna Maumoon (@yumna_maumoon) May 9, 2019\nވެވަކީ އިހުޒަމާނުގައި ފެން ވަރަން ބޭނުންކުރި ތަނެކެވެ.


ހިކަނދިފަތުން ލިބޭ ފައިދާތައް އިނގޭ ނަމަ!\nހަށިގަނޑުން ފެޓްސް ދުއްވާލައި ރީތި ހަށިގަނޑެއް ބައްޓަންކުރަން ބޭނުންވާ މީހަކަށް ހިކަނދިފަތަކީ އެންމެ ރަނގަޅު ހައްލެވެ.\nހިކަނދިފަތަކީ ޑައިބެޓިކްސް ބައްޔަށް އޮތް އެންމެ ރަނގަޅު ފަރުވާއެވެ.\nރިފްޤާ އަބްދުލް ވައްހާބް\n13 ޖޫން 2018 | ބުދަ 22:05\nހިކަނދިފަތަކީ ދިވެހިންނާ ވަރަށް ގާތް އެއްޗެކެވެ. ކައްކަން ބޭނުން ކުރާ ކޮންމެ އެއްޗަކަށް ރަހަ މީރުކުރަން އަޅައެވެ. ހެދިކާޔަކަސް ނުވަތަ ލައިގެންކާ އެއްޗެއް ހެދިކަމުގައި ވިޔަސް ހިކަނދިފަތާ ނުލައި ފުރިހަމައެއް ނުވެއެވެ. ނަމަވެސް ދެރަކަމަކީ ދިވެހިން ހިކަނދިފަތް ބޭނުން ކުރަނީ ހަމައެކަނި ކާ އެއްޗެހީގައި ރަހަލައްވަން ކަމަށް ވާތީއެވެ. ކާ އެތިކޮޅު ހަދައި ނިމި ކާންޖެހޭ ވަގުތު އެ ހުރިހާ ހިކަނދިފަތެއް ނަގައި އެއްކައިރި ކޮށްލައެވެ. ނަމަވެސް އެ ހިކަނދިފަތުން ލިބޭ ފައިދާ އިނގޭ ނަމަ އެހެނެއް ނުހަދާނެކަން ކަށަވެރެވެ. ހިކަނދިފަތުން އިންސާނާގެ ހަށިގަނޑަށް ކާބޯހައިޑްރޭޓްސް، ފައިބަރ، ކެލްސިއަމް، ފޮސްފަރަސް، އަޔަން އަދި ވިޓަމިން ލިއްބައި ދެއެވެ. މީގެ އިތުރުން ވެސް އިންސާނާގެ ހަށިގަނޑައް ލިއްބައިދޭ ފައިދާތައް ވަރަށް ވެސް ގިނައެވެ.\nޑައިބެޓިކްސް ބަލިން ދުރުކޮށްދިނުން:\nހިކަނދިފަތުގެ ސަބަބުން ހަށިގަނޑުގައިވާ އިންސިއުލިން (ލޭގައި ގުލްކޯޒް އުފައްދާ މާއްދާ) އެއްވަރު ކޮށްދީ، ލޭގައި ހަކުރު އެކުލެވޭ މިންވަރު ދަށް ކޮށްދެއެވެ. އޭގެ އިތުރުން މި އަޖައިބު ކުރަނިވި ފަތުގައިވާ ފައިބަރގެ މާއްދާތަކަކީ ވެސް ޑައިބެޓިކްސް ބަލިން ދުރުކޮށްދޭ އެއްޗެކެވެ. ކުރުކޮށް ދަންނަވާ ކަމުގައި ވާނަމަ ހިކަނދިފަތަކީ ޑައިބެޓިކްސް ބައްޔަށް އޮތް އެންމެ ރަނގަޅު ފަރުވާއެވެ.\nހަޖަމުކުރުމުގެ ނިޒާމު ރަނގަޅުކޮށްދިނުން:\nހިކަނދިފަތުގެ ސަބަބުން އިންސާނާގެ ހަށިގަނޑުގައިވާ ހަޖަމު ކުރުމުގެ ނިޒާމު ރަނގަޅު ކޮށްދެއެވެ. މިކަމުގެ ސަބަބުން ހަށިގަނޑަށް ލިއްބައިދޭ އިތުރު ފެޓްސް އަވަހަށް ހަޖަމުކޮށްދީ އިންސާނާ ދުޅަހެޔޮ ސިއްހަތެއްގައި ހުރުމަށް މަގުފަހި ކޮށްދެއެވެ.\nކޮލެސްޓްރޯލް ލެވަލް ދައްކޮށްދިނުން:\nދިވެހިންގެ ތެރޭގައި މިހާރު އެންމެ އާންމު އެއް ކަމަކީ ކޮލަސްޓްރޯލް މައްޗައް ދިއުމެވެ. ނަމަވެސް ހިކަނދިފަތުގެ ސަބަބުން އެލް.ޑީ.އެލް ކޮލެސްޓްރޯލް (ނުބައި ކޮލަސްޓްރޯލް) އުފެދުމުން ދުރުކޮށްދެއެވެ. އަދި އެޗް.ޑީ.އެލް (ރަނގަޅު ކޮލެސްޓްރޯލް) އުފެދުމަށް މަގުފަހި ކޮށްދެއެވެ. އެހެން ކަމުން ހިތުގެ ބަލި ފަދަ ކޮލަސްޓްރޯލްގެ ސަބަބުން ޖެހޭ ނުރައްކާތެރި ބަލިތަކުން އިންސާނާ ސަލާމަތްކޮށްދެއެވެ.\nބަރުދަން ލުއި ކޮށްދިނުމަށް އެހީވެ ދިނުން:\nހިކަނދިފަތަކީ އިންސާނާގެ ހަށިގަނޑުގައިވާ ޖުމުލަ ފެޓްސް ލެވެލް ދައްކޮށްދޭ އެއްޗެކެވެ. އޭގައިވާ އަޖައިބު ކުރަނިވި މާއްދާތަކުގެ ސަބަބުން އިންސާނާގެ ބަރުދަން މުޅިން ލުއި ކޮށްލަދެއެވެ. ހަށިގަނޑުން މުޅިން ފެޓްސް ދުއްވާލައި ރީތި ހަށިގަނޑެއް ބައްޓަންކުރަން ބޭނުންވާ މީހަކަށް ހިކަނދިފަތަކީ އެންމެ ރަނގަޅު ހައްލެވެ.\nގޭސް ވުމުން ދުރުކޮށްދިނުން:\nހިކަނދިފަތަކީ ގުތުރަތީ ބޭސްވެރިކަކަމުގައި ވެސް އެންމެ ގިނައިން ބެނުންކުރާ އާލާތެކެވެ. ވަކިން ހާއްސަކޮށް ގޭސްވާ ފަރާތްތައް ބޭނުން ކުރަން އެންމެ އައުލާކަން ބޮޑު ބޭހެވެ. ހެނދުނު ހުސް ބަނޑާ ހުރެ ހިކަދިފަތާއި ލުނބޯހުތް ބޭނުން ކޮށްގެން ތައްޔާރުކުރާ ޖޫހެއް ބޯލުމަކީ އެންމެ ފަސޭހައިން ގޭސް ވުން ހައްލުވާ ކަމެކެވެ.\n13 ޖޫން 2018 | ބުދަ 21:29\nރެސިޕީއެއް ވެސް ޖަހާލި ނަމަ.


Rayyaan -6| Vaahaka ރައްޔާން –6– Vaahaka\n97100\tOctober 23, 2021\nއެކަމަކު އެންމެ ފަހު ވަތްގަނޑު ހުޅުވާލުމުން ދެލޯ ވިދައިގަތެވެ. ރައްޔާންއަށް ފެނުނީ އެވަތްގަނޑުގައި އޮތް ނިކަން ރީތި ކުޑަ ފޮށްޓެކެވެ. ރައްޔާން އެފޮށި ނަގައިގެން ތިރީގައި އިށީނދެލުމަށްފަހު މަތި ހިއްލާލިއެވެ. އެތެރޭގައި އޮތީ ކުޑަ ވަރެއްގެ ތަޅުދަނޑިއެކެވެ. ރައްޔާން ތަޅުދަނޑި ނަގާ ބަލަހައްޓައިގެން ހުރެފައި އެނބުރި ވަށައިގެން ހޯދައިލީ އެތަޅުދަނޑިއަށް ފިޓްވާފަދަ ތަޅެއް ހުރިތޯއެވެ. އޭނާ ފޮށި ބަހައްޓާފައި ތަޅުދަނޑި ހިފައިގެން ގޮސް މޭޒު ވަތްގަނޑަށް ކޮށްޕާލަން ބެލި އިރު ކުރިއްސުރެ ތަޅުދަނޑި ހުރީ ޖަހާފައެވެ.\n"މިދެން ކޮންތަނެއްގެ ތަޅުދަނޑިއެއް؟" ރައްޔާން އަމިއްލައަށް ސުވާލުކޮއްލިއެވެ .އޭނާ ނިކުމެގެން ދިޔައީ ފޮށި އަނބުރާ ވަތްގަނޑުގައި ބަހައްޓާފައި އެއިން ނެގި ތަޅުދަނޑި ސޯޓު ޖީބަށް ލައިގެންނެވެ. ކޮޓަރިއަށް ވަދެފައި ޖީބުން ނަގައި ލިޔާމޭޒު ވަތްގަނޑުގައި އެފޮރުވިއެވެ. މަންމަ ކޮއްކޮ ބަލާ ދިއުމުން ގޭގައި ފިލާވަޅު ހަދަން އިނީ ރައްޔާން އެކަންޏެވެ. ކުޑަދޮރުތައް ހުޅުވާފައި ހުރުމުން ތާޒާ ވައިރޯޅިތައް ވަދެ ފިތިގަނޑާއި ސަމާސަ ކޮއްލާފައި ރައްޔާންގެ މޫނުގައި ފިރުމާލައެވެ. މަސައްކަތުގައި ގެއްލިފައި އިންދާ ފަހަތުން އެއްޗެއް ވެއްޓުނު އަޑު އިވިގެން ބަލާލި އިރު ރީތިވާ މޭޒުމަތި ބަހައްޓާފައި ހުރި ފުޅިއެކެވެ. ރައްޔާން ބިރުގަންނަ ގޮތްވެފައި ތެދުވެގެން ނިކުތީ ގޯތިތުރެއްށެވެ. މެންދުރު އަނބުރާފައިވާ އެވަގުތު ގޭގައި ހުރި އަނބު ގަހުގައި އެލުވާފައި ހުރި އުނދޯލި ހެއްލޭތަން ފެނުނީ އަމިއްލައަށެވެ . ރައްޔާން އެއުނދޯއްޔަށް ނަޒަރު ހުއްޓާލުމާއެކު ހައިރާންވިއެވެ. އޭނާއަށް ފެނުނީ އުނދޯލި ހެއްލަން އިން ކުޑަ ވަރެއްގެ އަންހެންކުއްޖެކެވެ . ލައިގެން ހުރި ހެދުމާއިއެކު މުޅިކުއްޖާ ހުދުކުލައެއްގައި ހުރުމުން އެއީ އިންސާނެއް ނޫންކަން ދޭހަވިއެވެ. ރައްޔާން ދެލޯ ފުހެލާފައި ދެވަނަ ފަހަރަށް ބަލާލިއިރުވެސް އެކުއްޖާ ހަމަ އުނދޯލި ހެއްލަނީއެވެ. އެކަމަކު އެމޫނުގައި ބިރުވެރި ކަމެއްނެތެވެ.\nރައްޔާން ބަލަން ހުރެފައި އެކުއްޖާއާ ވާހަކަ ދައްކަންވެގެން ގޮސް ކައިރިވިތަނާ މަންމަ ދޮރު ހުޅުވާލައިފައި ވަން އަޑަށް އެދިމާއަށް ބަލައިލެވުނެވެ. ދެން ބަލާލިއިރު އެކުއްޖާއެއް ނެތެވެ. އަދި އުނދޯލިވެސް ހުރީ ހުއްޓިފައެވެ. ރައްޔާން އަޖައިބު ވެގެން ބޮލުގައި އަތް ހާކާލައިފައި ނިކުމެގެން ދިޔައެވެ.\nމަގުމަތިން އަލްޔާ ފެނުނީ ފިހާރައައް ގޮސް ކޮންމެވެސް އެއްޗެއްގަނެގެން އަންނަނިކޮށެވެ.\n"އަހަ ރައްޔާން ކޮންތާކަށް ތިދަނީ؟" އަލްޔާ ހުއްޓިފައި އެހިއެވެ.\n"ވަކި ތާކަށް ނޫން. މިދެންހަމަ ނިކުމެލީ . އަލްޔާ ގެ އަށްތަ ތިދަނީ؟" ރައްޔާން ހީލައިފައި ރައްދުދިނެވެ.\n"އާ މަންމަމެން އުޅެނީ ކޮއްކޮ ޑޮކްޓަރަށް ދައްކަން ދާން ވެގެން. މިރަށު ޑޮކްޓަރަށް ދެއްކީމަ ބުނީ އޭނާގެ ސިކުނޑީގެ މައްސަލައެކޭ ." އަލްޔާ ކިޔައިދިނެވެ. ރައްޔާން ވަކި އެއްޗެއް ނުބުނެ ބަލަން ހުރުމުން އަލްޔާ ދަނީއޭ ބުނެފައި އެނބުރުނެވެ. އަލްޔާ ގޮސް ގެއްލުމުން ރައްޔާންވެސް އަނެއްކާ ހިނގައިގަތެވެ. ހަވީރު ކުޅެންދާ ގަޑިއަށް ރައްޔާން ގެއަށް ގޮސް ތައްޔާރުވާން ހުރިއިރު އަލްޔާ މަތިން ހަނދާންވިއެވެ. މާޔާ ހަޤީޤީ މައްސަލައަކީ ސިކުނޑީގެ ކަމެއް ނޫންކަން އަލްޔާއަށް ބުނެދޭން ބޭނުންވިއެވެ. އެކަމަކު އެވާހަކަ ބުނެގެން ޤަބޫލު ކުރާނެ ކަމެއް ނޭނގެއެވެ.\nހަވީރު ކުޅެ ނުނިމެނީސް ރައްޔާން ގެއަށް ދާންވެގެން ދަނޑުން ފޭބިއެވެ. އޭނާ ހަނދާންވީ އިއްޔެ މަންމަ ބުނި ވާހަކައެވެ.\nރައްޔާން ދާން ފެށުމުން އެކުވެރިން އޭނާ ހުއްޓުވަން ގޮވާ ހެދި ނަމަވެސް އެއަޑެއް ނާހައެވެ. ރަނިކަ ގަހާއި ހަމަވެފައި ބަލާލިއިރު އެއްކަލަ ކުޑަ ފިރިހެންކުއްޖާ ހުއްޓެވެ. ރައްޔާން އަޅައެއް ނުލައެވެ. ބައިސަކަލް ބާރަށް ދުއްވާލައިފައި އޭނާ ގޮސް ގެއަށް ވަނެވެ.\nބަންގި ގޮވަން ވާއިރަށް ފެންވަރާލައިގެން ނިކުމެވުނެވެ. ރައްޔާނަ ނަމާދަށް ދާން ތައްޔާރުވެގެން ނިކުމެ އުނދޯލީގައި އިންދާ އެއުނދޯލި އެލުވާފައި ހުރި އަނބުގަހުގެ ފުރަގަހުން އެއްކަލަ ހުދު ކުއްޖާ ބޯ ދިއްކޮއްލިއެވެ. ރައްޔާން ފަސްއެނބުރިފައި މީހަކު ނެތްކަނަ ޔަޤީންވުމުން އެކުއްޖާއަށް ބަލަން ހުއްޓާ ގަހުގެ ފުރަގަހަށް ވަދެ ފިލިއެވެ. ރައްޔާން ތެދުވީ ދެނެވެ. އޭނާ ގޮސް ބަލައިލިއިރު ގަހުގެ އަނެއްފަރާތުގައި އެކަކުވެސް ނެތެވެ.\nހައިރާންވެފައި ހުއްޓާ ދެން އެކުއްޖާ..........


Hoarafushi Airport hadhan MTCC aa havaalu kohfi\nހޯރަފުށީގައި އެއާޕޯޓް އެޅުމުގެ އެއްބަސްވުމުގައި ސޮއިކުރުމުގެ ތެރެއިން-- ފޮޓޯ ރާއްޖެ އެމް ވީ\nހއ. ހޯރަފުށީގައި ތަރައްގީ ކުރަން ސަރުކާރުން ނިންމި ޑޮމެސްޓިކް އެއާޕޯޓް ހަދަން މަސައްކަތް އެމްޓީސީސީ އާއި ހަވާލުކޮށް، އެކަމުގެ އެއްބަސްވުމުގައި އެމްޓީސީސީ އާއި ޓްރާންސްޕޯޓް މިނިސްޓްރީން އެއްބަސްވުމުގައި މިއަދު ސޮއިކޮށްފި އެވެ.\nއެ އެއްބަސްވުމުގައި އެމްޓިސީސީގެ ފަރާތުން ސޮއިކުރެއްވީ ސީއީއޯ ހަސަން ޝާހެވެ. މިނިސްޓްރީން ސޮއި ކުރެއްވީ މިނިސްޓަރު އައިޝަތު ނަހުލާ އެވެ. އެއްބަސްވުމުގައި ސޮއިކޮށްފައިވަނީ މިއަދު ހޯރަފުށީގައި ޓްރާންސްޕޯޓް މިނިސްޓްރީން ބޭއްވި ރަސްމިއްޔާތެއްގަ އެވެ. މިނިސްޓަރު އައިޝާއަކީ ހޯރަފުށީ ބޭފުޅެކެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން ހއ. މާފިނޮޅުގައި ތަރައްގީ ކުރަން ނިންމާފައިވާ އެއާޕޯޓްގެ މަސައްކަތް އެ ރަށުގައި ކުރިއަށް ނުގެންދަން ނިންމައި އެ އެއާޕޯޓް ހއ. ހޯރަފުއްޓަށް ބަދަލުކުރަން ނިންމާފައިވާކަން އެމްޓީސީސީ ހާމަކުރީ މިމަހު 14 ވަނަ ދުވަހު އެވެ.\nމާފިނޮޅުގައި އެއާޕޯޓް އެޅުމުގެ ބަދަލުގައި ހޯރަފުށީގައި އެއާޕޯޓް އަޅަން ނިންމީ ފެހިކަން ގަދަ ރަށްރަށުގެ ފެހިކަން ގެއްލޭނެހެން ތަރައްގީގެ މަޝްރޫއުތަށް ކުރިއަށް ނުގެންދަން ވެގެން ނާއި ހޯރަފުއްޓަކީ މިހާރުވެސް ބިން ބޮޑު ރަށަކަށްވުމުން ކަމަށްވެސް އެމްޓީސީސީއިން ވަނީ އެ ނޫސްވެރިންގެ ބައްދަލުވުމުގައި ބުނެފަ އެވެ.\nއެމްޓީސީސީއިން އެންމެ ފަހުން ތަރައްގީކޮށްފައިވަނީ ށ. ފުނަދޫ އެއާޕޯޓެވެ. މިހާރުވެސް އެމްޓީސީސީއިން ދަނީ ތިން އެއާޕޯޓެއްގެ މަސައްކަތް ކުރަމުންނެވެ. އެއީ ކުޅުދުއްފުށީ އެއާޕޯޓާއި ފުނަދޫ އަދި މާވާރުލު އެއާޕޯޓުގެ މަސައްކަތެވެ.\nއެމްޓީސީސީ ޓްރާންސްޕޯޓް އޮތޯރިޓީ ޑޮމެސްޓިކް އެއާޕޯޓް + މިނިސްޓަރު އައިޝަތު ނަހުލާ ހއ. ހޯރަފުށި ހޯރަފުށީ އެއާޕޯޓް\nހޯރަފުށީ އެއާޕޯޓް މަޝްރޫއުގެ ބޮޑުބައި ނިމިއްޖެ\nދެ މަސްތެރޭ މާވަރުލަށް ޓެސްޓް ފްލައިޓް ޖައްސާނެ


Maru commission in Adam isthiufaa dhevvaifi | Mihaaru\nއާދަމް މުހައްމަދު: އޭނާ ވަނީ ކޮމިޝަނުން އިސްތިއުފާ ދެއްވާފައި. --ފޮޓޯ/ ރައީސް\nމަރު ކޮމިޝަނުން އާދަމް، އިސްތިއުފާ ދެއްވައިފި\n12 ޑިސެމްބަރ 2019 - 14:41 15 comments\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލައި އިންސާފު ހޯދަން ރައީސް އިބްރާހިމް މުހައްމަދު ސޯލިހް އުފެއްދެވި ރިޔާސީ ކޮމިޝަންގެ މެމްބަރު އާދަމް މުހައްމަދު އެ ކޮމިޝަނުން އިސްތިއުފާ ދެއްވައިފި އެވެ.\nރައީސްގެ ތަރުޖަމާން އިބްރާހިމް ހޫދު މިއަދު ވިދާޅުވި ގޮތުގައި އާދަމް އިސްތިއުފާ ހުށަހެޅުއްވީ މި މަހުގެ 8، ގަ އެވެ.\nފަސް މެމްބަރުން ހިމެނިވަޑައިގަންނަވާ ކޮމިޝަނުން އޭނާ އިސްތިއުފާ ދެއްވުމުން މިހާރު ތިއްބަވަނީ ތިން މެމްބަރުންނެވެ.\nއެއީ، މިސްބާހް އައްބާސް އާއި ފަރީޝާ އަބްދުﷲގެ އިތުރުން އަހްމަދު ނާޝިދެވެ.\nއެ ކޮމިޝަންގެ ރައީސަކަށް ހުންނެވި ކުރީގެ ބަންޑާރަ ނައިބު ހުސްނުއްސުއޫދު، ސުޕްރީމް ކޯޓުގެ ފަނޑިޔާރަކަށް ވެވަޑައިގަތުމަށް އިސްތިއުފާ ދެއްވުމުން އެ މަގާމު މިހާރު އޮތީ ހުސްކޮށެވެ. އެކަމަކު ކޮމިޝަނަށް ރައީސަކު ހަމަޖެއްސުމުގެ ކަންކަން ކުރިއަށް އެބަދާ ކަމަށް ރައީސްގެ ތަރުޖަމާން އިބްރާހިމް ހޫދު، ވަނީ ވިދާޅުވެފަ އެވެ.\nއެ ކޮމިޝަން އުފެއްދީ، އިންސާފު ނުލިބުނު ގިނަ މައްސަލަތަކެއް އަލުން ތަހުގީގުކޮށް އިންސާފު ގާއިމްކޮށްދޭށެވެ. އެންމެ އިސްކަމެއް ދީގެން ބެލީ ޑރ. އަފްރާޝީމް އަލީ އަވަހާރަކޮށްލުމާއި ނޫސްވެރިޔާ އަހްމަދު ރިލްވާންގެ އިތުރުން ބްލޮގަރު ޔާމީން ރަޝީދުގެ މަރުގެ މައްސަލަ އެވެ. މި ތިން މަރުގެ މޭސްތިރިންގެ ގޮތުގައި ތުހުމަތު ކުރެވޭ ހަރުކަށި ފިކުރުގެ ޖަމާއަތެއްގައި އިސްކޮށް އުޅޭ ދެ މީހެއްގެ މައްޗަށް ދައުވާކުރަން ވަނީ ޕްރޮސިކިއުޓަ ޖެނެރަލްގެ އޮފީހަށް ފޮނުވައިފަ އެވެ.\nއެކަމަކު މި މަރުތަކުގައި އަމަލީ ގޮތުން ބައިވެރިވި މީހުންނާއި އެހީތެރިވެދިން ކަަމަށް ތުހުމަތުކުރެވޭ މީހުންނާ މެދު ކޮމިޝަނުން އަދި ފިޔަވަޅެއް ނާޅާ އެވެ. ބައެއް ރިޕޯޓްތަކުގައި އެ މީހުންގެ ނަންތައް ވަނީ އާއްމުކޮށްފަ އެވެ.\nކޮމިޝަނަށް ހުށަހަޅާ މައްސަލަތައް ތަހުގީގުކޮށް ނިންމުމަށް ކަނޑައަޅާފައި ވަނީ ދެ އަހަރުގެ މުއްދަތެކެވެ. އެ ކޮމިޝަން އުފެއްދިތާ ކުރީކޮޅު އާއްމުކުރި ގޮތުގައި، ތަހުގީގުކުރަން ޖެހޭ މައްސަލަތަކުގެ އަދަދު އޭރު އުޅެނީ 29 ގަ އެވެ.\nއިތުރު ލިޔުންތައް ސަރުކާރު ރައީސް އިބްރާހިމް މުހައްމަދު ސޯލިހް ރިޔާސީ ކޮމިޝަން


REPORT: Hedhey kuda goahakun ves kuhveriyaa dhoovedhaane! | Mihaaru\nކްރައިމް ސީނެއްގައި ފުލުހުން ހަރަކާތްތެރިވަނީ: ތަހުގީގު މަރުހަލާގައި ހެދޭ ކުޑަ ގޯހެއްގެ ސަބަބުން ވެސް ދައުވާ ކުރިއަށް ގެންދަން ހުރަސް އެޅިގެން ދިއުމުގެ ފުރުސަތު އޮވޭ --ފޮޓޯ/މިހާރު\nތަހުގީގުގައި ހެދޭ ކުޑަ ގޯހަކުން ވެސް ކުށްވެރިޔާ ދޫވެދާނެ!\n03 ޖެނުއަރީ 2018 - 08:41 13 comments\nޖިނާއީ އިޖްރާއާތުގެ ގާނޫނުގައި ޖިނާއީ މައްސަލަތައް ތަހުގީގު ކުރުމާއި ހައްޔަރު ކުރުމާއި ބަލައި ފާސްކުރުމާއި ދައުވާ ކުރުމާއި ޝަރީއަތް ކުރުމުގެ ހުރިހާ އިޖްރާއާތެއް ބަޔާންކޮށްފައިވެ އެވެ. ހައްޔަރު ކުރުމާއި ބަލައިފާސް ކުރުން ފަދަ އާދައިގެ ކަންކަމުގައި އަމަލު ކުރަން ޖެހޭ އެންމެ ކުދިކުދި ކަންކަން ވެސް އެ ގާނޫނުގައި އޮތީ ތަފްސީލު ކޮށްދީފަ އެވެ. އެހެންވެ، ކުރީގެ ހުރިހާ އުސޫލުތަކެއް ދޫކޮށްލުމަށް ފަހު މިހާރު ބަލަން ޖެހެނީ އެ ގާނޫނަށެވެ.\nއެ ގާނޫނަށް އަމަލުކުރަން ފެށުން ފަސްކުރީ ވެސް ގާނޫނަށް ތައްޔާރުވާން ފުރުސަތު ދިނުމުގެ ގޮތުންނެވެ. އޭގެ ބޭނުމަކަށް ވީ އެ ގާނޫނު އައުމާ އެކު، ކުރީގެ އެތައް އުސޫލެއް ދޫކޮށްލައި، އެ ގާނޫނުގައި ބުނާ އިޖްރާއާތުތަކަށް އަމަލު ކުރަން ޖެހޭތީ އެކަމަށް އަހުލުވެރިވާން މުއައްސަސާތަކަށް އިތުރު ވަގުތު ދިނުމެވެ. އެކަމަކު ބައެއް ފަހަރު ހެދޭ ކުދި ގޯސްތަކުގެ ސަބަބުން ބައެއް މީހުން މަދުން ނަމަވެސް ދޫވަމުންދާ މަންޒަރު އެބަ ފެނެ އެވެ. މިއީ ކަންބޮޑުވާން ޖެހޭ ކަމެކެވެ.\nމަސްތުވާތަކެތި ޓްރެފިކް ކުރުމުގެ ދައުވާއެއް މިދިޔަ ނޮވެމްބަރު މަހު މެޖިސްޓްރޭޓް ކޯޓަކުން ބާތިލްކުރީ ގާނޫނުގައި ބުނާ ގޮތަށް، ގާނޫނީ އިންޒާރު ދީފައި ނެތުމުންނެވެ. ޖިނާއީ އިޖްރާއާތުގެ ގާނޫނުގެ 44 ވަނަ މާއްދާ ބުނާ ގޮތުން ކުށެއްގެ ތުހުމަތުގައި މީހަކު ހައްޔަރުކޮށްފި ނަމަ ހަ ކަމެއް ހިމެނޭ ގޮތަށް ގާނޫނީ އިންޒާރެއް އެ މީހަކަށް ދޭން ޖެހެ އެވެ. އެގޮތުން ދޭ ގާނޫނީ އިންޒާރުގައި އެއިން އެންމެ ކަމެއް މަދުވި ނަމަވެސް އެ ގާނޫނީ އިންޒާރު ފުރިހަމަ ނުވާނެ ކަމަށް ބުނެފައިވެ އެވެ.\nމިދެންނެވި މައްސަލާގައި ހައްޔަރުކުރި މީހާއަށް ގާނޫނީ އިންޒާރު ދިންއިރު، ވަކީލަކު ހަމަޖެއްސުމުގެ ފުރުސަތު އޮތްކަން އޭނާއަށް އެންގި އެވެ. އެކަމަކު އަމިއްލަ އަށް ވަކީލަކު ހަމަޖެއްސޭ ފަދަ މާލީ ތަނަވަސްކަން ނެތް ނަމަ ދައުލަތުގެ ޚަރަދުގައި ވަކީލަކު ހަމަޖައްސަން އެދެވިދާނެ ކަން އެ އިންޒާރުގައި އޭނާއަކަށް ނާންގަ އެވެ. އެހެންވެ، ކޯޓުން ނިންމީ ގާނޫނުގައި ބުނާ ގޮތަށް ގާނޫނު އިންޒާރު ފުރިހަމަ ނުވާތީ އެ ދައުވާ ބާތިލް ކުރުމަށެވެ.\nމަސްތުވާތަކެތި ޓްރެފިކް ކުރުމުގެ އިތުރު ދެ ދައުވާއެއް ވެސް މިދިޔަ އޮކްޓޫބަރު މަހު ކްރިމިނަލް ކޯޓުން ބާތިލްކުރީ ތުހުމަތުކުރި މީހާ ހައްޔަރު ކުރިއިރު ޖިނާއީ އިޖްރާއާތުގެ ގާނޫނުގައި ބުނާ އިޖްރާއާތާ އެއްގޮތަށް އަމަލު ކޮށްފައި ނެތުމުންނެވެ. ކުށެއްގެ ތުހުމަތުގައި މީހަކު ހައްޔަރު ކޮށްފި ނަމަ އެންމެ ކައިރީގައި ހުރި ފުލުހުންގެ މަރުކަޒަކަށް އެ މީހަކު ގެންގޮސް ހައްޔަރާ މެދު ވީހާ ވެސް އަވަހަކަށް ގޮތެއް ނިންމަން ޖިނާއީ އިޖްރާއާތުގެ ގާނޫނުގައި ލާޒިމް ކޮށްފައި ވިޔަސް، އެ މައްސަލާގައި އެގޮތަށް އަމަލު ކޮށްފައި ނެތުމުން ކޯޓުން އެ ދައުވާ ވެސް ބާތިލްކުރީ އެވެ.\nދާދި ފަހުން ގިނަ ބައެއްގެ ސަމާލުކަން ލިބުނީ ސަފާރީއަކުން ފުލުހުން އަތުލައިގަތް ގިނަ އަދަދެއްގެ ބަނގުރަލާއި ބިޔަރު ކޭސްތަކެއް އޭގެ ވެރިފަރާތާ އަނބުރާ ހަވާލު ކުރަން ކުރި އަމުރުންނެވެ. ކޯޓުގެ ނިންމުމުގައިވާ ގޮތުން އެ ތަކެތި ފުލުހުން ހިފެހެއްޓީ ޖިނާއީ އިޖްރާއާތުގެ ގާނޫނާ ޚިލާފަށެވެ. ކޯޓުން އެއް ކަމެއްގެ ގޮތުގައި ފާހަގަކޮށްފައި އޮތީ ސަފާރީން ހިފެހެއްޓި ތަކެތީގެ އިންވެންޓްރީ ލިސްޓް ވެރިފަރާތާ ހަވާލުކުރީ ކަނޑައެޅިފައިވާ މުއްދަތަށް ވުރެ ލަސް ކަމަށެވެ.\nޖިނާއީ މައްސަލައެއްގައި ތަނެއް ނުވަތަ އުޅަނދެއް ފާސްކޮށް މުދަލެއް ހިފަހައްޓާ ނަމަ ހިފަހައްޓާ ތަކެތީގެ މައުލޫމާތު ހިމެނޭ އިންވެންޓްރީ ލިސްޓެއް ވެރިފަރާތަށް ދޭން ޖެހެ އެވެ. އެ ލިސްޓް ދޭން ޖެހޭ ވަކި މުއްދަތެއް ޖިނާއީ އިޖްރާއާތުގެ ގާނޫނުގައި ނެތަސް، އެ ގާނޫނުގެ ދަށުން ބާރު ލިބިގެން ޕްރޮސެކިއުޓާ ޖެނެރަލްގެ އޮފީހުން ހަދާފައިވާ ޕްރޮސެކިއުޓް ކުރުމުގެ ގަވާއިދު ބުނާ ގޮތުން މުދާ ހިފަހައްޓާ ވަގުތުން ފެށިގެން 48 ގަޑިއިރުގެ ތެރޭގައި ވެރިފަރާތަށް ލިސްޓް ދޭން ޖެހެ އެވެ.\nއެކަމަކު ސަފާރީން އަތުލައިގަތް ބަނގުރަލާއި ބިޔަރު ކޭސްތަކުގެ އިންވެންޓްރީ ލިސްޓް ފުލުހުން ދިނީ 48 ގަޑިއިރު ހަމަވިތާ އެއް ދުވަސް ފަހުންނެވެ. މިއީ އެ ތަކެތި އަނބުރާ ހަވާލުކުރަން ކޯޓުން އެންގި އެންގުމުގައި ފާހަގަކުރި އެއް ސަބަބެވެ.\nކްރައިމް ސީނެއް ބަންދު ކޮށްފައި: އިޖްރާއާތުގައި މައްސަލަ ހުރުމުން ބައެއް ދައުވާތައް ކޯޓުން ކުރިން ވަނީ ބާތިލް ކޮށްފައި -- ފޮޮޓޯ/މިހާރު\nފުލުހުން ބުނެފައިވާ ގޮތުގައި އެ ތަކެތި ހިފެހެއްޓީ ގަވާއިދާ ޚިލާފަށް ގެންގުޅޭ ކަމަށް ތުހުމަތު ކުރެވޭތީ އެވެ. އެގޮތުން އެ ތަކެތީގެ ހިސާބުތައް އެނގޭނެ ލިޔުންތައް ފެންނަން ނެތުމާއި ހުއްދަ ދީފައިވާ މިންވަރަށް ވުރެ އިތުރަށް އެ ސަފާރީގައި ބަނގުރަލާއި ބިޔަރު ދަޅު ހުރިކަން ފާހަގަވި ކަމަށް ފުލުހުން ކޯޓުގައި ބުނެފައިވެ އެވެ.\nއެކަމާ ގުޅިގެން ކޯޓުގެ ނިންމުމުގައި ވަނީ ސަފާރީގައި ބަނގުރަލާއި ބިޔަރު ގެންގުޅުމުގައި ގަވާއިދާ ޚިލާފް ކަމެއް ކުރާ ނަމަ އެކަމެއްގެ ތުހުމަތު އެންމެ ފުރަތަމަ ކުރެވެން ވާނެ ފަރާތަކީ ސަފާރީގެ ވެރިފަރާތް ކަމަށާއި އެކަމަކު އެފަދަ ތުހުމަތެއް ވެރިފަރާތުގެ މައްޗަށް ފުލުހުން ކޮށްފައި ނެތް ކަމަށެވެ. ހެކީގެ ގޮތުގައި ބޭނުން ކުރެވިދާނެ އެއްޗެއް ހިފެހެއްޓުމުގެ ބާރު ގާނޫނުން ފުލުހުންނަށް އޮތަސް، އެގޮތަށް ހިފެހެއްޓޭނީ އެ އެއްޗެއް ނިސްބަތްވާ ފަރާތާ މެދު ތުހުމަތެއް އޮންނަ ހާލަތުގައި ކަމަށް އެ ނިންމުމުގައި ބުނެ އެވެ.\nމި ފާހަގަކޮށްލީ ތަހުގީގު މަރުހަލާގައި ހެދިފައި ހުންނަ އާދައިގެ ގޯސްތަކުގެ ސަބަބުން ދިމާވެފައި ހުރި މައްސަލަތަކެވެ. ތަހުގީގު މަރުހަލާއަކީ ޖިނާއީ މައްސަލައެއްގައި އެންމެ މުހިންމު އެއް މަރުހަލާ އެވެ. އެ މައްސަލައަކާ ގުޅޭ ހެއްކާއި ގަރީނާއެއް ހޯދައި، ސުވާލު ކުރަން ޖެހޭ ފަރާތްތަކާ ސުވާލުކޮށް، މައްސަލައާ ގުޅުން ހުރި މައުލޫމާތު އެއްކުރަނީ ތަހުގީގު މަރުހަލާގަ އެވެ. ދައުވާ އުފުލާނީ ތަހުގީގުން ލިބޭ ހެއްކާއި ގަރީނާގެ މައްޗަށް ބިނާކޮށްގެންނެވެ. ކުރުކޮށް ބުނާ ނަމަ، ތަހުގީގު މަރުހަލާއަކީ ބިންގާ އަޅާ މަރުހަލާ އެވެ.\nއެހެންވެ، އެ މަރުހަލާގައި ހުރިހާ ކަމެއް ވެސް ހިނގަނީ ކަނޑައެޅިފައިވާ އިޖްރާއާތާ އެއްގޮތަށް ކަން ކަށަވަރު ކުރުން މުހިންމެވެ.\nފާސްކޮށް ހެކި ހޯދުމާ ގުޅޭ އުސޫލުތައް ޖިނާއީ އިޖްރާއާތުގައި ބަޔާން ކޮށްފައި އޮވެ އެވެ. އެކަމަކު އެ އިޖްރާއާތާ ޚިލާފަށް ހެކި ހޯދައިފި ނަމަ، އެއީ ކިތަންމެ ވަރުގަދަ ހެއްކަކަށް ވިޔަސް އެ ހެކި ކޯޓަށް ބަލައިނުގަތުމުގެ ފުރުސަތު އޮންނާނެ އެވެ. ސަބަބަކީ ގާނޫނާ ޚިލާފަށް ހޯދާ ހެކިތައް ޝަރީއަތަށް ބަލައިގަތުން ގާނޫނު އަސާސީން މަނާ ކުރާތީ އެވެ.\nހައި ކޯޓުން ކުރިން ކުރި ހުކުމެއްގައި ވަނީ "ބާތިލް ކަމެއްގެ މައްޗަށް ތަރުތީބު ވެގެން އަންނަ ކޮންމެ ކަމެއް ބާތިލް ވާނެ" ކަމަށެވެ. މާނައަކީ އިޖްރާއާތެއް ގޯސްކޮށް ހިންގައިފި ނަމަ، އެކަމަކާ ގުޅިގެން އޭގެ ފަހުން ކުރާ ހުރިހާ ކަމެއް ވެސް ބާތިލްވާނެ ކަމެވެ. އޭގެ މިސާލެއް ފާހަގަ ކޮށްލާނަމެވެ.\nމީގެ އަހަރުތަކެއް ކުރިން މާލޭގެ އޮފީހެއް ފާސްކޮށް ދެ ކިލޯއަށް ވުރެ ގިނަ ޑްރަގް ފުލުހުން ހޯދައި، މީހަކު ހައްޔަރުކުރި އެވެ. އެ އޮފީހުން ފެނުނު މަސްތުވާތަކެތި ހުރި ރަބަރު ޕެކެޓުން ތުހުމަތުކުރެވޭ މީހާގެ ފިންގަޕްރިންޓް ވެސް ފެނުނެވެ. އެ މައްސަލާގައި އެ މީހާ އުމުރަށް ޖަލަށް ލާފައި ވަނިކޮށް ހައި ކޯޓުން 2014 ގައި މިނިވަންކުރީ އެ މަސްތުވާތަކެތި ފެނުނު އޮފީހަށް ފުލުހުން ވަދެފައިވަނީ ކޯޓު އަމުރެއް ނެތި ކަމަށް ވާތީ އެވެ. އެ އޮފީހުން ފެނުނު މަސްތުވާތަކެތި ހުރި ރަބަރު ޕެކެޓުން ފެނުނު ފިންގަޕްރިންޓަކީ ކިތަންމެ ވަރުގަދަ ހެއްކެއް ކަމަށް ވިޔަސް، އެ ހެއްކާ ހަމައަށް ވާސިލްވި އިޖްރާއާތު ގޯސްވީ އެވެ.\nމިއީ ތަހުގީގީ އިދާރާތަކުގެ އިތުރުން ޕްރޮސެކިއުޓާ ޖެނެރަލް (ޕީޖީ) ވެސް ޒިންމާ އޮތް ކަމެކެވެ. އެހެނީ، ޕީޖީ އަކީ ޖިނާއީ އަދުލުގެ ނިޒާމުގެ ބެލެނިވެރި ފަރާތެކެވެ. މުޖްތަމައުގެ ހައްގުގައި ޖިނާއީ ދައުވާތައް އުފުލުމުގެ އިތުރުން، ޖިނާއީ ތަހުގީގުތައް ހިންގަނީ ގާނޫނާ އެއްގޮތަށް ކަން ކަށަވަރު ކުރުމަކީ ގާނޫނު އަސާސީން ޕީޖީއާ ހަވާލު ކޮށްފައިވާ މަސްއޫލިއްޔަތެކެވެ.


17 ޖަނަވަރީ 2022 - 09:04 3\nރިސޯޓެއް: ކޮވިޑު ބަލިމަޑުކަމާއި ގުޅިގެން 2020 ވަނަ އަހަރުގެ ފަހު ދެ ކުއާޓާގެ ކުލި ފަސްކޮށްދިން -- ފައިލް\nވޭތުވި ދެ އަހަރު ދުވަހުގެ ތެރޭގައި ދައުލަތަށް ރިސޯޓު ކުލިން ލިބެން ޖެހޭ ފައިސާގެ ތެރެއިން 105 މިލިއަން ޑޮލަރު ނުވަތަ 1.6 ބިލިއަން ރުފިޔާ ނުލިބިވާކަން ހާމަވެއްޖެ އެވެ.\nދައުލަތަށް ލިބެން ޖެހޭ ރިސޯޓު ކުލި އާމްދަނީއާ ގުޅިގެން އާރްޓީއައި އެކްޓިވިސްޓް އައިމަން ލަތީފް މޯލްޑިވްސް އިންލެންޑް ރެވެނިޔު އޮތޯރިޓީ (މީރާ) އިން ހޯދާ އާންމުކުރި މައުލޫމާތުން ފެންނަ ގޮތުގައި މިހާތަނަށް ނުލިބޭ ރިސޯޓު ކުލީގެ ތެރޭގައި ކޮވިޑާ ގުޅިގެން ފަސްކޮށްދިން ކުއްޔާއި ފަސްނުކޮށްދޭ ކުލި ހިމެނެ އެވެ.\nއެގޮތުން 2020 ވަނަ އަހަރު ލިބެން ޖެހޭ ކުލި އާމްދަނީގެ ތެރެއިން 480 މިލިއަން ރުފިޔާ، އަދި 2021 ވަނަ އަހަރު ލިބެން ޖެހޭ ކުލި އާމްދަނީގެ ތެރެއިން 1.1 ބިލިއަން ރުފިޔާ އަދިވެސް ނުލިބެ އެވެ.\nމި 480 މިލިއަން ރުފިޔާއަކީ 2020 ވަނަ އަހަރުގެ ފުރަތަމަ ދެ ކުއާޓަރަށް ލިބެން ޖެހޭ ރިސޯޓު ކުއްޔެވެ. އަނެއް 1.1 ބިލިއަން ރުފިޔާއަކީ 2020 ވަނަ އަހަރުގެ ފަހު ދެ ކުއާޓަރާއި 2021 ވަނަ އަހަރު ލިބެން ޖެހޭ ރިސޯޓު ކުލީގެ ތެރެއިން ނުލިބިވާ އަދަދެވެ.\nސަރުކާރުން މިދިޔަ އަހަރަށް ފަސްކޮށްދިނީ 2020 ވަނަ އަހަރުގެ ފަހު ދެ ކުއާޓަރުގެ ކުއްޔެވެ. އެ އެހަރުގެ ފުރަތަަމަ ދެ ކުއާޓަރުގެ ކުލި ދައްކަން ސަރުކާރުން ލުޔެއް ނުދެ އެވެ. އެއީ އެ އަހަރުގެ ނިޔަލަށް ލިބެންޖެހޭ ފައިސާ އެވެ.\nމީރާގެ އުސޫލުތައް ބުނާ ގޮތުން ކަނޑައަޅާފައިވާ ސުންގަޑިއަށް ފައިސާ ނުދައްކާ ނަމަ، ޖޫރިމަނާ އާއި އިންޓްރެސްޓް އަަރާނެ އެވެ. އެކަމަކު މީރާއިން ހިއްސާކުރި މައުލޫމާތުގައި ނުލިބޭ ރިސޯޓު ކުލީގެ ގޮތުގައި ބަޔާންކުރާ އަދަދުތަކަކީ އިންޓްރެސްޓާއި ޖޫރިމަނާ ހިމަނައިގެން އަރާ އަދަދުތަކެއް ކަމެއް ޔަގީނެއް ނޫނެވެ.\nމިހާތަނަށް ނުލިބޭ ރިސޯޓު ކުލި\n2020 ފުރަތަމަ ކުއާޓަރު - 220.8 މިލިއަން ރުފިޔާ\n2020 ދެވަނަ ކުއާޓަރު - 259.3 މިލިއަން ރުފިޔާ\n2020 ތިންވަނަ ކުއާޓަރު - 137.3 މިލިއަން ރުފިޔާ\n2021 ފުރަތަމަ ކުއާޓަރު - 231.8 މިލިއަން ރުފިޔާ\n2021 ދެވަނަ ކުއާޓަރު - 234.4 މިލިއަން ރުފިޔާ\n2021 ތިންވަނަ ކުއާޓަރު - 265.03 މިލިއަން ރުފިޔާ\n2021 ހަތަރުވަނަ ކުއާޓަރު - 264.9 މިިލިއަން ރުފިޔާ\nމިދިޔަ އަހަރު ދައްކާ ގޮތަށް ފަސްކުރެވުނު 2020 ގެ ފަހު ދެ ކުއާޓަރުގެ ކުލި ފަސްކުރީ، ހަތަރު ބަޔަށް ބަހާލައިގެން ޖޫން 2021 އިން ފެށިގެން ދައްކާ ގޮތަށެވެ.\nމިގޮތުން ފަސްކުރެވުނު ކުލީގެ ތެރެއިން ފަހު ޕޭމަންޓުގެ ސުންގަޑި ހަމަވާނީ މި އަހަރުގެ ފުރަތަމަ ކުއާޓާގެ ނިޔަލަށެވެ. ފަސްކޮށްދިން ކުލީގެ ތެރެއިން 2020 ގެ ތިންވަނަ ކުއާޓަރުގައި ލިބެން ޖެހޭ 137.3 މިލިއަން ރުފިޔާ ނުލިބެ އެވެ.\nފަސްކޮށްދިން ރިސޯޓު ކުލި ދައްކަން ޖެހޭ ސުންގަޑިތައް\nފުރަތަމަ ކުއާޓަލީ ޕޭމަންޓު (2020 ތިންވަނަ ކުއާޓާ) - 30 ޖޫން 2021\nދެވަނަ ކުއާޓަލީ ޕޭމަންޓު (2020 ތިންވަނަ ކުއާޓާ) - 30 ސެޕްޓެމްބަރު 2021\nތިންވަނަ ކުއާޓަލީ ޕޭމަންޓު (2020 ހަތަރުވަނަ ކުއާޓާ) - 31 ޑިސެމްބަރު 2021\nހަތަރުވަނަ ކުއާޓަލީ ޕޭމަންޓު (2020 ހަތަރުވަނަ ކުއާޓާ) - 31 މާޗު 2022\nފަސްކޮށްދިން ކުލީގެ އިތުރުން މިދިޔަ އަހަރު ލިބެން ޖެހޭ ރިސޯޓު ކުލިން 996 މިލިއަން ރުފިޔާ ނުލިބެ އެވެ. މިއީ ދައުލަތަށް އަހަރެއްގެ ތެރޭގައި ލިބެން ޖެހޭ 1.7 ބިލިއަން ރުފިޔާގެ 56 ޕަސެންޓު ނުވަތަ ދެބައިކުޅަ އެއްބަޔަށް ވުރެ ގިނަ އެވެ.\nރިސޯޓު ކުލީގެ ތެރެއިން ބޮޑު އަދަދެއް ނުލިބުނު ނަމަވެސް، މީރާއިން ވަނީ ކުލި ނުދައްކާ ރިސޯޓުތަކުގެ މައުލޫމާތު ހިއްސާކުރަން އިންކާރުކޮށްފަ އެވެ. ސަބަބެއް ކަމުގައި ބުނީ ޓެކްސް ދެއްކުމަކީ ރަޖިސްޓްރީކޮށްފައިވާ ގާނޫނީ ޝަހްސުންގެ ލެވެލްގައި އަދާކުރާ ޒިންމާއެއް ކަމުން، ރިސޯޓުތަކުން ދައްކާ ޓެކްސް ވަކިން ހިއްސާކުރެވެން ނެތުން ކަމަށެވެ.\nރިސޯޓު ކުލިން ލިބޭ އާމްދަނީއަކީ ދައުލަތަށް މުހިންމު އާމްދަނީއެކެވެ. ހާއްސަކޮށް ޑޮލަރު އާމްދަނީއަށް ބަލާއިރު ޓީޖީއެސްޓީ ނަގާފައި އެންމެ ގިނަ ޑޮލަރު ވަންނަނީ ރިސޯޓު ކުލިންނެވެ. އަދި ޑޮލަރުން މި ފައިސާ ދައްކަން މަޖުބޫރު ވެސްމެ އެވެ.\nމީރާގެ ހިސާބުތައް ދައްކާ ގޮތުގައި މިދިޔަ އަހަރުގެ ރިސޯޓު ކުލިން 134.7 މިލިއަން ޑޮލަރުގެ އާމްދަނީއެއް ލިބުނެވެ. އެއީ2ބިލިއަން ރުފިޔާ އެވެ.\nބަލިމަޑުކަމުގެ ތެރޭގައި ޓެކްސް ނުދައްކާ މީހުންގެ އަދަދުތައް އިތުރުވެފައިވާ މައްސަލަތައް ގިނަ އެވެ. އެކަމަކު މި އަހަރުގެ ތެރޭގައި ފިޔަވަޅު އަޅައިގެން ވިޔަސް އެ ފައިސާ ހޯދަން މީރާއިން ވަނީ ނިންމާފަ އެވެ. މި އަހަރަށް އާންމުކުރި މީރާގެ "ކޮމްޕްލަޔަންސް އިމްޕްރޫވްމަންޓް ޕްލޭން" ގައި އެންފޯސްމަންޓް އެކްޝަންތައް އަަޅާނެ ކަމަށް ބުނެފަ އެވެ.


Huriha Sarukaarakun ves Gaanoon asaasee ge 32 vana Maahdhaa dheke Inthiha ah Biruganey: Muhuthaz ހުރިހާ ސަރުކާރަކުންވެސް ގާނޫނު އަސާސީގެ 32 ވަނަ މާއްދާ ދެކެ އިންތިހާއަށް ބިރުގަނޭ: މުހުތާޒް – Huvadhoo News Huriha Sarukaarakun ves Gaanoon asaasee ge 32 vana Maahdhaa dheke Inthiha ah Biruganey: Muhuthaz Huvadhoo News\nހުރިހާ ސަރުކާރަކުންވެސް ގާނޫނު އަސާސީގެ 32 ވަނަ މާއްދާ ދެކެ އިންތިހާއަށް ބިރުގަނޭ: މުހުތާޒް\nހުރިހާ ސަރުކާރަކަށްވެސް ޤާނޫނު އަސާސީގެ 32 ވަނަ މާއްދާ ވަނީ ބޮޑު ބިރަކަށް ވެފައި ކަމަށް ކުރީގެ ޕްރޮސެކިއުޓަރ ޖެނެރަލް މުހުތާޒު މުހުސިން ވިދާޅުވެއްޖެއެވެ.\nމުހުތާޒު މިހެން ވިދާޅުވީ އިދިކޮޅު ކޯލިޝަނުން މާދަމާ މާލޭގައި ބާއްވާ “ނޭވާހޮޅިއަށް” ނަމުގައި ބޭއްވުމަށް ތައްޔާރުވަމުން އަންނަ ބޮޑު ހަރަކާތް ބާއްވަން ފުލުހުން ޖާގައެއް ނުދޭނެ ކަމަށް އަންގާފައި ވަނިކޮށެވެ.\nފުލުހުން ވަނީ މިހަރަކާތަކީ ނުރައްކާތެރި އަދި މާލޭގައި ކުށްކުރާ ގޭންގުތަކާއި ގުޅިގެން ހިންގާ ހަރަކާތެއްގެ ގޮތުގައި ތުހުމަތުކޮށް މިހަރަކާތް ބޭއްވުމަށް ޖާގަ ނުދޭނެކަމުގެ އިންޒާރުވެސް ވަނީ ދީފައެވެ.\nއެކަމާއި ގުޅިގެން ކުރީގެ ޕީޖީ މުހުތާޒު ކުރެއްވި ޓުވީޓެއްގައި ވިދާޅުވީ، ފެހި ޤާނޫނު އަސާސީގެ ދަށުން އައި ކޮންމެ ސަރުކާރަކަށްވެސް އޮތް އެންމެ ބޮޑު ބިރަކަށް ވެފައިވަނީ ޤާނޫނު އަސާސީގެ 32 ވަނަ މާއްދާކަމަށެވެ. އެމާއްދާގައި ބުނާ ގޮތަށް އެހައްގުގެ ބޭނުން ކުރުމަށް ފުރުސަތު ދިނުމަކީ އެއްވެސް ސަރުކާރަކަށް ކުރަން ފަސޭހަވި ކަމެއް ނޫންކަމަށް މުހުތާޒު ވިދާޅުވިއެވެ.\n“ފެހި ގާނޫނު އަސާސީއަށް އަމަލުކުރަންފެށިފަހުން ވެރިކަންކުރި ހުރިހާ ސަރުކާރަކުންވެސް ގާނޫނު އަސާސީގެ 32 ވަނަ މާއްދާ ދެކެ އިންތިހާއަށް ބިރުގަނޭ. ގައުމީ މަސްލަހަތަށްޓަކައި ހުރިހާ ފަރާތްތަކުންވެސް ސުލްހަވެރިކަމާއި ކެތްތެރިކަން އަދި ގާނޫނީ ބާރުވެރިކަން އިސްކުރުން ބުއްދިވެރި” މުހުތާޒް ވިދާޅުވިއެވެ.


India election ge fahu phase fashaifi\nއިންޑިއާ އިލެކްޝަންގެ ފަހު ފޭސް ފަށައިފި\nއިންޑިއާ އިންތިހާބުގެ ހަތްވަނަ ފޭސްގައި ވޯޓުލަނީ: ވޯޓުގެ ނަތީޖާ މިމަހު 23ގައި އިއުލާން ކުރާނެ\nދުނިޔޭގެ އެންމެ ބޮޑު ޑިމޮކްރަސީގެ އެންމެ ބޮޑު އިންތިހާބުގެ ފަހު ފިޔަވަހީގެ ވޯޓުލުން އިންޑިއާގައި އެބަ ކުރިއަށް ދެއެވެ. ހަ ހަފްތާއަށް ދިގު ދެމިގެމެން ދިޔަ އިންތިހާބުގެ ނަތީޖާ ފާޅުކުރުން އޮންނާނީ މި މަހުގެ 23 ވަނަ ދުވަހު އެވެ.\nފަހު ފިޔަވަހީގެ ވޯޓުލުން ހަތް ސްޓޭޓެއްގެ 59 ދާއިރާއެއްގައި ކުރިއަށް ދާއިރު މިބުރުގައި 100 މިލިއަނަށް ވުރެ ގިނަ މީހުންނަށް ވޯޓުލުމުގެ ހައްގު ލިބިފައި ވެއެވެ. މިފަހަރު ވޯޓުލާ ދާއިރާތަކުގެ ތެރޭގައި މިހާރުގެ ބޮޑުވަޒީރު ނަރެންދުރަ މޯދީގެ ދާއިރާ ވަރަނާސީ އާއި ސިޔާސީ ގޮންޖެހުންތައް ގިނަ އުއްތަރު ޕްރަދޭޝް ހިމެނެ އެވެ.\nއަލްޖަޒީރާގެ ރިޕޯޓަރު ސުހޭލް ރަހްމާން ވަރަނާސީއިން ކުރި ރިޕޯޓުގައި ބުނެފައިވާގޮތުން މިފަހަރު މޯދީގެ ޕާޓީ ބާރަތިޔާ ޖަނަތާ ޕާޓީ (ބީޖޭޕީ)ގެ އެޖެންޑާގައި ހިމަނާފައިވަނީ ގައުމީ ސަލާމަތެވެ.\nއަދި އިދިކޮޅު ކޮންގްރެސް ޕާޓީއިން އެޖެންޑާގައި މިހާރު އިންޑިއާގެ ގިނަ ރައްޔިތުން ބޭނުންވެފައިވާާ ސިއްހަތާއި ތައުލީމާއި ތަރައްގީ ހިމަނާފައި ވެއެވެ.\n"ޕޫލްވާމާ އަށް ދިން ހަމަލާގެ ސަބަބުން ގައުމީ ސަލާމަތް ވަނީ ވަރަށް މުހިންމު ވެފަ. ނަމަވެސް އަޅުގަނޑު ވާހަކަ ދެއްކެވި އާންމުންނާއި ސިޔާސީ މާހިރުން ފާހަގަކޮށްފައިވާ ގޮތުގައި އަސްލު މައްސަލަތަކާމެދު މޯދީގެ އެޖެންޑާގައި ވާހަކަ ދެކެވިފައެއް ނުވޭ. އަދި ވޭތުވި ފަސް އަހަރު ތެރޭ ކޮށްދީފައިވާ ކަންތަކުގެ ވާހަކަ މޯދީގެ ސަރުކާރުން ދައްކަން ފަސްޖެހޭ އިރު އެކަމުގެ ބޭނުން ކޮށްގެން އިދިކޮޅު ފަރާތްތަކުން ސަރުކާރުގެ އަގު ވަނީ ވައްޓާލާފަ" ސުހޭލް ރަހްމާން ރިޕޯޓުކުރި އެވެ.\nއިދިކޮޅު ކޮންގްރެސް ޕާޓީއާއި އެހެނިހެން ޕާޓިތަކުން ބީޖޭޕީއަށް ގޮންޖަހާފައިވާ އެންމެ ބޮޑު އެއް ކަމަކީ މޯދީގެ ސަރުކާރުގައި ވަޒީފާގެ ދަތިކަމާއި ދަނޑުގޮވާން ކުރާ މީހުންގެ މުދާ ބޮޑުއަގުގައި ނުވިއްކޭ މައްސަލަ އެވެ. މޯދީގެ ބޮޑެތި ޕްރޮޖެކްޓުތައް ފެއިލްވެފައިވާ ކަމަށް ވެސް ރަހްމާންގެ ރިޕޯޓުގައި ވެއެވެ.\nއިންޑިއާ އިންތިހާބުގެ ފުރަތަމަ ހަ ބުރުގައި 66 ޕަސެންޓް މީހުން ވޯޓުލާފައިވާއިރު އެ އަދަދަކީ2014 ވަނަ އަހަރު ވޯޓުލާން ނިކުތް 58 ޕަސެންޓަށް ވުރެ މަތީ އަދަދެކެވެ.\nބޮޑެތި މީޑިއާތަކުން ނަގާފައިވާ އިލެކްޝަންގެ ޕޮލްތަކުން ފެންނަ ގޮތުގައި އިންތިހާބުގައި ވާދަކުރި އެއްވެސް ޕާޓީއަކަށް މިފަހަރު މެޖޯރިޓީ ލިބުމަކީ ފަސޭހަކަމަކަށް ނުވާނެ އެވެ. އަދި ކޮންމެ ޕާޓީއެއް ހޮވުނު ނަމަވެސް އެހެން ޕާޓީތަކުގެ އެހީއާއި ނުލާ މެޖޯރިޓީ ސަރުކާރެއް ގާއިމެއް ނުކުރެވޭނެ އެވެ.


Apple ge kureege iPhone thah "maraalee"\nއެޕަލްއިން ކުރީގެ އައިފޯނުތައް "މަރާލީ"\nއެޕަލްގެ ސީނިއާ ވައިސް ޕްރެޒިޑެންޓް އޮފް މާކެޓިން އޮފް ވޯލްޑަވައިޑް، ފިލް ޝިލާ: އައިފޯން އެކްސް އާރް ތައާރަފުކޮށްދެނީ -- | ފޮޓޯ: އެޕަލް\nއެޕަލް ކުންފުނިން އެމީހުންގެ އާ އައިފޯނުތައް ތައާރަފުކުރީ މިދިޔަ ބުދަ ދުވަހު އެވެ. އެޕަލްއިން ވަނީ މުޅިން އާ ތިން އައިފޯނެއް ބާޒާރަށް ނެރެ ދައްކާލައިފަ އެވެ. އެއީ އައިފޯން ޓެން އެސް އާއި އައިފޯން ޓެން މެކްސް އަދި އައިފޯން ޓެން އާރް އެވެ. މި ފޯނުތަކުގެ އަގާއި ބާޒާރަށް ނިކުންނާނެ ތާރީހުވެސް ވަނީ އިއުލާނުކޮށްފަ އެވެ.\nއާ ފޯނުތައް އިއުލާނުކުރުމާއެކު އެޕަލްއިން ވަނީ އެމީހުންގެ ކުރީގެ ހަތަރު ފޯނެއް ވެބްސައިޓުން ނަގާފަ އެވެ. އެއީ އައިފޯން ސިކްސް، އައިފޯން ސިކްސް އެސް، އައިފޯން އެސް އީ އަދި އައިފޯން ޓެން އެވެ. ވެބްސައިޓު މެދުވެރިކޮށް އެ ފޯނުތައް ވިއްކުން މިހާރު އެމީހުން ވަނީ ހުއްޓާލާފަ އެވެ.\nއައިފޯން ސިކްސް އެސް ފޯނުތައް ވެބްސައިޓް މެދުވެރިކޮށް ވިއްކުން ހުއްޓާލަފާނެ ކަމަށް މީގެ ކުރިން ހީކުރެވުނު ނަމަވެސް، އައިފޯން އެސް އީ އާއި އައިފޯން ޓެން ފޯނުތައް ވެބްސައިޓް މެދުވެރިކޮށް ވިއްކުން ހުއްޓާލުންވީ ހައިރާންކުރަނިވި ކަމަކަށެވެ.\nއެޕަލްގެ ވެބްސައިޓުން ވިއްކުން ހުއްޓާލި އައިފޯން ސިކްސް، އައިފޯން ސިކްސް އެސް، އައިފޯން އެސް އީ އަދި އައިފޯން ޓެން އާއެކު އައިފޯން ސެވަން --\nއެއީ އައިފޯން އެސް އީ އަކީ ކަސްޓަމަރުންގެ މެދުގައި މަގުބޫލު ފޯނަކަށްވެފައި ވަރަށް އަގުހެޔޮކޮށް ވިއްކަމުން އައި ފޯނަކަށްވުމުންނެވެ. އަދި މިދިޔަ އަހަރު އެ ފޯނުގެ ސްޓޯރޭޖު ބޮޑުކުރުމަށްފަހު އެޕަލްއިން ވަނީ އާ ފޯނެއްވެސް ތައާރަފުކޮށްފަ އެވެ. އެ ފޯނު ވިއްކަމުން އައީ 350 ޑޮލަރަށެވެ.\nއައިފޯން ޓެން އަކީ މިދިޔަ އަހަރު ތައާރަފުކުރި ފޯނަކަށްވެފައި އެހާއި އަވަހަށް ވެބްސައިޓް މެދުވެރިކޮށް ވިއްކުން ހުއްޓާލުން މިއީ އަދި އާ ކަމެކެވެ. އަލަށް ތައާރަފުކުރާ ފޯނެއް އަހަރެއްގެ ތެރޭގައި އެޕަލްގެ ވެބްސައިޓް މެދުވެރިކޮށް ވިއްކުން މީގެ ކުރިން ހުއްޓާލާފައެއް ނުވެ އެވެ.\nއައިފޯން ޓެން އަކީވެސް ބޮޑު ތަރުހީބެއް ލިބުނު، ވިޔަފާރީ ރަނގަޅު ފޯނެކެވެ. އެކަމަކު މިފަހަރު އަލަށް ތައާރަފުކުރި އައިފޯން ޓެން އެސްގެ އަގު އުޅެނީ ހަމަ އައިފޯން ޓެންއާއި އެއް އަގެއްގަ އެވެ. އެއީ 999 ޑޮލަރެވެ. އެކަމަކު އާ ފޯނުގައި ޓެންއަށް ވުރެ ފޯނުގެ ފީޗާތައް ރަނގަޅުވެފައި މޮޅެވެ.\nމި ފޯނުތައް ވިއްކުން ހުއްޓާލުމާއެކު އެޕަލްގެ ވެބްސައިޓުން ދެން ހެޑްފޯން ޖެކް ހުންނަ އެއްވެސް އައިފޯނެއް ނުވިއްކާނެ އެވެ. ހެޑްފޯން ޖެކް ނުލާއި އައިފޯނު ނެރެން ފެށީ 2016 ވަނަ އަހަރު އެވެ. އެއީ އައިފޯން ސެވަން އިން ފަށައިގެންނެވެ. އެ ފޯނުތަކުގައި ބޭނުންކުރަނީ ވަޔަލެސް ހެޑްސެޓެކެވެ.


މި އޮފީހަށް ބޭނުންވާ ބައެއް ތަކެތި ވިއްކާނެ ފަރާތެއް ހޯދުން\nމި އޮފީހަށް ބޭނުންވާ، މި އިޢުލާނާއެކުގައިވާ ތަކެތި ވިއްކާނެ ފަރާތެއް ހޯދުމަށް4އޮކްޓޫބަރު 2021 ގައި ކުރި، މި އޮފީހުގެ ނަންބަރު (IUL)1-CSO(FM)/1/2021/83 އިޢުލާނާ ގުޅިގެން، އަންދާސީހިސާބު ހުށަހެޅުމަށް ތިން ފަރާތުން ޙާޟިރުވެފައިނުވާތީ، އެ އިޢުލާނު ބާޠިލުކޮށް އަލުން އިޢުލާނު ކުރަމެވެ.\nމި ކަމަށް އެދޭ ފަރާތްތަކުން ބީލަމުގައި ރަޖިސްޓަރީވުމަށް، 2021 އޮކްޓޫބަރު 21 ވާ ބުރާސްފަތި ދުވަހުގެ 10:30 ގެ ކުރިން މި އިޢުލާނުގައިވާ މެއިލް އެޑްރެހަށް ތިރީގައިވާ މަޢުލޫމާތާއެކު މެއިލް ކުރުން އެދެމެވެ. މަޢުލޫމާތު ފުރިހަމަ ނުވާ އަދި މުއްދަތު ހަމަވުމުގެ ފަހުން، ރަޖިސްޓަރީވާ ފަރާތްތަކަށް ބީލަމުގައި ބައިވެރި ނުވެވޭނެ ވާހަކަ ދަންނަވަމެވެ.\nބީލަމުގައި ރަޖިސްޓަރީ ވުމަށާއި މަޢުލޫމާތު ސާފުކުރުމަށް [email protected] އަށް މެއިލްކުރުން އެދެމެވެ.\nވީމާ، މިކަމަށް ޝައުޤުވެރިވާ ފަރާތްތަކުން، 2021 އޮކްޓޫބަރު 21 ވާ ބުރާސްފަތި ދުވަހުގެ 10:30 ގެ ކުރިން ބީލަމުގައި ރަޖިސްޓަރީ ވުމަށްފަހު، 2021 އޮކްޓޫބަރު 26 ވާ އަންގާރަ ދުވަހުގެ 10:30 އަށް މި އޮފީހަށް އަންދާސީހިސާބު ހުށަހެޅުން އެދެމެވެ. ބީލަމާ ގުޅޭ މަޢުލޫމާތު ކަރުދާސްތައް މި އިޢުލާނާއެކު ހިމަނާފައިވާނެއެވެ.\nޕަބްލިޝްކުރި ގަޑި: 12:33\nސުންގަޑި: 21 އޮކްޓޫބަރު 2021 10:30\n- ބީލަން މަޢުލޫމާތު ކަރުދާސް\n- ބޭނުންވާ ތަކެތީގެ ތަފުޞީލު


Hulhumale ge2vana fiyavassah 200 rf ah pickup dhathuru koddhey meeheh! | Mihaaru\nވިޔަފާރި / ޕިކަޕް ޑްރައިވަރުން\nހުޅުމާލޭގެ ދެވަނަ ފިޔަވައްސަށް 200ރ. އަށް ޕިކަޕް ދަތުރުކޮށްދޭ މީހެއް!\nއޭނާ ބުނަނީ ބޮޑު އަގުގައި ދަތުރުކޮށްދިން އިރު ދުވާލަކު 1،500ރ. ލިބުނަސް، އަގުހެޔޮކޮށްލުމުން މިހާރު ދުވާލަކު 2،500ރ. ލިބޭ ކަމަށް.\nޝާހު ހުޅުމާލެ ދެވަނަ ފިޔަވަހީގައި ޕިކަޕް ކައިރީގައި މަޑުކޮށްލައިގެން. ދުވާލަކު ވިއްސަކަށް ދަތުރު އޭނާ ކުރޭ--\n27 ސެޕްޓެމްބަރ 2021 - 14:17\nހުޅުމާލެ ދެވަނަ ފިޔަވަހީގައި ފްލެޓްތަކުގެ އެތެރޭގެ މަސައްކަތް ކުރާއިރު، އެ ސަރަހައްދަށް ދަތުރުކުރާ ޕިކަޕް ދަތުރުތަކުގެ އަގުބޮޑުވެ އާންމުންގެ ޝަކުވާ ބޮޑުވެފައި އޮއްވައި، މީހަކު އޭނާގެ ޕިކަޕްގައި 200ރ. އަށް ދަތުރެއް ކޮށްދޭން ފަށައިފި އެވެ.\nއާންމު ގޮތެއްގައި ކުޑަ ޕިކަޕަކުން 300ރ. އާއި 400ރ. އާ ދެމެދުގެ އަގެއް ނަގާ އިރު ބޮޑު ޕިކަޕަކުން 600ރ. އާއި 700ރ. އާ ދެމެދުގެ އަގެއް ނަގަ އެވެ. މި އަގުތައް މިހެން ހުއްޓާ، ކޮޅަކަށް 200ރ. ގެ މަގުން ކުޑަ ޕިކަޕެއްގައި ދަތުރުކޮށްދޭން ފެށުމުން ޝާހުލް ޔަހްޔާ (ޝާހް) އަށް ވަނީ އާންމުންގެ ތައުރީފު އޮހެން ފަށައިފަ އެވެ.\nމާލެ އަށް އުފަން، 30 އަހަރުގެ ޝާހު ބުނީ ހިޔާ ފްލެޓްތަކުގައި އުޅޭ މީހުންނަށް ތަކެތި އުފުލައިދޭން ނިންމީ އެ މީހުންނަށް ކޮންމެވެސް ވަރެއްގެ އެހީއެއް ވެދިނުމުގެ ބޭނުމުގައި ކަމަށެވެ. މިހާރު ދަތުރުތައް އެ އަގުގައި ފެށުމުން ގިނަ ބަޔަކު އޭނާއަށް ގުޅަ އެވެ.\n"ވަރަށް ގިނަ މީހުން ގުޅާ. ކުރިން 1،500ރ. ދުވާލެއްގެ މައްޗަށް އެންމެ ގިނަވެގެން ޖެހޭނީ. މިހާރު 2،500ރ. ވެސް ދުވާލެއްގެ މައްޗަށް ޖެހޭ."\nހިޔާ މަޝްރޫއުގެ ދަށުން ހުޅުމާލޭގައި އިމާރާތްކޮށްފައިވާ ފްލެޓްތައް.-- ފޮޓޯ: އަހުމަދު އަވްޝަން/ މިހާރު\nއޭނާ މިހާރު ދުވާލެއްގެ މައްޗަށް ވިއްސަކަށް ދަތުރުކުރަން ޖެހެ އެވެ. މީހުން ގުޅާ ވަރަށް ދަތުރުތައް ނުކުރެވިގެން ޕިކަޕް ދުއްވާ އެހެން ބައެއް މީހުންގެ އެހީތެރިކަން ވެސް މިހާރު އޭނާ ހޯދަ އެވެ. ޝާހުގެ ޕިކަޕަށް އޮތް ޑިމާންޑް ފެނި އޭނާ ދެ އެކުވެރިން ވެސް މިހާރު ހަމަ އެ އަގުގައި ދެވަނަ ފިޔަވައްސަށް ޕިކަޕް ދަތުރުކޮށްދެ އެވެ.\n"އާންމުކޮށް އަޅުގަނޑު ޕިކަޕަށް އަރަނީ ހެނދުނު. ރޭގަނޑަށް ދެން ދަތުރުތައް ހުއްޓާލަން. އެކަމަކު މިހާރު ދަންވަރު ވެސް ދަތުރުކޮށްދޭން ޖެހޭ. ރޭ ވެސް ދަތުރުތައް ކޮށް ނިމުނީ މެންދަމު 3:00 ހާ އިރު،" އޭނާ ބުންޏެވެ.\nއޭނާ ޕިކަޕް ދުއްވަން ފެށީ މީގެ ހަ މަސް ކުރިންނެވެ. އޭގެ ކުރިން އޭނާ އަކީ މާލޭގައި މޯބައިލް ފިހާރައެއް ހިންގި މީހެކެވެ. ކޮވިޑާ ގުޅިގެން ވިޔަފާރި ބަނގުރޫޓްވުމުން ކުރިން ގަނެފައި އޮތް ޕިކަޕެއް ދުއްވަން ފެށީ އެވެ.\nކުޑަ އަގެއްގައި ހިޔާ ފްލެޓްތަކަށް ތަކެތި އުފުލާ ދޭތީ ގިނަ ބަޔަކު ސޯޝަލް މީޑިއާގައި ވެސް ޝާހަށް ވަރަށް ތައުރީފްކުރި އެވެ. ގިނަ ބަޔަކު މިކަން ދެކެނީ އޭނާ ކޮށްދޭ ވަރަށް ވެސް ހެޔޮ ކަމެއްގެ ގޮތުގަ އެވެ.\n"ހީވެސް ނުކުރަން އެހާ ގިނަ ބައެއްގެ ސަމާލުކަން ލިބޭނެ ކަމަކަށް. ވަރަށް އުފާވޭ ގިނަ ބަޔަކު މިކަން ބަލައިގަތީމަ،" އޭނާ ބުންޏެވެ.\nއޭނާ ބުނީ ކުރިއަށް އޮތްތަނުގައި ވެސް ދެވަނަ ފިޔަވައްސަށް ދަތުރު ކުރާނީ މި އަގުގައި ކަމަށެވެ.\nހުޅުމާލެ ހުޅުމާލޭ ދެ ވަނަ ފިޔަވަހި ޕިކަޕް ޑްރައިވަރުން\n41 ކޮމެންޓް, 38 ރިއެކްޝަންސް\nކެރެލާ މީހަކާ ވައްތަރީ. މިއީ ދިވެއްސެއްތަ؟\nއިންޑިޔާގެ ކެރެލާގަ ކުރޮޅި ދުއްވަން ތިބޭ މީނައާއި ވަރަށް ވައްތަރު މީހުން.\nމުދާކޮލު އެޕާޓްމަންޓަށް އަރުވާދޭން ކިޔާ އަގުތަކޯ…..\nމީނަ ބައްޕަ އެއީ އިންޑިޔާ ރައްޔިތެއް.އެހެންވީމަ އިންޑިޔާއަށް އުފަންވި ދިވެހި ކުދިންވެސް ވާނީ އިންޑިޔާ މީހުންނަށް ދޯ.އެފްބީގަ ދިވެހިރައްޔަތުންނާ ޒުވާބުކުރަން މީނަ ލަދެއް ވެސް ނުގަނޭ.\nނޫނޭ ވާ ހަމަ ސާބަސް.. ހެޔޮކަމެއް ނުކޮށްދޭ ތާ ހެޔޮ ބަހެއްވެސް ނުބުނާތި..ތި ތިބެނީ މުސްލިމުން\n@ހުސްނުބާނޫ އަށް ތިފެނުނީ މަގޭ ކޮމެންޓް އެކަނި ދޯ؟؟. މުޅި ނޫހުގެ %90 ކޮމެންޓް އެއީ ކޮންމެވެސް މީހަކަށް މަލާމަތުގެ ބަސް ރައްދުވާގޮތަށް ލިޔެފަ ހުރި ކޮމެންޓްސް.އަހަރެންނަށް ކުރެވުނު ކުށަށް އަހަރެން މާފަށް އެދެން.ސޮރީ @ހުސްނުބާނޫ\nމީނާޔައް ރަނގަޅު ހަދިޔާއެއްދީބަލަ،. ކޮބާތަ ހިޔާފުލެޓު ލަކީޑުރޯ ކިޔައިގެން އިސްތިހާރުކުރާ ވެލިގާ ހާޑުވެޔާ، ސޮނީ. ޙާޑުވެޔާ ޔެއިންބޯ ފާނިޗާ، ވިލާ ސިމެންތި ކުންފުނި. ޢެމީހާ އެދޭ ހިދުމަތުގެ އަގުވަޒަންކޮއްބަލަ، ތި ކުންފުނިތައް މުއްސަންދިކޮއް ވިއްކާ މުދާތައް އެމީހާ ހެޔޮއަގުގަ އެ އުފުލައިދެނީ\nމާލެއިން ފޭސްދޭކަށް ދަތުރެއްކުރަން ދޮޅުގަޑިއިރުހޭދަވާއިރު 12 ދަތުރުކޮށްގެން 2400ރ ލިބޭނީ ދުވާލަކަށް މިވަރަށްދަތުރުކުރެވޭނަމަ 72000ރ މަހަކަށްލިބޭނެ ދަތުރުލިބިދާނެ އެކަމަކުއެވަރަށް ކުރެވިދާނެކަމަށްގަބޫލްނުކުރެވޭ ވެމްކޯގެ އެހާބައިވަރު ވެހިކަލް އޮއްނައިރުވެސް އަގުހެޔޮކޮށް ކުނިއުކާތީ ތިންހަތަރުދުވަހުން ވެސް ނާދެވޭ\nދޮޅު ގަޑިއިރު ހޭދައެއްނުވޭ.\n3325050 ގެ ފިކަފް ތަކުން މިހާރުވެސް ހުޅުމާލެއަށް ދަތުރު ކޮށްދޭ 150ރ އަށް. ދަތުރު ކޮށްފަ ހުރި ބިލުތައްވެސް ދަށްކަދީފާނަށް.\nހުޅުމާލެއަށް އަދި ހުޅުމާލެ ފޭސް2އެއީ މުޅިން2ތަނެއް، ފޭސް2އަށް -/150 އަށް ދަތުރެއް ކޮށްދޭތޯ؟\nމިއީ ސީދާ ގަވާއިދާ ހިލާފަށް މިކަންކުރާމީހެއް. ޢެހެންވެ ޕިކަޕްގެ ނަންބަރ ނުޖެހީ. ޢުފަންވީ މާލެއަށްށޯ. ޢުފަންވެދާނެ ކޮންމެތާކަށްވެސް. ޙެޔޮނުވާނެ އަމިއްލައެދުމަށް މިފަދަ ކަންކަން އިސްތިހާރުކޮށްދޭން.\n200ރ ރޭޓުން ދަތުރު ކޮއްގެން 2500 ދޯ.. ހުރިހާ ވެހިކަލް މިރޭޓް ގަ ކުރާނަމަ ބޮލަކަށް ނުލިބޭން އެވަރެއް... މި ރޮކެޓް ސައިންސް އެއްނޫން.. އެކަމަކުވެސް ގިނަ މީހުން ވިސްނާނީ އެއްފަޅިން. ހެހެ!\nމާލެއިން ފޭސް2އަށް 200 އަދި އެނބުރި މާލެ އަންނައިރު ދަތުރެއް ކޮށްފިއްޔާ އަނެއްކާ 200. ދެން ކީއްވެ 2500 ނުލިބޭނީ؟\nސަތޭކަ ޕަސެންޓް އިންޑިޔާ ރަތްޔިތެއް ސާހުލް އަކީ\nއިންޑިއާ ރައްޔިތެއްތޯ ބަންގްޅަދޭޝް ރައްޔިތެއްތޯ މުހިއްމެއްނޫން، އެހެންމީހުންވެސް ޕިކަޕް ދުއްވާ އުސޫލުން ދައުލަތަށް ދައްކަންޖެހޭ ފައިސާއެއް ދައްކައިގެން ހަމަތަކުގެ މަތިން ޕިކަޕް ދުއްވަނީ، އަގުބޮޑުކޮށް ދަތުރުތައްކުރާ ޑްރައިވަރުން މިހާރު ތިބޭނީ ވަރަށް ދަތްބާރުވެފަ،\nހަބަރެއްލިޔާއިރު ހެޔޮދޯ އޭގައި ހިމަނާ މައުލޫމާތު ސައްހަނޫނަސް\nއެއޮތީ މާލެއަށް އުފަން މީހެކޭ ލިޔެފަ އާޓިކަލްގަ! ކަލޭވީނުން އިހަށް އަސާސީ ތައުލީމު ކިލާހަށް ދާން!


Uthuru Korea aaeku dhevana summit eh baahvaanethanehge mashvaraa kuranee\nޖޫން 12 ވަނަ ދުވަހު ސިންގަޕޫރުގައި ބޭއްވުނު ތާރީހީ ސަމިޓުގެ ތެރެއިން ޓްރަމްޕް އަދި ކިމް. --\nވޮޝިންގްޓަން (ޖެނުއަރީ 7) - އުތުރު ކޮރެއާ އާއެކު ދެވަނަ ސަމިޓެއް ބާއްވާނެތަނަކާއި ގުޅޭގޮތުން އެގައުމާއެކު މަޝްވަރާ ކުރެވެމުންދާކަމަށް އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެ އެވެ.\nޓްރަމްޕް ވަނީ މިދިޔަ ޖޫން މަހު އުތުރު ކޮރެއާގެ ލީޑަރުން ކިމް ޖޮންގް އުން އާއެކު ސިންގަޕޫރުގައި ބައްދަލުކުރައްވައިފަ އެވެ. އެ ތާރީހީ ސަމިޓުގައި، ކޮރެއާ ސަރަހައްދަކީ ނިއުކުލިއާ ހަތިޔާރުނެތް ސަރަހައްދަކަށް ހެދުމަށް ދެ ލީޑަރުން އެއްބަސްވި ނަމަވެސް، މިހާތަނަށް އެ މަސައްކަތަށް މާބޮޑު ކުރިއެރުންތަކެއް ލިބިފައެއްނުވެ އެވެ.\nމިދިޔަ ހަފްތާގައި ކިމްގެ "ވަރަށް އުއްމީދީ" ސިޓީފުޅެއް ލިބިފައިވާކަމަށް ޓްރަމްޕް ވިދާޅުވި ނަމަވެސް، އޭގެ އެއްވެސް ތަފްސީލެއް ހާމަކުރައްވައިފައެއް ނުވެ އެވެ.\n"ބައްދަލުވުމެއް ބާއްވާނެތަނެއް ކަނޑައެޅުމުގެ މަޝްވަރާތައް ދަނީ ކުރެވުމުން،" އެމެރިކާގެ ނޫސްވެރިންނަށް ޓްރަމްޕް ވިދާޅުވި އެވެ.\n"އެހާ ދުރުނޫން މުސްތަގުބަލެއްގައި ބައްދަލުވުން ބާއްވާނެ ތާރީހެއް އިއުލާނުކުރެވިގެންދާނެ،" ދެ ގައުމުން ވެސް ދެވަނަ ސަމިޓެއް ބާއްވަން ބޭނުންވާކަމަށް ހާމަކުރައްވަމުން ޓްރަމްޕް ވިދާޅުވި އެވެ.


DDPL: Foakaidhoo aai Victory ahves point eh - Vaguthu\nފޯކައިދުއާއި ވިކްޓަރީއަށްވެސް ޕޮއިންޓެއް\nފޯކައިދުއާއި ވިކްޓަރީ މިއަދު ކުޅުނު މެޗުގެ ތެރެއިން --- ފޮޓޯ/ އެފްއޭއެމް\nދިރާގު ދިވެހި ޕްރިމިއާ ލީގުގެ ދެވަނަ ބުރުގައި މިއަދު ށ. ފޯކައިދުއާއި ވިކްޓަރީ ސްޕޯޓްސް ކްލަބު ވާދަކުރި މެޗު އެއްވަރުވެގެން ނިމިއްޖެއެވެ.\nގައުމީ ފުޓުބޯޅަ ދަނޑުގައި މިއަދު ކުޅުނު މެޗު އެއްވަރުވީ 0-0ގެ ނަތީޖާއަކުންނެވެ.\nމިއަދުގެ މެޗަކީ ފޯކައިދުއަށް ތާވަލުގައި ވިކްޓަރީ ފަހަތަށް ޖައްސާލަން ލިބުނު ރަނގަޅު ފުރުސަތެކެވެ. އެހެން ނަމަވެސް، މެޗުން ޕޮއިންޓެއް ލިބި، ފޯކައިދޫ އޮތީ 11 މެޗުން ނުވަ ޕޮއިންޓާއެކު ހަތްވަނައިގައެވެ. ވިކްޓަރީއަށް 11 މެޗުން 10 ޕޮއިންޓް ލިބިފައިވާ އިރު، އެޓީމު އޮތީ ހަވަނައިގައެވެ.\nމިއަދުގެ މެޗުގެ ފުރަތަމަ ހާފްގައި ގިނަ ހަމަލާތަކެއް ނުފެނެއެވެ. ހާއްސަކޮށް ދެޓީމުގެ ފަރާތުންވެސް ފެނުނީ ދާދި ހަމަހަމަ ކުޅުމެކެވެ. މެދުތެރެއިން ގިނަ ވަގުތު ބޯޅަ ގެންގުޅެފައިވާ އިރު، ދެޓީމަށްވެސް ހާފް ނިމެން ދަނިކޮށް ފުރުސަތެއް ލިބިފައިވެއެވެ.\nވިކްޓަރީގެ ކުރިއަށް ކުޅެމުންދިޔަ ޒުވާން ފޯވަޑް ހާޒިމް ފައުޒީ ހުސްކޮށް އޭރިއާ ތެރެއަށް ވަދެ ފޮނުވާލި ހަމަލާ ދިޔައީ ބޭރަށެވެ އަނެއްކޮޅުން ފޯކައިދުއަށް މިހާތަނަށް މޮޅު ކުޅުމެއް ދައްކަމުން އަންނަ މުހައްމަދު ޖައިލަމް (އޮގީ) ފޮނުވާލި ހަމަލާ ގޯލްގެ މަތީ ދަނޑިއަށް އަމާޒުވީ ވިކްޓަރީގެ ގޯލްކީޕަރު މުހައްމަދު އިމްރާން އަތުގައި ޖެހިފައެވެ.\nދެވަނަ ހާފް ފެނުނީ ދެޓީމަށްވެސް ފުރުސަތުތަކެއް ލިބިގެންދިޔަ ހާފެއްގެ ގޮތުގައެވެ. ހާފް ފެށިގެން މާ ގިނައިރެއް ނުވެ، ފޯކައިދޫގެ ބިދޭސީ ކުޅުންތެރިޔާ ހަލީލް ޖަމާލްއަށް ފަހި ފުރުސަތެއް ލިބުނެވެ. އޭރިއާ ތެރޭގައި ހުރެ އޭނާ ބޮލުން ފޮނުވާލި ހަމަލާ މަތަކުރީ ވިކްޓަރީގެ ގޯލްކީޕަރު އިމްރާނެވެ.\nއަނެއްކޮޅުން ދެވަނަ ހާފްގައި ވިކްޓަރީއަށްވެސް ގޯލް ޖަހާނެގިނަ ފުރުސަތުތަކެއް ލިބި ވަނީ ބޭކާރުވެފައެވެ. މެޗުގެ 61 ވަނަ މިނެޓުގައި އަރިމަތިން މިރާހު ނަގައިދިން ހުރަސް، އޭރިއާ ތެރޭގައި ހުރި ރިޒުވާނަށް ލިބުނު ނަމަވެސް، އޭނާއަށް އެންމެ ރަނގަޅަށް ބޯޅަ ގޯލަށް ފޮނުވާލެވޭ ގޮތެއް ނުވިއެވެ.\nއޭގެ 10 މިނެޓްފަހުން ވިކްޓަރީގެ ބޭންޑް އަޅައިގެން ކުޅުނު އަހުމަދު ރަޝީދު (އަންމަޑޭ) އޭރިއާ ތެރެއަށް ވަދެ ފޮނުވާލަން މަސައްކަތް ކުރި ބޯޅަ ފޯކައިދޫގެ ގޯލްކީޕަރު ސާގިބު ހަނީފް މަތަކުރި އިރު، މެޗު ނިމެން ދަނިކޮށް މިރާހު ފޮނުވާލި ހަމަލާވެސް މަތަކޮށް، ފޯކައިދުއަށް ޕޮއިންޓެއް ސަލާމަތް ކޮށްދިނީ ސާގިބް ހަނީފެވެ.\nމެޗުގެ ފަހު 10 މިނެޓް ތެރޭގައި ފޯކައިދޫގެ ހަލީލް ނަގައިދިން ހުރަހަކުން އަހުމަދު މުހައްމަދަށްވެސް ރަނގަޅު ފުރުސަތެއް ލިބުނެވެ. އޭނާގެ ހަމަލާ ދިފާއުކުރީ ގޯލްކީޕަރު އިމްރާނެވެ.\nލީގުގައި ފޯރިގަދަ މެޗެއް މިރޭ އޮންނާނެއެވެ. 9:00ގައި އޮންނަ މެޗުގައި ވާދަކުރާނީ އެއްވަނައިގައި އޮތް ޓީސީ ސްޕޯޓްސް ކްލަބާއި، ހަތަރުވަނައިގައި އޮތް ނިއު ރޭޑިއަންޓް ސްޕޯޓްސް ކްލަބެވެ.


Dhivehi Raajje AIDS ge Nurakkaluge Thereyga | Dhiislam\nއައްޝައިޚް މުޙައްމަދު ޝާފިއު ބިން އަބްދުލްޣަފޫރު ޑިސެމްބަރ 1, 2018\nމިއީ 1 ޑިސެމްބަރ 2010 ގައި ދިއިސްލާމްގައި ޝާއިއުކޮށްފައިވާ ލިޔުމެކެވެ.\nމިފަދަ އިސްވެރިން މުސްލިމަކަށް ވެ ހުންނަވައި ދައްކާފައިވާ މިފަދަ ތާކުންތާކު ނުޖެހޭ ވާހަކަތަކާމެދު ހައިރާންވެ އަންތަރީސް ވާވަރު ވެއެވެ. ދިވެހި ޒުވާނުން ޖިންސީ ގުޅުން ހިންގަނީ ރައްކާތެރިކަމުގެ އެއްވެސް ފިޔަވަޅެއް (ހުރަސް ފަދަ އެއްޗެއް ބޭނުން ނުކޮށް) ކަމަށާއި އަދި ފުރަގަސް ފަރާތްވެސް ބޭނުންކޮށްގެން ޖިންސީ ގުޅުން ހިންގާ ކަމުގައި ބުނުމުން ދޭހަވަނީ އެކުދީން ޒިނޭކުރާތީ މިމީހުން ކަންބޮޑު ނުވާކަމުގައެވެ. އޭގެ ބަދަލުގައި އޭނާ ކަންބޮޑުވަނީ އެކުދީން ޒިނޭކުރާއިރު ރައްކާތެރިކަމުގެ ވަޞީލަތެއް ބޭނުން ނުކުރާތީއެވެ. ވިސްނާލައްވާށެވެ. ފާޅުގައި ސީދާގޮތުން ޒިނޭކުރުމަށް ހިތްވަރު ދެނީއެވެ. އަޅުގަނޑުމެންގެ އިސްލާމީ މުޖްތަމަޢު ހަލާކުވާ މައިގަނޑު އެއްސަބަބަކީ އެއީއެވެ. ހުޅަނގުގެ ޕްރޮޕެގެންޑާގެ ދަށުން މިފަދަ ޙަރާމްކަންތައްތައް "ރައްކާތެރި ގޮތުގައި" ކުރުމަށް ދަޢުވަތު ދޭތީއެވެ.\nﷲ އަށް ޓަކައި ބިރުވެތިވެ ތިޔަފަދަ ވާހަކަތައް ނުދެއްކުމަށް ގޮވާލަމެވެ. ޒިނޭކުރާ އިރު ހުރަސް ބޭނުންކުރަން ބުނުމުގެ ބަދަލުގައި އެއީ ދީނުގައި ޙަރާމްކަމެއް ކަމަށް ބުނެ އެކަމުން ދުރުހެލިވުމަށް ނަޞީޙަތްތެރިވި ނަމަ މާ ރަނގަޅުވާނެއެވެ.